
Pangbageéa 


KEPALA DINAS PENDIDIKAN PROVINSI JAWA BARAT 


Alhamdulillah, ieu buku pangajaran basa Sunda tiasa ngawujud, enggoning 
nyaosan impleméntasi Kurikulum 2013, pikeun ngeusian lolongkrang Muatan 
Lokal Mata Pelajaran Bahasa dan Sastra Daerah di Jawa Barat. 

Hasil garapan tim panyusun téh aya dua rupi buku nyaéta buku murid 
sareng buku guru. Eta téh mangrupa bagian tina pakét Kurikulum Daerah, 
hususna ngeunaan pangajaran basa jeung sastra daérah, dumasar kana 
Permendikbud No. 81A/2013, ngeunaan implementasi kurikulum. Pami 
diwincik deui, sanés mung buku wungkul bagian éta Permendikbud téh, 
tapi deuih ngawengku Kompetensi Inti jeung Kompetensi Dasar (KI-KD), 
silabus, sareng Rencana Pelaksanaan Pembelajaran (RPP). 

Ku medalna ieu buku, dipiharep implementasi kurikulum 2013, 
hususna ngeunaan pangajaran muatan lokal basa jeung sastra daérah di 
Jawa Barat tiasa dilaksanakeun kalawan merenah, luyu sareng udaganana. 
Saparantosna dialajar ngeunaan basa jeung sastra daérah, dipiharep dina 
diri murid aya parobihan anu tétéla, boh unsur sikepna (attitude), boh 
pangaweruhna (knowledge), bobh kamampuh ngagunakeun katut karancagéan 
(performance; behavior). Singgetna mah éta unsur anu tilu téh bisa disebut 
kompeténsi. 

Kalungguhan guru dina posisi agén parobahan utama enggoning 
ngaimpleméntasikeun kurikulum 2013 teu kinten pentingna. Aya hiji 
hipotésis basajan, saupami guru kagungan kompeténsi anu nohonan pasaratan 
Kurikulum 2013, tangtosna gé kalebet guru basa daérah deuih, tinangtos éta 
kurikulum bakal tiasa diimpleméntasikeun kalawan merenah. Ku margi kitu, 


dina nataharkeun sareng ngaronjatkeun kompeténsi guru téh, di antawisna ku cara 
nysusun buku padoman guru, kalebet tarékah anu kedah kénging pangajén. 

Muga-muga waé harepan urang sadaya ngeunaan ayana parobihan anu 
tétéla dina dunya atikan ku diimpleméntasikeunana Kurikulum 2013 téh tiasa 
ngawujud, enggoning lahirna Generasi Emas Indonesia dina taun 2045 nu badé 
dongkap. 


Bandung, Desember 2013 
A PROS epala Dinas Pendidikan 


ens 
WR Ff Dr. N. Moh. Wahyudin Zarkasyi, CPA 


Pembina Utama Madya 
NIP. 19570807 198601 1 001 


Pangbagéa 


KEPALA BALAI 
PENGEMBANGAN BAHASA DAERAH DAN KESENIAN 
DINAS PENDIDIKAN PROVINSI JAWA BARAT 


Kurikulum 2013 ti wangkid ayeuna parantos ngawitan dianggo 
sacara nasional. Jalaran kitu, pangajaran basa jeung sastra daérah 
nu diperenahkeun janten muatan lokal di Jawa Barat kedah luyu 
sareng Kurikulum 2013 hususna patali luyuna sareng élémén-élémén 
parobihan anu janten karakteristik Kurikulum 2013 anu ngawengku: 
Standar Kompeténsi Lulusan, Standar Isi, Standar Prosés, sareng Standar 
Penilaian. Eta katangtosan kedah kacangkem sareng kalaksanakeun 
ku sakumna guru-guru basa jeung sastra daerah anu manceén tugas di 
SD/MI, SMP/MTs, SMA/MA, sareng SMK/MAK. 

Teu buku bahan ajar teh dijudulan Pamekar Diajar Basa Sunda, 
sadayana aya 24 jilid, ngurung buku siswa 12 jilid sareng buku guru 12 jilid. 
Kalungguhanana janten buku babon anggoeun di sakola nu aya di Jawa Barat. 
Buku murid diajangkeun pikeun sakumna murid dumasar kana tingkatan 
kelas. Buku Murid eusina medar materi ajar sareng pertanyaan-pertanyaan, 
latihan, tugas/pancen anu raket patalina sareng kompetensi dasar (KD). Buku 
Guru eusina medar silabus, métodologi pangajaran, sareng évaluasi, ogé 
mangrupi pangjembar buku murid. 

Komponén-komponén anu dimekarkeun boh dina buku murid atanapi 
buku guru dumasar kana opat kaparigelan basa anu ngawengku ngaregepkeun, 
nyarita, maca, sareng nulis anu diajarkeun maké pamarekan saintifik sareng 
penilaian auténtik. Hal ieu dumasar kana karakteristik Kurikulum 2013 nu 
ngalarapkeun pamerakan saintifik sareng penilaian auténtik dina prosés 
pangayjaran. 


Disusuna ieu buku téh mangrupa lajuning laku tina Surat Edaran Kepala 
Dinas Pendidikan Provinsi Jawa Barat, Nomor 423/2372/Setdisdik, 26 Maret 
2013, ngeunaan Pembelajaran Muatan Lokal Bahasa dan Sastra Daerah pada 
jenjang SD/MI, SMP/MTs, SMA/MA, SMK/MAK. Sajabi tieta, ogé dumasar kana 
Peraturan Gubernur Jawa Barat Nomor 69 Tahun 2013, ngeunaan Pembelajaran 
Muatan Lokal Bahasa dan Sastra Daerah pada Jenjang Pendidikan Dasar dan 
Menengah. 

Muga-muga waé ieu buku téh aya manpaatna ka urang sadaya, tur janten 
cukanglantaran dina merenahkeun sareng memeres basa jeung sastra daerah, anu 
udagan langkung tebihna pikeun ngamumulé sareng mekarkeun basa jeung sastra 
daérah, ngalangkungan jalur atikan di Jawa Barat. 

Tangtosna ogé ieu buku téh teu acan tiasa disebat sampurna. Ku margi 
kitu, teu kinten diantos-antosna kamadang ti sadayana. Saukur kakirangan anu 
nyampak dina ieu buku bakal teras didangdosan, supados tiasa nyumponan 
pameredih sareng kaayaan pajaman. 


Bandung, Desember 2013 
Kepala Balai Pengembangan 


Pembina Tk. I 
NIP. 196110051986031014 


Panganteur. 


Anu keur disanghareupan ku hidep téh buku Pamekar Diajar 
Basa Sunda. leu buku diajangkeun pikeun sakumna murid di Jawa 
Barat, jadi buku babon pikeun pangajaran basa Sunda. Kabéhna 
téh aya 12 buku, hasil gawé tim panyusun anu meunang pancén 
ti Dinas Pendidikan Provinsi Jawa Barat. Jilid I tepi ka VI pikeun 
murid SD/MI, jilid VII tepi ka IX pikeun murid SMP/MTs, jeung 
jilid X tepi ka XII pikeun murid SMA/SMK/MA/MAK. 


Medalna ieu buku téh pikeun méré lahan ka sakumna murid 
anu dialajar basa Sunda, kalawan harepan hidep sakabéh enya- 
enya ngamangpaatkeun. Ku diajar basa Sunda tina ieu buku, 
dipiharep kanyaho jeung kabisa hidep dina ngagunakeun basa 
Sunda bisa ningkat jeung nambahan. Lian ti éta, hidep jadi leuwih 
resep ngagunakeun basa Sunda dina kahirupan sapopoé. Eta mah 
naha di sakola, di lingkungan kulawarga, atawa di tempat ulin. 


Meureun ti antara hidep aya nu tumanya, naha maké kudu 
diajar basa Sunda sagala? Naha naon gunana atuh? Jih, pangna 
diajarkeun di sakola ogé éta téh ku sabab loba mangpaatna dina 
kahirupan sapopoé. Anu paling karasa upamana waé urang bakal 
bisa komunikasi ku basa Sunda kalawan hadé tur merenah. Loba 
kauntunganana lamun urang bisa ngagunakeun basa Sunda 
téh, di antarana waé urang bakal nyaho jeung bisa neuleuman 
kabeungharan budaya Sunda. Apan budaya Sunda téh jadi bagian 
penting tina budaya nasional Indonésia. Salian ti éta, apan hidep 
di sakola diwajibkeun diajar basa Sunda. Meureun hidep tumanya 
deui, naha ari diajar basa Sunda téh babari? Jih, nya babari atuh. 
Jaba deuih resep. 


Bieu gé geus disebutkeun, teu hésé diajar basa Sunda téh, 
komo deui pikeun urang Sundana sorangan mah. Dalah najan lain 


keur urang Sunda ogé sarua waé teu hésé. Ku kituna, hidep teu kudu 
ngarasa seunggah. Ulah tacan gé nanaon geus nyebut horéam. Anu 
penting mah urangna sing enya-enya, boh enya-enya ngabandungan 
pedaran ti Ibu/Bapa Guru, boh enya-enya dina ngapalkeun jeung 
migawé latihanana. Lian ti éta, kacida hadéna mun hidep getol maca 
buku-buku basa Sunda lianna, maca surat kabar jeung majalah anu 
ngagunakeun basa Sunda, atawa ngabandungan siaran radio jeung 
televisi dina program basa Sunda. Hal séjénna anu bisa dipigawé ku 
hidep nyaéta lalajo pagelaran kasenian Sunda. 


Cindekna mah, sakali deui rék ditandeskeun, entong ngarasa 
sieun atawa horéam dina nyanghareupan pangajaran basa Sunda téh. 
Kapan heueuh babari, jeung matak resep deuih. 


Geura ayeuna urang mimitian. Bismillah .... 


Bandung, Oktober 2013 


Salam ti nu nyusun ieu buku 


Daptar Eusi 


Pangbagéa: 

2. | Kepala Balai Pengembangan Bahasa Daerah dan 

Kesenian Dinas Pendidikan Provinsi Jawa Barat 


Panganteur 


Pangajaran 1: Kwaih 1 
A. Ngaregepkeun Kawih 2 
B. Mahamkeun Eusi Kawih 3 
C. Medar Eusi Kawih 6 
D. Pancén 11 


Pangajaran 2: Warta 15 
A. Maca Warta 16 
B. Medar Warta 17 
C. Nyarungsum Eusi Warta 24 
D. Pancén 


Pangajaran 3: Guguritan 
Nembangkeun Guguritan Pupuh Sinom 32 
Mahamkeun Eusi Guguritan 34 
Nyangkem Guguritan Si 
Nulis Guguritan 43 
Pancén 


MOOD > 


Pangajaran 4: Sisindiran 
A. Maca Sisindiran Dina Paguneman 
B. Nyangkem Sisindiran 

C.  Nulis Sisindiran 


D. Maca Sisindiran Dina Wangun Drama 
E. Pancén 


Pangajaran 5: Biantara__ 
Maca Biantara 


Nyangkem Eusi Biantara 
Niténan Biantara 
Pancén Kelompok 
Pancén 


Pangajaran 6: Bahasan Budaya Sunda 
Maca Bahasan 
Medar Eusi Bahasan 
Nulis Bahasan 


Niténan Bahasan 
Pancén 


Pangajaran 7: Surat 
Maca Surat Dines 
Maca Surat Pribadi 
Maca Surat Ondangan Hajat 
Medar Surat 
Pancen 


Pangajaran 8: Carita Pondok 
Maca Carita Pondok 
Medar Carita Pondok 
Niténan Carita Pondok __ 
Pancen 
Nulis Carita Pondok 
Pancéen Mandiri 


Daftar Pustaka 


E 
° 
J 
= 
vo 
> 
oS 
a 
a 
= 
yn 
Vv 
i>} 
3 
g 
ae 
Al 
nD 
S 
ui 
vo 
2 
E 
3 
3) 


ngahariringna. Geura kawih-kawih Sunda ogé 

ngeunah pisan mun dihariringkeun. Nurutkeun 
panalungtikan paraahli, remen ngawih téh bisa ngaron- 
jatkeun kamampuh gawé uteuk jeung ngurangan strés 
nepi ka 30 %. Wah...wah...gedé ogé nya mangpaat ngaha- 
riring téh. Lian ti kitu, kawih ogé bisa jadi média pikeun 
ngébréhkeun eusi haté. Nu matak, hayu geura urang diajar 
ngawih. Dina ieu pangajaran hidep bakal diajar ngahaleu- 
angkeun kawih-kawih Sunda, mahamkeun eusina, néang- 
an purwakantina, jeung nyaritakeun eusina. 


S nu resep ngahariring? Ulah K-pop waé nya 


( Ngaregepkeun Kawih 


Regepkeun kawih di handap ngaliwatan kasét/CD/ 
dihaleuangkeun ku Bapa/Ibu Guru. 


Pahlawan Toha 


Getih suci nyiram bumi 
tulang sétra mulang lemah 
babakti sungkem pertiwi 


cikal bugang putra bangsa 


Nyatana Muhamad Toha 
pahlawan Bandung Selatan 
patriot ti Dayeuh Kolot 

tugu diwangun ngajadi ciri 


taraté nu mangkak ligar di émpang 


Muhammad Toha jadi bukti gugurna pahlawan bangsa 
Sumber: id.wikipedia.org 


GB.) Mahamkeun Eusi Kawih 
1. Eusi Kawih 


Kawih Sunda téh loba pisan rupana. Aya anu 
dipirig ku calung, ku degung, kacapi suling, malah anu 
dipirig ku keyboard jeung gitar ogé loba. Jejer/témana ogé 
rupa-rupa deuih. Aya nu nyaritakeun cinta, kahirupan, 
kaéndahan alam, cinta lemah cai, rupa-rupa kadaharan, 
jsb. Jejer kawih anu judulna “Pahlawan Toha” mah 
ngeunaan kapahlawanan. Eusina nyaritakeun kajadian 
gugurna Muhamad Toha salasaurang pahlawan pajoang 
kamerdékaan ti Jawa Barat. Kajadian ieu téh kawangikeun 
ka sakuliah Nusantara. Kumaha gedéna jasa Muhamad 
Toha, kagambar dina rumpaka kawih. Muhamad Toha 
dianggap maot sahid dina kaayaan suci. Pan disebutna 
ogé : getih suci nyiram bumi/tulang sétra mulang lemah. 
Rumpaka getih suci jeung tulang sétra nganggap yén 
maotna dina kaayaan sahid. Satuluyna Muhamad Toha gé 
disebut cikal bugang putra bangsa. leu rumpaka nétélakeun 
Muhamad Toha téh dianggap korban munggaran di 
pangperangan. Sana-jan saméméhna tangtu baé geus 
loba nu jadi korban perang, tapi ku gedé-gedéna jasa 
Muhamad Toha dina mangsa perjoangan nepi ka dianggap 
cikal bugangna putra bangsa. Pantes rék kitu ogé, kapan 
Muhamad Toha téh ngorbankeun dirina sorangan waktu 


ngahuru gudang mesiu. 


Dina pada kadua, ieu kawih téh nyaritakeun yén 
Muhamad Toha téh urang Dayeuh Kolot, Bandung Selatan. 
Pikeun pangéling-éling kana jasana, diwangun tugu anu 


dikurilingan ku émpang pinuh kembang taraté. Eta tugu 


téh perenahna di sisi lapang di Dayeuh Kolot. 


Latihan 1 


Pikeun nambahan pangaweruh ngeunaan kawih, 


jawab pananya di handap! 

1. Sebutkeun kawih-kawih anu témana rupa-rupa 
kadaharan minimal lima judul! 

2. Sebutkeun kawih-kawih anu témana kaéndahan 
alam minimal lima judul! 

3. Sebutkeun kawih-kawih anu témana ngeunaan cinta 
minimal lima judul! 

4. Sebutkeun kawih séjénna anu témana kapahlawanan 
minimal lima judul! 

5. Saha Muhammad Toha téh? Caritakeun kalawan 
jéntré naon jasana ka nagara! 

6. Naha Muhamad Toha dianggap korban munggaran 
di pangperangan? 

7. Naha Muhamad Toha dianggap maot sahid? 

8. Kumaha perasaan hidep sabada maca rumpaka 
kawih Pahlawan Toha? 

9. Keurnaon diwangun tugu anu dikuriling ku émpang 
pinuh kembang taraté? 

10. Sebutkeun pahlawan Jawa Barat séjénna anu kungsi 
kasebut dina kawih! 

2. Purwakanti dina Kawih 


Basa anu digunakeun dina kawih, biasana karasa pi- 


san kaéndahanana. Lian ti kekecapanna meunang milihan 


téh, ogé leubeut ku purwakanti. Ku ayana purwakanti, 
beuki karasa baé éndahna basa téh. Ari nu dimaksud 
purwakanti téh padeukeutna sora dina tungtung kecap 


atawa kalimah. Jadi, sarupaning mamanis basa nu diu- 
dagkeun kana sora, boh vokal boh konsonan. Dina kawih 
Pahlawan Toha, leubeut pisan ku purwakanti, boh dina 
jajaranna boh dina gundukanana. Geura urang cutat deui 
kawihna! 


¢ Getih suci nyiram bumi (murwakanti dina sora i) 

e tulang sétra mulang lemah (murwakanti dina sora a) 

e babakti sungkem pertiwi (murwakanti dina sora i) 

e cikal bugang putra bangsa (murwakanti dina sora a) 

e Nyatana Muhamad Toha (murwakanti dina sora a) 

e¢ pahlawan Bandung Selatan (murwakanti dina sora a) 

¢ patriot ti Dayeuh Kolot (murwakanti dina sora 0) 

e tugu diwangun ngajadi ciri (murwakanti dina sora u 
jeung i) 

e taraté nu mangkak ligar di émpang (murwakanti dina 
sora a) 

e jadi ciri gugurna pahlawan bangsa (murwakanti dina 
sora i jeung a) 


Latihan 2 


Dina rumpaka kawih Pahlawan Toha, loba kecap- 
kecap anu carang dipaké dina paguneman sapopoé. Pék 
téangan hartina dina kamus, sarta larapkeun kana kalimah 
saperti conto nomer hiji! 


1. sétra hartina beresih , suci, tempat suci, daérah 
médan perang 
Larapna dina kalimah: 
Néng Intan mah keur geulis téh putih ati sétra 
manah. 
2. lemah hartina ... 
Larapna dina kalimahh: ... 
3.  cikal bugang hartina ... 
Larapna dina kalimah: ... 
4. patriot hartina ... 
Larapna dina kalimah ... 
5. mangkak hartina... 
Larapna dina kalimahh: ... 
6.  ligar hartina ... 
Larapna dina kalimah ... 


7. émpang hartina ... 
Larapna dina kalimah: ... 


(cy Medar Eusi Kawih 


Di handap aya opat kawih anu jejer/témana béda- 


béda. Hidep nyieun kelompok jadi dalapan kelompok. 
Unggal kelompok bakal kabagéan niténan salahsahiji 
kawih di handap. Jadi bakal aya dua kelompok anu 
kawihna sarua. Teu nanaon, engké hasil paniténna bakal 
dibandingkeun. Geura titénan kawihna: 


ao Sr 


Karatagan Pamuda Indonésia 


Rempug jukung pamuda Indonésia 
tingkahna waspada ariyatna 
raksa jaring raga sukma 
kukuh pengkuh kuat nahan cocoba 
Lemah cai merdékana abadi 
urang kabéh pada kagiliran 
teguh nempuh perjuangan rayat Indonésia 
ngajungjung darajat bangsa 


Latihan 


Kawihkeun babarengan jeung anggota kelompok 
kawihna nepi ka lancar! 

Téangan kekecapan anu teu kaharti, tuluy téangan 
hartina dina kamus! 

Kecap-kecap anu geus kapanggih hartina, larapkeun 
kana kalimah! 

Sebutkeun naon téma kawihna! 

Téangan kecap-kecap anu murwakanti! 

Caritakeun deui eusi kawihna maké basa sorangan! 
Kelompok hiji jeung kelompok dua maju ka hareup, 
giliran ngahaleuangkeun kawih jeung midangkeun 
hasil pedaranana! 

Kelompok séjén ngoméntaran kana pedaran ti 


kelompok hiji jeung kelompok dua. Najan kawihna 


sarua, tangtu hasil pedaranana bakal aya bédana. 
Bédana ieu jadi bahan diskusi kelas! 

9. Kelompok hiji jeung dua babarengan nyindekkeun 
sagala rupa hal anu kapanggih dina kawih Karatagan 
Pamuda Indonésia! 


Sabilulungan 


Sabilulungan dasar gotong- royong 
sabilulungan dasar silihrojong 
sabilulungan genténg ulah potong 
sabilulungan persatuan témbong 

Tohaga 

rohaka 

teguh tanggoh perbawa sabilulungan 

sadia 

sajiwa 

segut singkil ngabasmi pasalingsingan 
Sabilulungan hirup sauyunan 
sabilulungan silihpikahéman 
sabilulungan tulung tinulungan 
sabilulungan kukuh persatuan 

Santosa 

samakta 

teuneung ludeung ngajaring kawibawaan 

saihwan 

sapaham 

nagri nanjung berekah sabilulungan 


Latihan 


1. Kawihkeun babarengan jeung anggota kelompok 
kawihna nepi ka lancar! 


2. Téangan kekecapan anu teu kaharti, tuluy teéangan 
hartina dina kamus! 

3. Kecap-kecap anu geus kapanggih hartina, larapkeun 

kana kalimah! 

Sebutkeun naon téma kawihna! 

Téangan kecap-kecap anu murwakanti! 

Caritakeun deui eusi kawihna maké basa sorangan! 


aS Si 


Kelompok tilu jeung kelompok opat maju ka hareup, 
giliran ngahaleuangkeun kawih jeung midangkeun 
hasil pedaranana! 

8. Kelompok séjén ngoméntaran kana pedaran ti 
kelompok tilu jeung kelompok opat. Najan kawihna 
sarua, tangtu hasil pedaranana bakal aya bédana. 
Bédana ieu jadi bahan diskusi kelas! 

9. Kelompok tilu jeung kelompok opat nyindekkeun 

sagala rupa hal anu kapanggih dina kawih 

Sabilulungan. 


Ka Bulan 


mun pareng nincak ka bulan 
hayang mawa nini aki jeung baraya 
moal réa barangbawa 
nu dibawa ngan samping eujeung kabaya 
Hayu batur saréréa 
di bulan engké urang nyieun nagara 
bisi urang rumah tangga 
boga budak tong loba siga di dunya 
Bulan mah ceuk béja béda jeung dunya 
hésé cai ngan ukur batu nu jadi sagara 
mun rék mandi ngahaja kumpul baraya 
ceurik bareng bari nandéan sabatok cimata 


Mun pareng nincak ka bulan 

hayang ngaronjatkeun budaya Sunda 
ketuk tilu jaipongan moal leungit 
sanajan pindah ka bulan 


Mun pareng nincak ka bulan 

hayang mawa nini aki jeung baraya 

moal réa barangbawa 

nu dibawa ngan samping eujeung kabaya 


Ka bulan urang ka bulan 
ka bulan urang ka bulan 


ka bulan urang ka bulan | 
Sumber: http://bp4.blogspot.com 


Latihan! 


1. Kawihkeun babarengan jeung anggota kelompok 
kawihna nepi ka lancar! 

2. Téangan kekecapan anu teu kaharti, tuluy téangan 
hartina dina kamus! 

3. | Kecap-kecap anu geus kapanggih hartina, larapkeun 

kana kalimah! 

Sebutkeun naon téma kawihna! 

Téangan kecap-kecap anu murwakanti! 

Caritakeun deui eusi kawihna maké basa sorangan! 


= Ok oP 


Kelompok lima jeung kelompok genep maju ka 
hareup, giliran ngahaleuangkeun kawih jeung 
midangkeun hasil pedaranana! 

8. Kelompok séjén ngoméntaran kana pedaran ti 
kelompok lima jeung kelompok genep. Najan 
kawihna sarua, tangtu hasil pedaranana bakal aya 
bédana. Bédana ieu jadi bahan diskusi kelas! 

9. Kelompok lima jeung kelompok genep babarengan 

nyindekkeun sagala rupa hal anu kapanggih dina 

kawih Ka Bulan! 


Pamekar Diajar BASA SUNDA 
Pikeun Murid SMP/MTs Kelas VIII 


Mojang Priangan 


Angkat ngagandeuang 
bangun taya karingrang 
nganggo sinjang dilamban 
mojang Priangan 
Umat-imut lucu 
larak-lirik nyari 
rarat-rérét keupat 
mojang Priangan 
Diraksukan kabaya 
nambihan cahayana 
dangdosan sederhana 
mojang Priangan 
Mun disanggul ayu 
mun disinjang lenjang 
mun dierok dénok 
mojang Priangan 
Gareulis maranis 
disinjang lalenjang 
éstu surup nu nempo 
mojang priangan 


Sumber: www.jahitkebaya.net 


Latihan 


1. Kawihkeun babarengan jeung anggota kelompok 
kawihna nepi ka lancar! 

2. Téangan kekecapan anu teu kaharti, tuluy teéangan 
hartina dina kamus! 

3. Kecap-kecap anu geus kapanggih hartina, tuluy 
larapkeun kana kalimah! 

4. Sebutkeun naon téma kawihna! 

5. Téangan kecap-kecap anu murwakanti! 


6. Caritakeun deui eusi kawihna maké basa sorangan! 

7. Kelompok tujuh jeung kelompok dalapan maju ka hareup, 
giliran ngahaleuangkeun kawih jeung midangkeun hasil 
pedaranana! 

8. Kelompok séjén ngoméntaran kana pedaran ti kelompok 
tujuh jeung kelompok dalapan. Najan kawihna sarua, tangtu 
hasil pedaranana bakal aya bédana. Bédana ieu jadi bahan 
diskusi kelas! 

9. Kelompok tujuh jeung kelompok dalapan babarengan 
nyindekkeun sagala rupa hal anu kapanggih dina kawih 
Mojang Priangan! 


® Pancén 


Bandingkeun eusi kawih Sabilulungan jeung Mojang 
Priangan. Téangan naon bédana jeung naon sasaruanna! 
a. Témana 
b. Eusina 
c. Kecap-kecap nu digunakeunna 
2.  Pék hidep masing-masing néangan conto-conto kawih 
séjénna anu can aya dina buku. Minimal saurang hiji kawih. 
Mun geus manggih kawih anu dipikaresep, pék pigawé: 
a. Diajar ngawihkeunana naha nurutan tina CD atawa 
nanyakeun ka Bapa/Ibu Guru. 
b. Téangan kecap-kecap anu teu kaharti tuluy téangan 
hartina dina kamus! 
Larapkeun kecap-kecap kasebut kana kalimah! 
Téangan kecap-kecap anu murwakanti! 


ao 


e. Tuliskeun deui eusi kawihna dina wangun lancaran 
maké basa hidep  sorangan. Hasil pancén ieu bakal 
dipintonkeun di kelas! 

3. Regepkeun kawih Angin Priangan, Kembang Tanjung 
Panineungan, jeung Duh Indung, dina CD sarta disetél ngan 
sabalikan, terus lengkepan kekecapan dina kawih dihandap! 
Samémeéhna kadé kawihna disalin heula kana buku tulis. 


1) 


2) 


Angin Priangan 


ae __ angin Priangan 
ngusapan 
duh embun-embunan 
hawar-hawar ngahariring 
ayun ambing ayun ambing 
Seungitangin 
pe na lelembutan 
ee reunreundahan ngahariring 
éling-éling mangka éling 
Dengkleung déngdék 
Dengkleung déngdék sisi__ 
Anu déwék enya anu kuring 
Tanah wasiat tanah_ 
Anu matak __ na rarasaan 
Dengkleung déngdék 
Dengkleung déngdeék sisi lamping 
Anu déwék enya anu kuring 
Tanah katresna jadi 
Anu tetep marengan nya __ 


Kembang Tanjung Panineungan 


Anaking jimat_ _ 

basaema __ tanjung rebun-rebun 
di nu reumis kénéh 
haritakeur ku hidep 

geus opat taunka___ 

ema mulung béntang 
nui peuting tadi 


pangangguran 


Anaking awaking 
basa ema mulung tanjung rebun-rebun 
bet __ aya nu datang 


ti rék ngabéjakeun bapa hidep 


nu opat poé teu _ 
ee peuting tadi 
ie cate ea keur ka dieukeun dipulangkeun 
Harita waktu layonna geus datang 
ema ceurikieung 
ras ka hidep ieung na kandungan 
ee budak yatim deudeuh teuing 
ee __ geus digotong 
ema inget ieung kana 
dikalungkeun na 
kembangasih 
Anaking jimat awaking 


Lamun ema mulung tanjung_ hidep 
eee ae nya pipikiran 

Taping téh ku hariring 
ee __ éling ku éling 

Kana tanjung nu dipulung éh 

Kembang tanjungnu__ pakarangan 


Nu nyeungitan haté urang 


3) Duh Indung 


__ ngajaring anak 
ere matak pusing 
deudeuh mikanyaah asih 


henteu 
dimomong jeung__ 
Duh indung ngatik anak 


__ buah haté 


ngajungjung tur __ 
anak dijieun __ 


Duh indung duh indung 


WINANS Ts anak 
duh indung aduh indung 
| ngadudu’a 


Kecap-kecap anu kapanggih pikeun ngalengkepan 
bagian anu kosong di luhur, gundukkeun sakawih- 
sakawih, tuluy téangan hartina dina kamus! 
Sanggeus kapanggih hartina tuluy larapkeun kana 
kalimah! 

Téangan kecap-kecap anu murwakanti dina kawih 
di luhur! 

Tuliskeun deui eusi kawihna dina wangun lancaran 
maké basa hidep sorangan, geus kitu bacakeun 
saurang-saurang di hareup! 

Hasil pagawéan hidep, diskusikeun jeung batur 
sakelas! 


Sumber: www.seputarjabar.com 


arta téh béja. Mun dina koran, majalah, atawa 
W ees sok disebut berita. Unggal poé televisi 

ngawartakeunrupa-rupa béjatisakuliah dunya, 
dina unggal widang kahirupan. Ayeuna mah mun hayang 
nyaho kana kajadian di Amérika ogé teu kudu hiber jauh- 
jauh ka ditu, cukup nyetél televisi atawa maca koran 
jeung majalah, kabéh geus nyampak. Ku kituna, warta téh 
geus jadi pangabutuh hirup sangkan urang apal sagala 
rupa kajadian di sakuliah dunya. Ceuk barudak ayeuna 
mah sangkan up-date alias teu tinggaleun jaman. Warta 
dina basa Sunda mah teu loba jiga dina basa Indonésia. 
Majalah ogé ukur sababaraha hiji, kitu deui koran jeung 
televisi. Keun baé saeutik ogé, nu penting aya. Dina 
pangajaran ieu mah hidep ngan rék diwanohkeun warta 
nu kungsi dimuat dina majalah jeung televisi. Naon waé 
eusina, kumawa wangunna, jeung unsur-unsur naon 
waé anu kudu aya dina warta sangkan informasi anu 
ditepikeunana lengkep. 


(a Maca Warta 


1. Warta dina Majalah 


Seni Unggulan Daerah Midang di Bandung 


Horéng seni daérahdiJawa Barattéhkacidaeuyeubna. 
Unggal daérah boga kasenian anu jadi unggulan sarta jadi 
asét nu bisa dijual keur kapentingan pariwisata. Kumaha 
warna-warnina budaya daérah, katangén dina acara 
“Pekan Seni Budaya Jawa Barat 2013” nu lumangsung 
salila tujuh poé tujuh peuting nyaéta ti tanggal tujuh nepi 
ka tilubelas Séptémber 2013, di sabudeureun Gedong Saté 
Bandung. 


Eta acara téh dialpu-kahan ku Dinas Pariwisata dan 
Kebudayaan Jawa Barat, dina raraga miéling milangkala 
Provinsi Jawa Barat anu ka-68. Ieu acara anu dideugdeug 


ku rébuan panongton téh dibuka ku Wakil Gupernur Jawa 
Barat, Deddy Mizwar. Dina pamapagna, Deddy Mizwar 
nétélakeun yén seni budaya Jawa Barat téh boga ajén anu 
kacida luhurna sarta bisa jadi asét budaya anu payu dijual 
keur kapentingan pariwisata. 


Rupaning seni ung-gulan ti 26 kabupatén/kota 
téh dipintonkeun babarengan dina wangun hélaran. 
Lian ti éta, dipin-tonkeun ogé kaulinan urang lembur, 
pagelaran seni kontémporér, pés-tival ngabodor 
sorangan (borangan), lomba ngalukis tingkat barudak, 
workshop seni budaya, péstival wayang internasional, 
paméran seni rupa ténda, sarta paméran kujang. Sakabéh 
pintonan dikokolakeun ku paraseniman budayawan ti 26 
kabupatén/kota, komunitas seni, sarta pangrajin seni di 
Jawa Barat. 


Pangbagéa masarakat kana ieu acara téh kacida 
pikabungaheunana. Salila tujuh poé tujuh peuting acara 
pintonan, teu weléh dideugdeug ku nu lalajo, nepi ka 
patalimarga sabudeureun Gedong Saté macét pisan. 


(, Medar Warta 


Aya sababaraha hal anu kudu dipigawé ku hidep 
jeroning mikawanoh warta. Geura titénan contona. 


1. Neéangan Jejer/téma warta 
Warta diluhur téh midangkeun kagiatan budaya. Ku 
kituna, jejer atawa témana ogé tangtu baé budaya. 


2. Ngaringkes Warta 
Warta di luhur téh nyaritakeun kagiatan miéling 
milangkala Provinsi Jawa Barat anu ka-68. Eta 
kagiatan téh dilaksanakeun di sabudeureun Gedong 
Saté Bandung salila tujuh poé tujuh peuting. Acarana 
dibuka ku Wakil Gupernur Jawa Barat, Deddy 
Mizwar. 


Ieu acara téh magelarkeun hélaran seni _ tradisi 
unggulan ti 26 kabupatén/kota nu aya di Jawa Barat. 
Lian ti éta, dipagelarkeun ogé rupa-rupa kaparigelan 
jeung kamonésan seni budaya ti sababaraha daérah 
upamana_ kaulinan urang lembur, pagelaran 
seni kontémporér, péstival ngabodor sorangan 
(borangan), lomba lukis tingkat barudak, workshop 
seni budaya, péstival wayang internasional, paméran 
seni rupa ténda, sarta paméran kujang. Kabéh 
pintonan dikokolakeun ku seniman budayawan ti 
unggal daérah, sarta meunang pangbagéa anu hadé 
ti masarakat. 


Néangan Rumusan Warta 


Pikeun manggihan rumusan warta di luhur, hayu 
urang jieun pananya anu jawabanana aya dina 
warta! 

a. Naon anu jadi jejer warta di luhur? 

Jawabanana: Kagiatan Pekan Seni Jawa Barat 
2013 anu mintonkeun rupa-rupa seni unggulan ti 
kabupatén/kota nu aya di Jawa Barat. 

b. Kasenian naon waé anu dipintonkeunana? 
Jawabanana: Heélaran seni tradisi Jawa 
Barat, kaulinan urang lembur, pagelaran seni 
kontémporér, péstival ngabodor  sorangan 
(borangan), lomba lukis  tingkat barudak, 
workshop seni  budaya,_ péstival wayang 
internasional, paméran seni rupa ténda, jeung 
paméran kujang. 

c. Saha nu ngayakeunana? 

Jawabanana: Dinas Pariwisata dan Kebudayaan 
Provinsi Jawa Barat 

d. Saha anu muka kagiatanana? 

Jawabanana: Wakil Gupernur Jawa Barat Deddy 
Mizwar. 
e. Saha anu mintonna? 


Jawabanana: Paraseniman budayawan ti 26 


kabupatén/kota, kuminitas seni, jeung pangrajin 
seni Jawa Barat. 

f. Dimana lumangsungna éta kagiatan? 
Jawabanana: Di sabudeureun Gedong Saté 
Bandung. 

g. Iraha lumangsungna éta kagiatan? 

Jawabanana: Ti tanggal 7 nepi ka 13 Séptémber 
2013; 

h. Naha éta kagiatan diayakeun? 

Jawabanana: Pikeun ngareuah-reuah miéling 
Provinsi Jawa Barat anu ka-68. 

i. Kumaha kaayaan di sabudeureun Gedong Saté? 
Jawabanana: Ramé pisan, nepi ka patalimarga 
ogé macét pisan. 

j. Kumaha pangbagéa ti masarakat? 

Jawabanana: Hadé pisan, buktina salila tujuh poé 
tujuh peuting lumangsungna éta acara, teu weléh 
dideugdeug ku masarakat. 


Sabada urang niténan pananya jeung jawaban anu 
aya dina warta di luhur, katitén yén dina nulis warta 
téh kudu nyumponan hiji rumusan anu disebut 5 W + 
1H nyaéta what (naon), who (saha), where (di mana), when 
(iraha), why (naha), jeung how (kumaha). leu rumusan téh 
dina unggal warta kudu aya, sangkan eusi wartana jéntré 
tur tétéla nepi ka anu maca atawa anu ngabandungan éta 
warta bisa meunang informasi anu salengkep-lengkepna. 
Geura urang wincik deui ngarah jéntré! 


Rumusan Warta Conto Larapna 


Naon (what) 1. Kagiatan Pekan Seni Jawa Barat 
2013 anu mintonkeun rupa-rupa 
seni unggulan ti kabupatén/kota 
nu aya di Jawa Barat. 


2. Hélaran seni tradisi Jawa Barat, 
kaulinan urang lembur, pagelaran 
seni kontémporeér, féstival 
ngabodor sorangan (borangan), 
lomba lukis tingkat barudak, 
workshop seni budaya, péstival 
wayang internasional, paméran 
seni rupa ténda, jeung paméran 
kujang. 

Saha (who) . Dinas Pariwisata dan Kebudayaan 
Provinsi Jawa Barat. 
. Wakil Gupernur Jawa Barat 
Deddy Mizwar. 
. Paraseniman, budayawan ti 26 
kabupatén/kota, komunitas seni, 
jeung pangrajin seni Jawa Barat. 


Di mana (where) |Di  sabudeureun Gedong _ Saté 
Bandung. 


Ti tanggal 7 nepi ka 13 Séptémber 
2013. 

Naha (why) Pikeun ngareuah-reuah miéling 
Provinsi Jawa Barat anu ka-68. 


Kumaha (how) 1. Ramé pisan, nepi ka patalimarga 
ogé macet. 

2. Hadé pisan, buktina salila tujuh 
poé tujuh peuting lumangsungna 
éta acara, teu weléh dideugdeug 
ku masarakat. 


Mun hidep maca gemet tabél di luhur, bakal 
kapanggih yén dina rumus warta, hiji rumus téh bisa aya 
sababaraha pananya atawa sababaraha béja. Upamana 
dina naon (what) aya dua pananya jeung dua béja. Kitu 
deui dina saha (who). Ku kituna, dina nyieun warta téh 


bisa ngamuat sababaraha béja. Ulah pédah rumusna ngan 
aya genep, nulis ogé ukur hiji-hiji dina unggal rumus, 
sakadar pikeun nyumponan genep rumus éta wungkul. 


Latihan 


Baca conto warta di handap! 


Ti tanggal 5 nepi ka 15 Agustus 2013, di Gedong 
Kasenian Rumentang Siang Bandung diayakeun pasang-giri 
drama tingkat SMP/Mts sa-Jawa Barat anu diayakeun ku Di- 
nas Pendidikan Provinsi Jawa Barat. Unggal kabupatén/kota 
ngirimkeun wawakilna. Aya anu ngan ukur ngirimkeun hiji 
wawakil, aya ogé anu nepi ka dua atawa tilu wawakil. Jumlah 
pamilon anu miluan kana éta pasanggiri aya 63 grup drama. Teu 
wudu Gedong Kasenian Rumentang Siang anu biasana tiiseun 
téh ngadadak ramé, boh ku pamilon boh ku nu lalajo. Unggal poé 
korsi panongton teu weléh pinuh. Matak reugreug ka panitia. 


Sabada maca warta di luhur, pék téangan: 


Kalimah tanyana Rumusan wartana_ | Larapna dina warta 


Kagiatan naon anu 
Be eae a ass 
saha (who) 

di mana (where) 
iraha (when) 
Naha (why) 


kumaha (how) 


2. Warta dina Televisi 


SUNDA TELEVISI 

DIVISI PEMBERITAAN TANGGAL > 4-10 -2012 
REPORTER : SANDY 
CAMERAMAN :SANDY 
EIC : RANGGA 


POKOK BERITA 


Pasanggiri Ngadongéng pikeun Ngarojong Karep Diajar Siswa 


Cimahi ngagelar pasanggiri ngadongéng/tingkat 

PENYIAR SMP sa-Kota Cimahi// Eta lomba diayakeun pikeun 
ngarojong karep siswa SMP/ ngaludang deui tradisi 
ngadongéng/ anu geus méh leungit. 


VTR STAR 


Dina tanggal 21 Pebruari 2014 anu anyar kaliwat/ 
MGMP Basa Sunda Kota Cimahi/ngagelar pasanggiri 
ngadongéng tingkat SMP sa-Kota Cimahi//Ieu 
kagiatan anu diayakeun di SMPN 8 Cimahi téh/ 
pikeun ngareuah-reuah miéling poé basa indung 
sadunya atawa mother  tangue//Nurutkeun 
katerangan ti pupuhu MGMP Basa Sunda Kota 
Cimahi/Ibu Susi Budiwati,S.Pd./ ieu kagiatan téh 
geus rutin diayakeun saban taun// Dipiharep/ ieu 
kagiatan bisa ngahudang deui karesep barudak kana 
dongéng-dongéng Sunda/anu geus ngeureuyeuh 
laleungitan//Lian ti éta/pikeun numuwuhkeun deui 
tradisi ngadongéng anu geus méh leungit//Sakabéh 
SMP anuayadiKotaCimahi/ngirimkeun wawakilna// 
Matak reueus/lantaran geuning barudak téh palinter 
ngadongéngna// Tina 54 urang pamilon/22 urang 


pamilon istri jeung 22 urang pamilon pameget/ 
ditetepkeun masing-masing genep pinunjul//Unggal 
pinunjul meunang piala/ piagem/ jeung béasiswa ti 
kapala Dinas Pendidikan Kota Cimahi// 


Susi Budiwati,S. 
Pd. 


Pupuhu MGMP SANDY NUGROHO/ SUNDA TV// 


Jejer/téma Warta 

Warta di luhur téh méré béja ngeunaan kagiatan pasanggiri 
ngadongéng pikeun budak SMP. Ku kituna, bisa dicindekkeun yén 
témana téh kagiatan budaya. 


Ngaringkes Warta 

Dina warta di luhur nyaritakeun pasanggiri ngadongéng tingkat 
SMP sa-Kota Cimahi, dina raraga miéling poé basa indung sadunya 
dina tanggal 21 Pebruari 2014. Eta kagiatan téh diayakeun pikeun 
ngahudangkeun deui karesep barudak kana dongéng jeung 
numuwuhkeun tradisi ngadongéng anu geus leungit. Singhoréng 
barudak téh aralus ngadongénegna. Eta pasanggiri diiluan ku 54 urang 
pamilon, 22 urang pamilon awéwé jeung 22 urang pamilon lalaki. 
Unggal katégori, dipilih genep urang pinunjul anu meunangkeun 
hadiah mangrupa piala, piagem, jeung duit béasiswa ti kapala Dinas 
Pendidikan Kota Cimahi. 


Rumusan Warta 
Hayu jieun deui sababaraha pananya anu jawabanana aya dina warta 
di luhur! 
1. Kagiatan naon anu diayakeunana ? 
Jawabanana: Pasanggiri ngadongéng tingkat SMP sa-Kota 
Cimahi. 
2. Saha anu ngayakeunana? 
Jawabanana: MGMP Basa Sunda Kota Cimahi. 
3. Saha anu méré hadiahna? 
Jawabanana: Kapala Dinas Pendidikan Kota Cimahi. 
4. Dimana diayakeunana éta kagiatan? 
Jawabanana: Di SMPN 8 Kota Cimahi 
5. Iraha diayakeunana? 
Jawabanana: Tanggal 21 Pebruari 2014. 
6. Naha éta kagiatan diayakeun? 
Jawabanana: Pikeun ngahudang deui karesep barudak kana 
dongéng-dongéng Sunda anu geus ngeureuyeuh laleungitan. 
Lian ti éta, pikeun numuwuhkeun deui tradisi ngadongéng 
anu geus méh leungit. 


7. Kumaha pangbagéa sakola kana éta kagiatan? 
Jawabanana: Hadé pisan, buktina sakabéh SMP anu aya di Kota 
Cimahi ngirimkeun wawakilna. 

8. Naon waé hadiahna? 
Jawabanana: piala, piagem, jeung béasiswa. 


Nyarungsum Eusi Warta 


leu di handap aya conto warta tina majalah, pék baca sing gemet! 
FFB Ngeureuyeuh Ngajén Pilem 


Unggal taun teu kungsi copong. Najan teu loba disorot ku média 
televisi, tapi Forum Film Bandung (FFB) ngeureuyeuh ngajén pilem-pilem 
anu diputer di bioskop-bioskop di kota Bandung, boh pilem nasional boh 
pilem impor. Kitu deui sinétron anu diputer dina televisi nasional. 

Béda jeung taun-taun saméméhna, pamasrahan pangajén kana pilem 
jeung sinétron taun 2013 mah tisaméméhna kénéh geus ramé dibéwarakeun, 
boh ngaliwatan média koran boh televisi. Kawuwuh acarana gawé bareng 
jeung televisi swasta badag; SCTV. Acarana bakal disiarkeun langsung ti 
Lapang Gasibu Bandung , poé Saptu tanggal 15 Juni 2013. Pilem jeung 
sinétron anu diajénna, anu diputer salila taun 2012. 

Nurutkeun pupuhu FFB, H. Eddy D. Iskandar, pilem anu diajén 
salila taun 2012 téh aya 92 judul pilem nasional jeung 140 judul pilem 
impor. Sedeng sinétron anu diajén téh aya 335 judul. Tah tina jumlah anu 
sakitu lobana téh, anu ditetepkeun jadi nominasi ngan 13 judul pilem 
nasional jeung 12 judul pilem impor. 

Tina jumlah nominasi anu sakitu téh bakal dipilih pilem anu pinuji. 
Saur H. Eddy D. Iskandar, ngahaja cenah maké kecap pinuji lain kecap 
pangalusna, lantaran anu dipilihna pilem atawa sinétron anu meunang 
pamuji atawa anu pantes dipuji. Tangtu baé ieu pangajén téh meunang 
pangbagéa jeung pangrojong anu kacida hadéna ti parainsan pilem 
Indonesia. 


(Dicutat jeung diropéa tina Majalah Mangle no: 2440) 


Sabada hidep maca conto warta di luhur, pék téangan: 

1. Témana 

2. Jieun ringkesanana 

3. Téanganrumusanana. Pikeunnangtukeun rumusanna, pék tuluykeun 
eusian tabél di handap! 


’ Rumusan ‘ 
Kalimah Tanyana Larapna dina Warta 
1. Kagiatan naon anu 
Naon ota) | 
PS Sahawhoy) [sid 
Pp i Diimana where) | 
Praha when) [| 


pT Naha why) | 
Pf Kumaha (row) | 


(CD, Pancén 


Sabada hidep macaan conto warta di luhur, tangtu hidep geus bisa 
nyindekkeun nu kumaha anu disebut warta téh. Warta-warta samodél 
kitu téh loba kapanggih dina majalah, koran, atawa internét. Geura 
bukaan website Sunda, loba pisan warta parondok anu ku hidep bisa 
disarungsum. 


Pancén Kelompok 


1. Titénan conto naskah warta dina majalah jeung dina televisi di 
luhur, tuluy tataan naon bédana boh tina wangun boh tina eusi! 


Wangunna Eusina 
Warta dina Majalah: Warta dina televisi: 


2. Téangan warta dina majalah, koran, televisi, atawa internet. 
Tuluy pigawé: 
a. Téangan jejerna! 
b. Jieun ringkesanana! 
c. Téanganrumusan wartana. Sangkan jéntré, rumusan wartana 
ditabélkeun jiga conto! 


Kalimah Tanyana Larapna dina Warta 


Naon (what) 


[sha oto) 
ee ere 


ed 
Nata cog 
ee 


3. Di handap aya conto wawancara antara wartawan jeung Andika, 
pinunjul biantara tingkat SMP sa-Jawa Barat taun 2013, anudiayakeun 
ku Dinas Pendidikan Provinsi Jawa Barat. Baca hasil wawancarana 
sing gemet! 

Wartawan : Asalamu‘alaikum. Andika damang? Punten sim 
kuring nyangkolong waktos sadérék. 

Andika — : Waalaikum’salam. Mangga, teu sawios. Aya anu 
tiasa dibantos? 

Wartawan : Muhun. Sateuacanna sim kuring nepangkeun heula, 
pun Dadan, wartawan ti Majalah Sunda. 

Andika —: Oh, hatur nuhun tiasa ditepangkeun. Aya perkawis 
naon nya? Sok asa rareuwas. 

Wartawan : Ah teu kedah reuwas. Dina pasanggiri biantara taun 
ieu, sadérék janten pinunjul kahiji tingkat Jawa Bara. 
Leres? 

Andika : Sumuhun, leres pisan. 

Wartawan : Wilujeng, ngiring bingah. Dupi jenengan lengkep 
sadérék saha sareng wawakil ti mana? 

Andika 


Wartawan : 
: DiSMP negeri Subang, kelas dalapan. 


Andika 


Wartawan : 
: Margi sim kuring hoyong nguji kamampuh nyarios 


Andika 


Wartawan 
Andika 


Wartawan : 
: Nuju di SD kantos ngiringan. Nuju ngawitan janten 


Andika 


Wartawan : 


Andika 


Wartawan : 


Andika 


Wartawan : 
Andika 


: Hatur nuhun. Sim kuring wawakil ti Kabupatén 


Subang. 
Dupi sakolana? 


Naha sadérék bet milih ngiringan biantara? 


payuneun balaré 


: Tiiraha sadérek sok ngiringan pasanggiri? 
: Saleresna mah nembéan di tingkat provinsi mah. 


Mung sateuacanna ngiringan pasanggiri di sakola, 
teras di tingkat kabupatén. Alhmadulillah janten 
pinunjul kahiji, boh disakola boh dikabupatén, numawi 
ayeuna diutus ngawakilan ka provinsi ogé. 
Sateuacanna, teu acan kantos ngiringan pasanggiri? 


pinunjul di tingkat kacamatan, mung di tingkat 
kabupatén kawon. Kénging deui kasempetan ngiring- 
an pasanggiri téh, nya taun ieu pisan. Kaleresan saé 
milikna. 

Janten tos pangalaman panginten nya ngiringan 
pasanggiri biantara téh. Upami badé ngiringan 
biantara, kumaha tah tataharna lami henteu? 


: Lami ogé. Anu taun ieu waé latihan téh aya kana dua 


sasihna. 
Saha anu ngalatihna? 


: Pami nuju persiapan ngiringan pasanggiri di sakola 


mah latihan nyalira baé. Pas badé dikintun ka tingkat 
kabupatén, nembeé diaping latihan ku Guru Basa 
Sunda. Kitu deui pas badé ka tingkat propinsi, latihan 
téh diaping deui ku pangaping anu disayogikeun ku 
Dinas Pendidikan. Kaleresan pangaping anu ditunjuk 
ku Dinas Pendidikan téh Guru Basa Sunda sim kuringdi 
sakola. 

Wah, kaleresan pisan atuh. Dupi hadiahna naon baé? 


: Kénging piala ti Bapa Gubernur, piagem, sareng artos 


weh anu ageungna dua juta rupia. 


Wartawan : Uluh-uluh, ageung ogé nya hadiahna. Kumaha tah pera- 
saan sadérék janten pinunjul di tingkat propinsi téh? 

Andika _: Tangtosna ogé bingah pisan. Sesah ngagambarkeunana. 
Kénging capé latihan téh aya hasilna. Kantenan 
punbiang mah dugi ka nangis, panginten ku teu kinten 
ngaraos bingahna. 

Wartawan : Muhun, tangtos. Kanggo naon tah hadiahna? 

Andika : Samentawis mah badé ditabungkeun waé, kanggo 
bekel neraskeun sakola ka SMA. 

Wartawan : Muhun, saé pisan. Rupina parantos cekap. Hatur nuhun 
tos kersa ngobrol sareng sim kuring. 

Andika — : Muhun sami-sami. Hapunten bilih waleran sim kuring 
kirang nyugemakeun. 

Wartawan : Cekap. Sakali deui wilujeng, mugi-mugi ka payunna 
teras ngahontal préstasi. Mangga, asalamu‘alaikum... 

Andika =: Aamitin...mangga, waalaikum’salam. 


Sabada maca hasil wawancara di luhur, pigawé: 

a. Sebutkeun pertanyaan nu luyu jeung rumus 5W + 1H! 
b. — Jieun jadi naskah warta muatkeuneun dina majalah! 
c.  Jieun jadi naskah warta bacakeuneun dina televisi! 


4. Jieun warta keur majalah tuluy tulis deui dina wangun keur televisi, 
anu jejerna bisa milih salahsahiji: 

Kagiatan karyawisata sakola ka Jogyakarta 

Kagiatan pekan kréativitas siswa di sakola 

Kagiatan miéling poé Agustusan 

Kagiatan pasanggiri ngadongéng tingkat Kabupatén 

Miéling Maulud Nabi di sakola 

Kagiatan kuliah duha di Masjid Agung 

Konsér Band Noah di alun-alun 

Kagiatan milangkala kabupatén/kota 

Paméran kréativitas siswa dina miéling Hari Pendidikan 

Nasional. 


ropag mh PaO oP 


—. 


Kagiatan pertandingan putsal antar SMP sa kabupatén/kota. 
k. Kagiatan Jamboré Pramuka tingkat kabupatén/kota 


Pancén Mandiri 


1. Téangan warta pondok anu geus dimuat dina majalah. Robah warta 
kasebut kana wangun warta bacakeuneun dina televisi! 

2. Sabada lancar nulis warta, ayeuna urang diajar kumaha cara macana. 
Meureun hidep kungsi lalajo acara warta basa Sunda di TVRI atawa 
Bandung TV. Alusna mah bari lalajo teh bari latihan. Nu kudu dilatih 
téh lentong, ngucapkeun kecap-kecap, jeung riuk beungeut dina waktu- 
na maca pikeun ngarojong ngantebkeun eusi warta. Minggu hareupna 
saurang-saurang prakték maca hareupeun kelas. Anggap waé keur si- 
aran di televisi. Warta pikeun bacakeuneun hareupeun kelas, pilih sa- 
lahsahiji di handap! 


Warta 1: 


Bantuan Buku Pangrojong Pangajaran 


Dina taun anggaran 2014, pamaréndah daérah provinsi Jawa 
Barat, geus nyadiakeun waragad pikeun meuli buku-buku pangrojong 
pangajaran basa Sunda anu gedéna3,5 milyar rupia. Kitu anu ditandeskeun 
ku gubernur Jawa Barat dina wawancarana jeung Majalah Sunda, Kemis 
10 Nopember 2013. 


Buku-buku anu dibeuliku anggaran pamaréntah téhbakal dibagikeun 
ka sakumna SMP anu aya di Jawa Barat, boh negri boh swasta, kalawan 
haratis. Anapon jenis bukuna ngawengku: buku kumpulan dongéng, 
buku kumpulan sajak, buku kumpulan carita pondok, buku kumpulan 
drama, jeung novel barudak. 


Buku anu bakal dibagikeun téh henteu sagawayah, tapi kudu diajén 
heula ku tim pangajén anu diwangun ku parasastrawan, budayawan, jeung 
akademisi. Buku anu nyumponan sarat, kakarak dibagikeun ngaliwatan 
Dinas Pendidikan kabupatén/kota masing-masing daérah. 


Aya 800 buku anu diajén taun ieu, sarta anu nyumponan sarat pikeun 
jadi buku pangrojong pangajaran di sakola ngan 630 buku. Sésana, eusina 
jeung témana dianggap kurang loyog keur bacaeun barudak SMP. 

Warta 2: 


Pasanggiri Kawih Murangkalih 


Bulan Désémber anu anyar ka liwat, Daséntra, gawé bareng jeung 
pémda Kabupatén Subang, ngagelar pasanggiri kawih murangkalih anu 
tempatna di aula pémda Kabupaten Subang. leu pasanggiri dilaksanakeun 
dina raraga ngareuah-reuah acara milangkala Kabupatén Subang anu ka- 
65. 


Lantaran lobana pamilon, ieu pasanggiri dilaksanakeun salila dua 
poé, ti tanggal 12 nepi ka tanggal 13 Désémber. Dipidangkeun dina 
wanda rampak sekar atawa sok disebut ogé layeutan swara, anu jumlah 
anggotana minimal 10 urang. 


Acara dibuka langsung ku Bupati Subang. Dina pamapagna, 
Bupati Subang nétélakeun kareueusna ka barudak SMP anu geus mahér 
ngahaleuangkeun kawih-kawih Sunda. Anjeunna ogé nétélakeun 
kabingahna, lantaran ampir sakabéh SMP anu aya di Kabupatén Subang 
ngirimkeun wawakilna. Gedé harepan cenah, mun kagiatan samodeél kieu 
tuluy tumuluy diayakeun, minat barudak kana kasenian Sunda bakal 
beuki ngaronjat. 


uguritan téh karangan pondok anu ditulis dina 
( wangun pupuh. Barudak ayeuna mah geus loba 

anu teu wanoheun kana guguritan, padahal 
unggal taun Dinas Pendidikan Provinsi Jawa Barat 
ngagelar pasanggiri pupuh raéhan ti mimiti tingkat SD, 
SMP, nepi ka SMA. Laguna ogé ayeuna mah diraéh deui, 
dipirig ku musik anu modéren sarta ngeunaheun lamun 
dijogédan. Pantesna, paraahli seni nepi ka ngulik lagu 
jeung musik anu leuwih deukeut kana rasa barudak ngora 
téh sangkan ieu pupuh dipikaresep ku entragan ngora. 
Babari dilagukeunna sarta ngeunaheun — kakupingna. 
Atuh eusina ogé, leubeut ku papatah anu gedé gunana 
keur kahirupan. Geura hayu urang diajar nembangkeun 
guguritan, nyangkeum eusina, jeung sakalian diajar 
nulisna. 


( Nembangkeun Guguritan Pupuh Sinom 


Tembangkeun ieu guguritan di handap! 


Ka Alun-Alun Bandung 


Negalanglang ka Kota Kembang, 
Bapa, Mamah, Adé, kuring, 
mios satengah dalapan, 

tabuh sabelas can dugi, 

macét téh di Cileunyi, 

alah ieung mani ripuh, 

hawa panas kacida, 


teu eureun-eureun kikiplik, 


tapi angger hawa téh beuki bayeungyang. 


Kuring wawartos ka Bapa, 
teu kiat hoyong ka cai, 
saur Bapa tahan heula, 
sakedap deui gé dugi, 

di payun téh pom béngsin, 
di dinya bisa tarurun, 

pék bari jajan heula, 
ngadagoan ngeusi bénsin, 


mun manjing mah bisa bari lohor heula. 


Jalan macét geus kaliwat, 
Si Adé geus seuri deui, 
Mamah gé hahariringan, 
teu lila nepi pom bénsin, 
geuwat kuring ka cai, 
lumpat bari rada rusuh, 
atuda tos teu kiat, 
hoyong ka cai ti tadi, 


tos bérés mah rarasaan ngemplong pisan. 


Singgetna ieu carita, 
ka alun-alun geus nepi, 
geuning loba téténjoan, 
rameéna kaliwat saking, 
itu aya KFC, 

Si Adé mani tutunjuk, 
jigana lapar pisan, 


kuring gé nya kitu deuti, 


nya mupakat saréréa dahar heula. 


Tos wareg mah jalan-jalan, 

asup téh ka Matahari, 

baju mani loba pisan, 

beureum, konéng, héjo deui, 

éstuning warna-warni, 

matak resep matak uruy, 

kuring titah milihan, 

mana anu cop jeung att, 

ka luar téh meunang sakérésék éwang. 


Pasosoré tuluy mulang, 

heug kapegat macét deui, 

kacida matak aralna, 

urut bungah kesel deut, 

jalan heurin ku mobil, 

matak bingung nu ti lembur, 

biasa jalan lega, 

ngalaman nu heurin usik, 

matak kapok embung ngaduakalian. 


Mahamkeun Eusi Guguritan 


Eusi pupuh 

Pupuh di luhur téh diwangun ku genep pada 
(gunduk). Eusi pada kahiji nyaéta nyaritakeun hiji 
kulawarga (kuring, bapana, indungna, jeung adina) 
nu rék arulin ka Bandung kapegat macét di Cileunyi. 
Mangkaning hawa keur meumeujeuhna panas matak 
hareudang bayeungyang. 


Eusi pada kadua nyaéta si kuring bébéja ka bapana 
hayang ka cai. Tapi ku bapana diupahan sangkan 
kuat nahan nepi ka pom bénsin. Bisa bari jajan cenah 


mun eureun di pom bénsin mah. 


Eusi pada katilu nyaéta jalan macét geus kaliwat. 
Atuh saréréa ngarasa senang, malah indungna mah 
hahariringan sagala. Basa nepi ka pom bénsin, si 
kuring laksana hayang ka caina. 

Eusi pada kaopat nyaéta nyaritakeun lalampahan éta 
kulawarga geus nepi ka alun-alun. Kaayaan di alun- 
alun téh kacida raména, sagala aya. Basa ningali 
KFC, Si Adé tutunjuk hayang dahar di dinya. Nya 
saréréa reureuh heula ngadon dalahar di dinya. 
Eusi pada kalima nyaritakeun sabada dalahar tuluy 
balanja ka supermarkét Matahari, baralanja baju. 
Bubuhan di supermarket, baju ogé mani loba warna- 
warni matak pikabitaeun. Saréréa dibébaskeun milih 
sakahayangna. Kaluar ti Matahari téh meunang 
balanjaan sakérésék éwang. 

Pada panungtung nyaritakeun saréréa mulang deui 
ka lemburna. Ari heug téh kapegat macét deui. Mobil 
ngantay minuhan jalan. Nu ti lembur mah pasti 
bingung manggih kaayaan sarupa kitu téh lantaran 
biasa jalan lowong, matak kapok embung balik deui. 
Jadi, ulin ka Bandung téh kalah matak kapok, lain 
matak deudeuieun. 


Jejer (tema) guguritan 


Anu jadi jejer dina guguritan di luhur téh kaayaan 


kota Bandung ayeuna. 

Ngeunaan Pupuh Sinom 


Sangkan leuwih paham kana pupuh Sinom, urang 


petik deui sabagian tina guguritan di luhur! 


Nealanglang ka Kota Kembang, 
Bapa, Mamah, Adé, kuring, 
mios satengah dalapan, 

tabuh sabelas can dugi, 

macet téh di Cileunyi, 


alah ieung mani ripuh, 

hawa kacida panasna, 

teu eureun-eureun kikiplik, 

tapi angger hawa téh beuki bayeungyang. 


Tah sagunduk di luhur téh disebutna sapada. Jadi 
pupuh diluhur téh diwangun ku genep pada. Dina sapada 
téh aya salapan jajar. Tah, sajajar dina sapada téh disebutna 
sapadalisan. Jadi pupuh sinom teh dina sapadana aya 
salapan padalisan. 

Dina pupuh mah jumlah engangna ogé kudu 
matok, teu bisa sagawayah. Unggal pupuh boga aturan 
séwang-séwangan. Jumlah engang dina unggal padalisan 
téh disebutna guru wilangan. Kitu deui sora vokal dina 
unggal tungtung padalisan ogé kudu luyu jeung aturan 
pupuhna. Tah sora vokal dina unggal tungtung padalisan 
téh disebutna guru lagu. Geura urang titénan jumlah guru 
wilangan jeung guru lagu dina pupuh sinom. 


ee 

Tina wincikan di luhur katangén, patokan pupuh 
Sinom téh dina sapadana diwangun ku 9 padalisan. 
Patokanana: 8-a, 8-i, 8-a, 8-i, 7-i, 8-u, 7-a, 8-i, 12-a. 


(c) Nyangkem Guguritan 


Guguritan téh karangan pondok anu disusunna 
maké patokan pupuh. Jadi mun nurutkeun wangunanana, 
guguritan téh wangun ugeran teu bébas, da kauger ku 
patokan pupuh téa. Jumlah pupuh sakabéhna aya 17 
pupuh, nyaéta: dangdanggula, sinom, asmarandana, 
kinanti, mijil, magatru, pangkur, durma, pucung, 
balakbak, maskumambang, wirangrong, gambuh, gurisa, 
lambang, ladrang, jeung jurudemung. Tapi anu dipedar 
ayeuna mah moal kabéh, cukup opat pupuh waé heula. 


1. Guguritan dina Pupuh Kinanti 


Tembangkeun babarengan guguritan di handap! 
Bandung Ayeuna 


Bandung geus heurin ku tangtung, 
nu datang ti mana mendi, 

loba nu ngadon usaha, 

atawa nu ngadon cicing, 

balatak ku nu daragang, 

matak heurin anu ulin. 


Toko-toko pararinuh, 
trotoar heurin ku parkir, 
pabeulit jeung nu balanja, 
pahibut nu barangbeuli, 
adu tawar ramé pisan 
kasawur ku sora mobil 


sorana patinggarerung, 
angkot pabeulit jeung taksi, 
riweuh néangan panumpang, 
pada-pada embung rugi, 
puguh diudag setoran, a 
balik kudu meunang bati. Sumber: infobdg.com 


Kaki lima enggeus puguh, 
wuwuh nambah heurin usik, 
mémang raos nu balanja, 
tapi heurin ka nu ulin, 
Bandung kota keur balanja, 
kota kembang salin jinis. 


a.  Eusi guguritan 
Eusi gururitan dina pupuh — kinanti di luhur, 
nyaritakeun kaayaan kota Bandung anu geus salin 
jinis (robah) tina Kota Kembang jadi kota tempat 
balanja. Nepi ka trotoar gé pinuh dipaké nu dagang. 
Sisi jalan ramé ku anu adu tawar sorana kasawur ku 
sora angkot jeung taksi nu néangan panumpang. 

b. Jejer/téma guguritan 
Nu jadi jejer guguritan kinanti di luhur masih kénéh 
nyaritakeun kaayaan kota Bandung ayeuna. 

c. Patokan Guguritan Kinanti 
Tiheula geus dipedar, unggal guguritan/pupuh boga 
patokan séwang-séwangan. Patokan pupuh sinom 
tangtu baé béda jeung pupuh kinanti. Geura urang 
cutat patokan pupuh kinanti. 

Tina wincikan di luhur katangén, pupuh Kinanti téh 
dina sapadana diwangun ku genep padalisan. Patokanana: 
8-u, 8-i, 8-a, 8-i, 8-a, 8-i. 


2. Guguritan dina Pupuh Asmarandana 
Budak Bangor 


Kacatur Arman jeung Andi, 
budak sakola ti kota, 

di kelas ngan heureuy baé, 
diajar sakahayangna, 

lamun dipapatahan, 

tara ieuh daék nurut, 

dasar adatna wangkelang. 


Hiji poé baradami, 

éta budak nu duaan, 

arek arulin ka warnet, 
kajeun bolos ti sakola, 

teu mikir akibatna, 

nurut laku nu teu puguh, 
kaleungitan akal séhat. 


Caritana enggeus nepi 

ka warnét di deukeut pasar, 
lumayan tempatna rameé, 
puguh da loba nu dagang, 
Andi kadua Arman, 

di warnét diukna nyumput 
meureun sieun kanyahoan. 


Ibu Guru Biologi, 

nuju ngawulang di kelas, 
héran kelas henteu gandéng, 
geuwat naros ka barudak, 


saha anu teu aya, 
Arman Andi nyampak suwung, 
paingan atuh paingan. 


Bu guru naros taliti, 
narosna téh lantip pisan, 
barudak téh éléh déét, 
balaka budak nu dua, 
ngahaja internétan, 

di pasar rada béh juru, 

anu nyanghareup ka wétan. 


Lapor ka Pembina OSIS, 

budak kabur ti sakola, 

cenah mah nyingkur di warnet, 
hayang wareg internétan, 

nu deukeut pasar téa, 
ngaréndéng jeung warung sangu, 
geuwat kudu didatangan. 


Harita kénéh digidig, 
didatanganna jeung satpam, 
langsung muru warnet baé, 
Andi jeung Arman kasampak, 
gancangna mah dibawa, 

Andi jeung Arman tarungkul, 
lantaran ngarasa éra. 


Latihan 
Sabada maca guguritan dina pupuh Asmarandana di 
luhur, pasti ku hidep katitén bédana jeung pupuh Sinom 
atawa pupuh Kinanti anu tadi geus dipesék. Niténan kana 
gundukanna, saliwat ogé sidik jumlah jajaranna béda. Tah 
sangkan leuwih jéntré, pék ku hidep pigawé pancén di 
handap! 
a. Jawab pananya di handap! 


1. Saha anu jadi tokoh dina guguritan Budak 
Bangor? 


Saha anu mimiti manggihan éta dua budak 
leungit ti kelas? 

Ka marana cenah éta dua budak inditna? 
Kumaha watek éta dua budak téh? 

Kumaha balukarna kalakuan éta dua budak 
téh? 

Nurutkeun pamanggih hidep, alus henteu 
éta kalakuan budak anu dua téh? Sebutkeun 
alesanana! 

Tuliskeun deui kumaha jalan carita atawa 
runtuyan kajadian dina guguritan Budak 
Bangor! 


Pancén Kelompok 


1. Jieun kelompok anu sakelompokna lima 
urang! 
2. Téangan kecap-kecap anu teu kaharti sarta 
téangan hartina dina kamus! 
3. Tembangkeun guguritan di luhur babarengan! 
4. Diskusikeun jeung kelompok naon _ eusi 
guguritanna sarta tunjuk saurang pikeun 
nyaritakeun deui eusina maké basa sorangan! 
5. Téangan jejer/téma guguritanna! 
6. Téangan guru wilangan jeung guru laguna! 
; Pupuh Guru Guru 
aia Asmarandana Wilangan Lagu 


SEND) nT HR] WN] 


3. Guguritan dina Pupuh Mijil 


Di Mekah Tepung Silaturahmi 


Jamaah téh asal béda nagri, 

ti wétan ka kulon, 

nagri kidul katut nagri kalér, 

rupa-rupa bangsa pada hadir, 

mungguh umat Nabi, 

kabéh gé kasaur. 
Di Mekah tepung silaturahmi, 
patanya patakon, 
silihrérét loba anu anéh, 
nyidik-nyidik kulit warna-warni 
panon, irung, biwir, 
dedegan nya kitu. 

Ku pakéan gé matak kataji, 

godeéblag berelong, 

potonganna gobrah jeung godober, 

nu disarung jeung nu disamping, 

kabéh narik ati, 

runtut raut rukun. 
Betah teuing mun pagilinggisik, 
salam silih walon, 
lamun pareng diuk paréréndéng, 
silih tanya asal téh ti mendi, 
silih beuli ati, 
patepung jeung dulur. 

Nimat pisan jadi umat muslim, 

haté teguh tanggoh, 

salieuk béh ku réa sadérék, 

sosonoan jeung sakolong langit, 

samémeh jung balik, 

nuju alam kubur. 


(Dicutat tina Guguritan Munggah Haji, 1995, karya Yus Rusyana) 


Latihan 


Guguritan pupuh mijil ieu ogé, béda deui patokanna jeung pupuh 
nu tilu tadi. Sangkan hidep leuwih paham naon bédana, pék pigawé 


pancén di handap! 

1. Diskusikeun jeung kelompok anu tadi kénéh! 

2. Téangan kecap-kecap anu teu kaharti sarta téangan hartina dina 
kamus! 


3. Tembangkeun guguritan di luhur nepi ka bisa! 

4. Diskusikeun jeung kelompok, naon eusi guguritanna sarta tunjuk 
saurang pikeun nyaritakeun deui eusina maké basa sorangan! 

5. Téangan jejer/téma guguritanna! 

6. Téangan guru wilangan jeung guru laguna! 

7.  Bandingkeun guguritan "Budak Bangor” jeung Di “Mekah Tepung 
Silaturahmi”, boh tina eusi, téma, jeung kecap-kecap anu dipakéna! 


k -k 
Guguritan Eusina témana wae es “ 
anu dipakéna 
Budak Bangor 
Di Mekah 
Tepung 
Silaturahmi 


) Nulis Guguritan 


Hayu urang diajar nulis guguritan! 


1. Nulis guguritan téh sabenerna babari pisan. Anu kudu dipikanyaho, 
patokanana heula. Upamana urang rék nulis pupuh sinom. Geura 
urang cirian heula patokanana: 

__ 8a 

__ 8-1 

__ 8a 

__ 8-i 

_ 7-1 

__ 8-u 


2. Sabada urang ngawincik patokanana, ayeuna tang-tukeun jejer 
atawa témana. Léngkah-léngkahna: 

a. Anu babari heula, nyambungkeun kecap ulah waka mikiran 
eusi. Upamana rék nyaritakeun ngaran bungbuahan. Téangan 
ngaran-ngaran bungbuahan anu sora vokal panungtungna 
luyu jeung patokan pupuh sinom. 

gedang (8-a) 
kacapi (8-i) 
salak (8-a) 
céri (8-i) 
strowbéri (7-1) 
kadu (8-u) 
nangka (7-a) 
manalagi (8-i) 
sarikaya (8-a) 


Sabada kapanggih kecap-kecap keur tungtung unggal padalisan, 
ayeuna urang téangan keur kalimahna. Geura titénan: 


Anu amis hipu gedang (8-a) 

haseum mah buah kacapi (8-1) 

anu kesed éta salak (8-a) 

nu beureum leutik mah céri (8-1) 

amis haseum strawbéri (7-1) 

amis kareueut mah kadu (8-u) 

seungit melenghir nangka (7-a) 

mun buah mah manalagi (8-1) 

daging bodas semu empuk sarikaya (12-a) 


b. Ayeuna urang nyieun pupuh sinom anu jejerna nyaritakeun 
kaéndahan alam di kebon entéh. Mimitina téangan kecap-kecap anu 
patali jeung kaayaan di kebon entéh atawa jeung kaayaan haté lamun 
ningali kebon entéh sarta vokal panungtungna luyu jeung patokan 
pupuh sinom téa. Upamana: 


lega (8-a) 

ati (8-i) 
kagagas (8-a) 
pikir (8-i) 
ningali (7-1) 
isuk-isuk (8-u) 
kacida (7-a) 
ricit (8-i) 
pipikiran (12-a) 


Ayeuna hayu urang lengkepan kalimahna, jadi kieu: 

Kebon entéh ngaplak lega (8-a) 

matak sumérédét ati (8-1) 

éstuning matak kagagas (8-a) 

matak tingtrim kana pikir (8-1) 

lamun urang ningali (7-1) 

dina wanci isuk-isuk (8-u) 

matak waas kacida (7-a) 

manuk disarada ricit (8-a) 

matak waas matak kelar pipikiran (12-a) 
Ayeuna urang cobaan nyieun pupuh sinom anu eusi éta pupuh 
nyaritakeun lalampahan ulin ka kebon binatang Bandung. Hidep 
kungsi ulin ka kebon binatang? Anu kungsi mah tangtu bakal 
kagambar kumaha kaayaan di kebon binatang anu perenahna di Jl. 
Taman Sari Bandung téh. Tapi lamun can kungsi, geura hayu baé 
urang babarengan nulis guguritanana. Mimitina urang kumpulkeun 
kecap-kecap anu patali jeung kebon binatang anu sora vokal 
panungtungna sarua jeung patokan pupuh sinom. Kumpulkeun baé 
saloba-lobana. Dina pada mimiti mah ulah langsung nyaritakeun 
kebon binatang méh jalan caritana ngajalur, bisa dimimitian ku 
nyaritakeun lalampahan basa indit ka éta tempat. Hayu geura urang 


mimitian, urang judulan Ka Kebon Binatang! 
Bisi poho, urang tuliskeun deui patokanana! 
8-a 


Ka Kebon Binatang 


Ulin ka kebon binatang, (8-a) 

di Bandung di Taman Sari, (8-1) 

kuring ulin téh opatan, (8-a) 

Bapa, Mamah, Tétéh, kuring, (8-i) 

di jalan suka seurt, (7-1) 

datang téh tabuh sapuluh, (8-u) 

nu ka lokét mung Bapa, (7-a) 

maksudna ngagaleuh karcis, (8-1) 

sedeng kuring tiluan nungguan heula. (12-a) 
Teu lila ronghéap Bapa, (8-a) 
bari ngiwir-ngiwir karcis, (8-1) 
ngajak kuring saréréa, (8-a) 
muru gerbang beulah sisi, (8-i) 
Bapa anu mimiti, (7-i) 
mapah angkatna ti payun, (8-u) 
Tétéh pengkereunana, (7-a) 
leumpang bari sura-seurt, (8-a) 
bungah pisan pareng ka kebon binatang. (12-a) 

Tuluy kuring saréréa, (8-a) 

ngantay asup hiji-hiji, (8-i) 

singhoréng lega kacida, (8-a) 

jaba hawana gé tiis, (8-i) 

seger kaliwat saking, (7-1) 

tatangkalan jararangkung, (8-u) 

aya tangkal camara, (7-a) 

paselang jeung tangkal pornis, (8-1) 

linduk iuh beresih ku matak betah. (12-a) 


Mimitina Bapa ngajak, (8-a) 

ka kandang manuk laleutik, (8-1) 

loba manuk rupa-rupa, (8-a) 

disarada mani ricit, (8-i) 

tuh itu Jalak Bali, (7-1) 

eunteup dina kawat luhur, (8-u) 

di juru aya gagak, (7-a) 

buluna hideung laluis, (8-i) 

sora béar kakupingna matak hégar. (12-a) 
Ti dinya ka kandang oray, (8-a) 
Si Tétéh rada muringis, (8-1) 
kandang orayna ngajajar, (8-a) 
oray gedé oray leutik, (8-1) 
peurahna maratih, (7-1) 
matak sieun matak paur, (8-u) 
komo oray welang, (7-a) 
keur leutik peurahna matih, (8-1) 
nu badag mah oray piton reujeung sanca. (12-a) 

Geus bosen lalajo oray (8-a) 

tuluyna nguriling deut, (8-i) 

ningal gajah, ajag, singa,(8-a) 

onta, buaya, kuda nil, (8-1) 

aya sakadang peusing, (7-1) 

biruang madu jeung maung, (8-u) 

peucang ogé loba, (7-a) 

manuk merak cendrawasih, (8-1) 

monyeét, lutung, surili, reujeung gorila. (12-a) 
Poé geus maju ka panas, (8-a) 
Bapa tuluy ngajak calik, (8-i) 
handapeun tangkal nu badag, (8-a) 
ngarah hawa rada tiis, (8-1) 
Mamah ngabagi cai, (7-1) 
saréréa leguk nginum, (8-u) 
timbel ogé dipurak, (7-a) 
brak dalahar suka seuri, (8-i) 
haté bungah tos terang kebon binatang. (12-a) 


d. Sabada diajar nyieun pupuh sinom, ayeuna hayu urang diajar 
nyieun pupuh kinanti. Sapada waé heula. Urang tangtukeun heula 


patokanana: 


Ayeuna 


___ (8-u) 
sass ot (BAI) 
a os (Bra) 
sa aes (OE) 
__ ____ (8-a) 
___ (8-1) 


upamana rék nyieun pupuh kinanti ngeunaan ngaran- 


ngaran kekembangan. Téangan heula ngaran kekembangan anu sora 
vokalna sarua jeung patokan di luhur: 


bakung (8-u) 
malati (8-i) 
érmawar (8-a) 
lili (8-i) 

dahlia (8-a) 
kacapiring (8-i) 


Ayeuna hayu urang lengkepan padalisanna: 

Endah pisan kembang bakung (8-u) 

Ari nu seungit malati (8-i) 

Matak hégar mah érmawar (8-a) 

Negirut ati kembang lili (8-1) 

Paselang reujeung dahlia (8-a) 

Dipapaés kacapiring (8-1) 

e. Sabada bisa nyieun sapada, ayeuna hayu urang diajar nyieun 
guguritan dina pupuh kinanti anu ngalalakon (nyaritakeun hiji 
kajadian). Eusina nyaritakeun kagiatan urang waktu hudang saré 


subuh nepi ka indit ka sakola. Rupa-rupa kajadian bisa kaalaman. 
Geura pék baca sing gemet guguritan di handap! 


Kabeurangan ka Sakola 


Kuring hudang subuh-subuh, (8-u) 
gura-giru tuluy mandi, (8-i) 
geus mandi maké saragam, (8-a) 


henteu poho maké dasi, (8-1) 
geus dangdan tuluy sasarap, (8-a) 
geus rapih mah tuluy indit. (8-1) 
Naék angkot asa rusuh, (8-u) 
asup gé henteu tarapti, (8-i) 
diuk téh rada ngajengkang, (8-a) 
diseungseurikeun ku supir, (8-1) 
beungeut beureum sabab éra, (8-a) 
da saangkot milu seuri. (8-1) 
Geus nepi téh rusuh turun, (8-u) 
poho can mayar ka supir, (8-i) 
supir nagih bari namprak, (8-a) 
geuwat kuring ngodok duit, (8-1) 
duit lecek sarébuan, (8-a) 
sok dibikeun léos indit. (8-i) 
Panto gerbang geus ditutup, (8-u) 
abong geus apes titadi, (8-i) 
kalah ngadon kabeurangan, (8-a) 
gerbang kaburu dikonci, (8-1) 
kuring gugupay ka satpam, (8-a) 
meénta gerbang buka deui. (8-i) 
Satpam nyampeurkeun jamedud, (8-u) 
saeutik ogé teu seuri, (8-i) 
meureun keuheul digupayan, (8-a) 
ku budak sapantar kuring, (8-1) 
kuring ménta dihampura, (8-a) 
pa satpam kakara seuri. (8-1) 


CE.) Pancén 


a.  Pancén Mandiri 


1. Témbangkeun guguritan anu judulna “Ka Kebon Binatang” jeung 
“Kabeurangan ka Sakola”, saurang-saurang ka hareup! 
2. Caritakeun deui maké basa hidep sorangan eusi guguritan “Ka 


Kebon Binatang” jeung “Kabeurangan ka Sakola” di luhur! 
3. Anggeuskeun guguritan sinom di handap! 


Di kelas mani hareudang (8-a) 
saeuik gé taya angin, (8-i) 
panon kalah nundutan, (8-a) 
eee (8-1) 


4. Anggeuskeun guguritan Kinanti di handap! 
Ayeuna diajar pupuh, (8-u) 
Pupuhna pupuh kinanti, (8-i) 

(8-a) 


Nguping soanten Bu Guru, (8-u) 
Matak raos kana cepil, (8-i) 


5. Anggeuskeun pupuh asmarandana di handap! 


Ayeuna téh poé Kemis (8-i) 
pangajaran basa Sunda (8-a) 
(8-é/o) 


Saréréa rampak ngawih (8-i) 
patarik-tarik sorana (8-a) 


6. Anggeuskeun pupuh mijil di handap! 


Budak bageur ngaranna téh Dandi (10-1) 
Nyobatna jeung Nonon (6-0) 


Di kelasna Dandi réngking hiji (10-i) 
Ngéléhkeun nu bangor (6-0) 


b. Pancén Kelompok 


1. Babari pan nyieun pupuh téh? Mun geus bisa nyieun —_ pupuh, 
bisa dituluykeun nyusun guguritan. Nu penting paham heula kana 
patokanna, jadi bakal babari nyusunna. Tah sabada paham kumaha 
carana nyieun pupuh, jieun kelompok anu anggotana masing-masing 
opat urang. Geus kitu, jieun pupuh anu témana bisa milih: 

Ngaran kekembangan 

Ngaran bungbuahan 


Ngaran sasatoan 

Rupa-rupa lauk cai 

Pamandangan alam 

Kagiatan sapopoé 

Ngaran-ngaran babaturan di kelas 
Judul-judul lagu anu sohor 
Ngaran-ngaran artis sohor, jsb. 


romog mPa oP 


Lobana pupuh: Sinom sapada, Kinanti sapada, Maskumambang 
sapada, Asmarandana sapada, jeung Mijil sapada. 

Sabada lancar nulis sapada, tuluy nulis lima pada anu caritana 
ngaruntuy (ngalalakon). Pupuhna pék milih sakahayang, teu kudu 
opatanana. Témana ogé bébas milih sorangan. 


Pancén di imah 


Sabada hidep mikawanoh guguritan, pék téangan conto guguritan 
sejénna. Hidep bisa néangan tina buku, majalah, atawa internét. 
Pilih anu eusina kaharti ku hidep. Guguritan dina pupuh sinom, 
guguritan dina pupuh kinanti, guguritan dina pupuh asmarandana, 
jeung guguritan dina pupuh mijil. Masing-masing hiji baé! 

Baca guguritanana sing gemet, ulah poho bari dicirian kecap-kecap 
anu teu kaharti, tuluy téangan hartina dina kamus! 

Caritakeun eusimasing-masing guguritan maké basa hidep sorangan, 
dituliskeun dina wangun lancaran! 

Sebutkeun naon témana! 

Tuliskeun guru lagu jeung guru wilanganana. Méh_babari 
nuliskeunana maké tabél jiga dina conto! 


un dina basa Indonésia mah sisindiran téh 
Mee téa. Bisa dipaké keur paguneman. Malah 
sok diselapkeun dina biantara, maksudna 
keur mamanis basa. Resep geura ngobrol silihbales ku 
sisindiran mah. Sok komo pan sisindiran mah eusina ogé 


lian ti papatah jeung silihasih téh, aya anu heureuy atawa 
banyol. Upamana: 


Rarasaan cengkéh konéng 
Kulit peuteuy dina nyiru 
Rarasaan lengkéh konéng 
Kulit beuteung mani nambru 


Dijawab ku anu disindiran: 


Najan peuteuy dina nyiru 
Sakoteng dibawa muter 
Najan kulit beuteung nambru 
Da ganteng katambah pinter 


Tuh pan, najan silihpoyok ogé teu matak nyeri haté 
ari nyaritana ku sisindiran mah. Nu matak kolot baheula 
mah mun nyarios sok direumbeuy ku sisindiran ogé, 
maksudna mah sangkan omongan teu togmol teuing 
karasana. Geura hayu urang diajar nulis sisindiran 
sangkan engké bisa nyarita nu direumbeuy ku sisindiran. 


(@, Maca Sisindiran dina Paguneman 


Guru: Ayeuna pangajaran kaopat. Urang diajar sisindiran. 
Negawuluku ngawalajar 
kudu dibaladah heula 
dina waktu rék diajar 
hayu ngadaro’a heula 
Sok KM siapkeun heula! 


KM 

Guru 
Barudak : 
Guru 


Andi 


Barudak : 
Guru 


Dadan 


Barudak : 


Guru 


Rina 


: Mangga Bu... siap! ngado’a ngawitan! 
: Amiiin... dicandak bukuna sadayana? 


Dibantun, Bu...! 


: Muhun saé pisan. 


Ulah loba dahar peuteuy 
ngala awi ngan sabuku 
barudak ulah hareureuy 
sok geura baruka buku 
Kamari dugi ka mana diajar téh? 


: Meuli roti ka Lodaya 


Balikna téh kaburitan 
kamari abdi sadaya 
dialajar guguritan. 
Horéééé... Andi pinter...! 


: Wah, Andi hébat pisan tiasa ngadamel 


sisindiran. 
Ka leuweung néwak titiran 
dijualna ngan sarébu 
budak pinter sisindiran 
éta pasti murid ibu... 


: Ah, Ibu mah mujina ka Andi wungkul. Geura 


dangukeun ieu Bu: 
Ka toko rék mésér kendi 
salah jalan kalah muter 
ibu ulah muji Andi 
abdi gé da sami pinter. 
Horééééé... Dadan ogé pinter...! 


: Uluh geuning Dadan ogé tiasaan. 


Kudu getol neukteuk kuku 
ngarah pinter lamun dangdan 
kudu getol maca buku 

ngarah pinter jiga Dadan. 


: Kin heula Bu, ulah waka séséépan muji Andi 


sareng Dadan. Cobi dangukeun geura: 
Mandi dangdan tos balébat 
terasna muka komputer 


Barudak : 
Guru 


Rina 


Nunur 


Guru 


Rina 


Andi 


Barudak : 
Dadan 


Andi Dadan leres hébat 
tapi Rina langkung pinter. 
Horééééé... istri ogé aya nu tiasa... 


: Wah... wah... ieu mah leres-leres hébat. 


Isukna muka komputer 
diseuseulan ku Bu Lilis 

Rina mah sanés mung pinter 
katambihan ogé geulis... 


: Héhé... Ibu hatur nuhun. 


Manuk piit manuk wilis 
eunteup dina tangkal waru 
Rina mémang leres geulis 
margi nurun ti Bu Guru... 


: Ibu, Nunur mah teu ngalartos hartosna, tapi 


maniresep pisan. Buah Nanas Buah kedongdong, 
ikutan doooong... 


: Th éta mah sanés sisindiran atuh. 


Titiran eunteup ngajajar 
bangkuang palid ka sisi 
sisindiran opat jajar 

aya cangkang aya eusi. 


: Muhun atuh Nur, éta mah sanés sindiran. 


Haur Geulis Indramayu 

Meésér ayakan jeung nyiru 
Nunur geulis sareng ayu 
Tah dangukeun Ibu Guru 


: Sanaos ka Haur geulis 


Andi mah resep ka Cina 

Sanaos Néng Nunur geulis 
Andi mah resep ka Rina 
Adeueueueueuh... suit suiw... 


: Wah... wah... Rin... kumaha tah? 
Mandi isuk rada beurang 
Tampian jalanna nanjak 
Andi atos terus terang 
Badeé ditampi, ditolak? 


Andi 


Rina 


Dadan 


: Eh, kadé ah janten ka mana karep. Sing 


émut Rin: 
ulah ngala cocongoan 
Bisi ruksak tangkal manggu 
Ulah waka bogohan 
Bisi sakola kagangegu 


: Ha ha.... Ibu mah meni kitu. 


Tangkal waru tangkal randu 
Jaradi handapeun peuteuy 

Ibu guru ulah bendu 

Andi mah mung ukur heureuy 


: Muhun Bu, ulah dianggap Andi mah. 


Andi resep dahar peuteuy 
Ngan sapérak sakilona 
Andi mémang resep heureuy 
Nu matak awét jomlona 


: Eh Rin, ulah waka moyok teu payu ka Andi, 


dangukeun geura: 
Meuli pedes ngan sakilo 
Diwadahan ku Si bayu 
Andi mah da sanés jomlo 
Ngan sakadar henteu payu 


Andi : Euleuh-euleuh moyok téh meni jero. Yeuh 
geura dangukeun: 
meuli cingcin jeung Néng Ayu 
dahar nangka jeung si Johan 
abdi mah lain teu payu 
moal waka bobogohan 
Guru : Tah leres Andi. Nuju sakola mah kadé ulah 
waka ngémutan nu karitu, dialajar waé sing 
daria. 
Anténeu piring nu badag 
Sing garetol ka sakola 


Mesin ketik maké layar 
Dialajar ambéh pinter 


Andi : Tah kadangu kasauran Ibu Guru. 


Abdi mah kapiring leutik 
Kaisinan ku gamparan. 


Guru: Hé hé hé .... ah Andi mah tiasa waé. Hayu 
ayeuna mah urang teraskeun diajarna. 


GB.) Nyangkem Sisindiran 


Dina wacana di luhur, omongan anu digunduk- 
gunduk sarta dicondongkeun disebutna sisindiran, nyaéta 
omongan anu eusina dibalibirkeun, henteu langsung kana 
maksud. Nurutkeun wangunna, sisindiran téh aya tilu 
rupa: Paparikan, rarakitan, jeung wawangsalan. Geura 
urang pedar hiji-hiji. 


1. Paparikan 


Paparikan téh kaasup wangun sisindiran anu sorana 


padeukeut sarta murwakanti dina tungtung kecap atawa 
padalisan. Conto dina paguneman di luhur: 


Negawuluku ngawalajar 
kudu dibaladah heula 


dina waktu rék diajar 
hayu ngadaro’a heula 


Ibu guru téh ngajak ngado’a ka barudak saméméh 
der diajar. Eta maksud anu poko téh dikedalkeunana dina 
jajaran katilu jeung kaopat, nyaéta 

Dina waktu rék diajar 


Hayu ngadaro’a heula 


Tapi ngedalkeunana henteu langsung pok, dibali- 
birkeun heula dina cangkang nyaéta jajaran kahiji jeung 
kadua nyaéta: 


Negawuluku ngawalajar 


Kudu dibaladah heula 


Jadi dina paparikan téh aya bagian cangkang jeung 
bagian eusi. Ku ayana cangkang anu sorana nyindirkeun 
kana pieusieun, karasa ngeunah pisan kadéngéna. 
Lamun ku urang ditengetan, bréh baé katénjo, paparikan 
téh diwangun ku opat jajar. Dina sajajarna diwangun ku 
dalapan engang. Geura urang pérélékeun: 

Nga - wu - lu- ku- nga-wa- la- jar 

1 2 3 4 » 6 7 % 

Ku - du-di- ba- la- dah-heu -la 

1 2 3 4 5 6 7 8 
Di- na-wak-tu- rék - di-a-jar 
1 2 3 4 5 6 7 8 
Ha - yu-nga- da- ro- a-heu-la 
1 2 3 4 5 6 7 8 


Satuluyna pék tengetan kecap dina tungtung 
jajaran: 


ngawalajar 
heula 


diajar 
heula 


Dina kecap ngawalajar jajaran kahiji, aya sora anu 
dibalikan deui dina jajaran katilu nyaéta diajar. Kecap 
heula dina jajaran katilu mah dibalikan sagemblengna 
dina jajaran kaopat. Jadi, kecap ngawalajar murwakanti 
jeung kecap diajar dina sora jar, sedeng kecap heula dina 
jajaran kadua murwakanti jeung kecap heula dina jajaran 
kaopat. 


Lian ti murwakanti di tungtung, ogé aya nu murwa- 
kanti ti mimiti kénéh. Geura tengetan paparikan di 
handap: 


Titiran eunteup ngajajar 


bangkuang palid ka sisi 


sisindiran opat jajar 


aya cangkang aya eusi 


Sabada dititénan, kapanggih anu murwakanti teh lain 
tungtung wungkul. Méh jéntré geura urang réndéngkeun 
jajaran kahiji jeung katilu, kadua jeung kaopat: 


Titiran eunteup ngajajar 
Sisindiran opat jajar 
Bangkuang palid ka sisi 
Aya cangkang aya eusi 


Tétéla pisan kecap titiran jeung ngajajar dina jajaran 


kahiji murwakanti jeung kecap sisindiran jeung jajar dina 
jajaran kaopat. Kitu deui kecap bangkuang jeung sisi dina 
jajaran katilu murwakanti jeung kecap cangkang jeung eusi 
dina jajaran kaopat. 


Dumasar kana conto di luhur, bisa dicindekkeun 


ciri-ciri paparikan téh nyaéta: 


a. 


b. 


Sapada (sagunduk) diwangun ku opat padalisan 
(jajar) 

Padalisan kahiji jeung kadua mangrupa cangkang, 
sedeng padalisan katilu jeung kaopat mangrupa 
eusi. 

Jumlah engang dina unggal padalisan umumna aya 
dalapan engang. 

Sora tungtung padalisan kahiji sarua jeung tungtung 
padalisan katilu, sora tungtung padalisan kadua 
sarua jeung sora tungtung padalisan kaopat. 


Rarakitan 


Rarakitan ampir sarua jeung paparikan, boh sorana 


boh ciri-cirina. Ngan bédana téh, dina rarakitan mah aya 
kecap anu dibalikan deui sagemblengna jadi sarakit- 
sarakit atawa sapasang-sapasang. 


Contona: 


Kudu getol neukteuk kuku 


ngarah pinter lamun dangdan 
kudu getol maca buku 


ngarah pinter jiga Dadan 


Kecap kudu getol dina jajaran kahiji dibalikan deui 


dina jajaran katilu, kitu deui kecap ngarah pinter dina 
jajaran kadua dibalikan deui dina jajaran kaopat. Jadi 


aya kecap anu sarakit-sarakit atawa sapasang-sapasang 
nyaéta kecap kudu getol jeung kecap ngarah pinter. Titénan 
deui conto di handap: 


ulah ngala cocongoan 


Bisi ruksak tangkal manggu 
Ulah waka bogohan 
Bisi sakola kaganggu 


Kecap ulah dina jajaran kahiji dibalikan deui dina 
jajaran katilu, kitu deui kecap bisi dina jajaran kadua 
dibalikan deui dina jajaran kaopat. 


Sanaos ka Haur geulis 
Andi mah resep ka Cina 


Sanaos Neng Nunur Geulis 


Andi mah resep ka Rina 


Kecap sanaos dina jajaran kahiji dibalikan deui dina 
jajaran katilu. Kitu deui kecap Andi dina jajaran kadua 
dibalikan deui dina jajaran kaopat. Eta sababna disebut 
rarakitan. 


3. Wawangsalan 


Wawangsalan mah najan asup kana sisindiran, boga 
wangun anu béda mun dibandingkeun jeung paparikan 
atawa rarakitan. Wawangsalan ukur diwangun ku dua 
jajar. Jajaran kahiji mangrupa cangkang, jajaran kadua 
mangrupa eusi. Saliwat mah antara cangkang jeung eusi 
kawas nu taya patali nanaon. Kakara karasa nyambung 
lamun geus kapanggih wangsalna (eusina), nyaéta hiji 
kecap anu dibalibirkeun (ditarucingkeun) dina cangkang, 
sarta sabagian atawa sakabéh éta kecap murwakanti jeung 


salahsahiji kecap (sabagian atawa kabéh) nu aya dina 
eusi. 


Geura titénan contona: 


Anténeu piring nu badag 


Sing garetol ka sakola (parabola) 


Anténeu piring nu badag. leu mangrupa cangkang. 
Kira-kira naon disebutna anténeu anu wangunna jiga 
piring badag. Geus pasti disebutna téh parabola. Kecap 
parabola dibalibirkeun dina kecap sakola dina jajaran 
kadua. Jadi kecap sakola murwakanti jeung parabola. 


Titénan conto kadua: 


Mesin ketik maké layar 


Dialajar ambéh pinter (komputer) 


Jaman ayeuna naon deui atuh mesin ketik anu maké 
layar lamun lain komputer. Da mesin ketik biasa mah teu 
maké layar. Jadi eusina geus katebak, pasti komputer. 
Lamun maca jajaran kadua beuki yakin waé eusina 
komputer lantaran aya kecap pinter anu murwakanti jeung 
komputer. Titénan conto katilu: 


Abdi téh kapiring leutik 


Kaisinan ku gamparan (pisin) 


Dina cangkang disebutkeun piring leutik. Ari piring 
leutik téh disebutna pisin. Jawaban pisin nyamuni dina 
kecap ka-isin-an. Isin murwakanti jeung pisin. 


Sabada niténan conto di luhur, bisa dicindekkeun 
wawangsalan téh mibanda ciri: 


a. Sapada diwangun ku dua jajar (padalisan) 
b.  Jajaran kahiji mangrupa cangkang, sedeng jajaran 
kadua mangrupa eusi 


c. Jumlah engang dina unggal jajar umumna dalapan 
engang 

d. Aya wangsal anu nyambungkeun cangkang jeung 
eusi. 


4. Eusi Sisindiran 


Mun niténan sisindiran dina paguneman di luhur, 
eusina téh bisa digolongkeun jadi: 


a. Papatah, sisindiran anu eusina mapatahan nitah 
bener atawa nyaram lampah salah. 


Contona: Ulah loba dahar peuteuy 


ngala awi ngan sabuku 
barudak ulah hareureuy 


sok geura baruka buku 


Kudu getol neukteuk kuku 
ngarah pinter lamun dangdan 
kudu getol maca buku 


ngarah pinter jiga Dadan.” 


b.  Silih asih, sisindiran nu eusina ngagambarkeun 
karesep atawa kanyaah ka papada jalma. 


Contona: Sanaos ka Haur geulis 
Andi mah resep ka Cina 
Sanaos Neng Nunur Geulis 


Andi mah resep ka Rina 


c. Heureuy, banyol atawa gogonjakan nyaéta sisindiran 
anu eusina pikaseurieun atawa matak kapiasem. 


Contona: Isukna muka komputer 


diseuseulan ku Bu Lilis 
Rina mah sanés mung pinter 


katambihan ogé geulis 


Mandi isuk rada beurang 
Tampian jalanna nanjak 
Andi atos terus terang 
Badeé ditampi, ditolak? 


Andi resep dahar peuteuy 
Ngan sapérak sakilona 
Andi mémang resep heureuy 


Nu matak awét jomlona 


Meuli pedes ngan sakilo 
Diwadahan ku Si bayu 
Andi mah da sanés jomlo 


Ngan sakadar henteu payu 


(c) Nulis Sisindiran 


Nulis sisindiran téh babari pisan mun geus paham 


mah kana patokan-patokanana. Nu penting nyumponan 
ciri-ciri anu geus dipedar di luhur. Léngkah-léngkahna 
bisa kawas kieu: 


a. Tangtukeun heula eusina, nyaéta maksud anu ku 
urang hayang ditepikeun. Naha rék mangrupa 
papatah, silih-asih, atawa gogonjakan. 


Contona: 


Pajar manéh teuneung ludeung 


Ku cucunguk jejeritan 


b. Jieuncangkangna. Téangan kecap-kecap anu engkéna 
diteundeun dina tungtung padalisan sarta bakal 
murwakanti jeung kecap ludeung keur padalisan 
kahiji jeung kecap jejeritan keur padalisan kadua. 
Jeung kecap ludeung upamana: hideung, leuweung, 
nineung, jsb. Jeung kecap jejeritan, upamana: sisikian, 
memenitan, jsb. Sanggeus kapanggih kecapna, jieun 
rarancangna. Upamana: 


leuweung 
sisikian 
Pajar manéh teuneung ludeung 


Ku cucunguk jejeritan 


c. Geus kitu mah tinggal néangan kecap-kecap anu 
patali jeung kecap panungtung padalisan kahiji 
jeung kadua (leuweung jeung sisikian). Upamana: 


Pelak séréh sisi leaweung 
Digemuk ku sisikian 
Pajar manéh teuneung ludeung 


Ku cucunguk jejeritan 


Nulis wawangsalan leuwih babari batan nulis 
paparikan jeung  rarakitan. Léngkah munggaran, 
tangtukeun heula eusina (wangsalna). Upamana: 


Unggal dinten mikasono 


(wangsalna kulkas) 


Lamun geus tangtu padalisan eusi jeung wangsalna, 
tah tinggal nangtukeun cangkang wungkul anu 
nerangkeun kana wangsal tadi. Upamana kulkas téh jiga 
kumaha wangunna, keur naon kagunaanna, jsb. Upamana 
kulkas téh wangunna jiga lomari, dijerona tiis, paranti 
neundeun dahareun. Cangkang anu patali jeung wangsal 
upamana: 


Lomari jerona tiis 


Unggal dinten mikasono (kulkas) 


(, Maca Sisindiran dina Wangun Drama 


Di handap aya naskah drama pikeun acara paturay tineung. Pék 
titénan sing gemet! 


Waktu acara paturay tineung jeung kelas salapan, luhur panggung 
geus dariuk barudak lalaki jeung awéwé maraké pakéan nu béda-béda. 
Aya anu diuk, aya anu émok, anu sila, malah anu nangtung ogé aya. Jleng 
Jupran ka hareup bari walahwah-weuleuhweuh tulung-tulungan. 


Jupran __: Lontong... lontong ... lontong...! 

Nu araya : Salah meureun. Tolong... 

Jupran  : Aéhenya, tulung... tulung... tulung! 

Héra : (norojol nyampeurkun bari luway-liwey semu ogo) Aya 
naon ari Akang? Teu pupuguh bet gogorowokan tulung- 
tulungan? 

Jupran __: (balaham-béléhém) Teu... teu... aya nanaon. Sangkan 


ngarumpul wé, urang kaul ka nu badé paturay tineung. 


Nu araya 


Dandi 


Dandi 


68 


Sumber: http 


eh, 


://bp2.blogspot.com 


: Huh...! Apan ti tadi ogé geus karumpul (bareng saréréa 


nangtung ngabérés nyanghareup ka nu _ lalajo) breng 
rampak: 

Manuk bueuk ditalian 

Manuk aul jeung titiran 

Mun lanceuk lulus ujian 

Arék kaul sisindiran 
(Saréréa balik deui ka tempatna séwang-séwangan) 


: (ka hareup bari paroman béar marahmay) kanggo akang- 


akang nu garandang sareng tétéh-tétéh nu lalengkéh, anu 
nembé diistrénan kénging ijazah, ieu ti adi-adi: 

Meuli piring ka Gang Tengah 

Ceuk béja hargana murah 

Adi-adi ngiring bingah 

Ki lanceuk kénging tjazah 
(torojol Entut bari ceurik meni eueuriheun bangun anu 
kanyenyerian. Panonna carindul. Cipanon teu eureun-eureun 
murubut kawas hujan silantang). 


: Ku naon ari Entut, datang-datang ngadon ceurik teu 


pupuguh. 


BASA SUNDA 


Entut : puguh sedih abdi téh Dandi. Meunang hésé hayang wawuh 
jeung si manéhna, meureun isuk mah... 
Dandi : Ih sing jelas nyaritana sangkan puguh kadéngéna! 
Entut : Meureun isuk mah: 
Korsi jok bahanna hoé 
Hanjakal teu pati rapih 
Tuman amprok unggal poé 
Isukan bakal patebih 
Boa-boa...: 


Rék ngala manuk japati 
Deukeut kadu sisi cai 
Can lila pakait ati 
Meureun kudu putus deui 
Nu araya : Euh... sugan téh... kaciaaaaaaaaan deh lo... (Dandi jeung 
Entut baralik deui ka tempatna séwang-séwangan) 


ORE 


Farhan — : (bari médéngkréng) kadangu dulur-dulur? Kitu wé meureun 
di sakola téh. Paingan indit paisuk-isuk, balik pabeurang- 
beurang, dangdan paménor-ménor, bekel paloba-loba, da... 

Nu araya : Danaon? 


Farhan _ : Da... da... resep dialajar sisindiran... 
Nu araya : Hih, Jaka Sembung dahar peuteuy, bau euy...! 
Farhan _: Lain bau, teu nyambung kituh! Kuring mah inget kana 


omongan kolot: 

Melak lobak dua jajar 

Ripuh kalah kalémpohan 

Ka sakola rék diajar 

Lain kalah bobogohan 

Isah : (Nyirintil nyampeurkeun Farhan bari nulak cangkéng) 

ulah didangu baraya! Siga anu enya baé. Padahal manéhna 
ogé kieu geura: 

Tumpak béca rék ka pasar 

Balanja kacang jeung uyah 

Bébéja arék diajar 

Padahal nganjang ka Isah 


Farhan 


Isah 


Baraya 
Rifki 


Jupran 


Rifki 


Jupran 


Syahid 


: Aduh Isah anu geulis, teu kénging comél nya. Eta mah rusiah 


urang duaan. Kumaha upami kadangueun 
ku Bapa sareng Ibu guru? 


: (Bari ngoloyong balik deui ka tempatna tadi) Sawios da... 


da... Isah ogé bingaaahh...pisan... 


: Eéééééy... geuning saruana? 
: (nangtung muru tengah panggung bari ngodok saku. 


Sakapeung unggut-unggutan, sakapeung tatanggahan jiga 
anu ngitung béntang) Teu salah. Bener teu salah. Piraku guru 
agama salah. Yakin pisan ayeuna mah. Pasti kitu. Buktina, 
Nabi Sulaéman milih anu éta. Anjeunna jadi raja sadunya, 
pangpinterna, pangbeungharna, ngan lebet ka surgana 
pangpengkerna di antara paranabi. Tapi keun baé ah, arék 
nurutan. 


: (nyampeurkeun Rifki anu keur ngomong sorangan bari 


nepak taktakna) naon anu teu salah téh, béjaan uing. Nu opat 
angka mah sapuluh rébueun ogé meunang motor meureun. 
Engké lamun latihan pramuka Rifki diboncéng ku uing nya. 


: Naon ari Jupran, ujug-ujug béjaan waé. Eta deuih bet 


ngomongkeun lotré sagala, ih amit-amit. Ieu mah keur 
nyaritakeun élmu, kieu geura: 

Sing getol nginum jajamu 

Nu guna nguatkeun urat 

Sing getol nya nyiar élmu 

Nu guna dunya ahérat 


: Ari sugan téh nu keur ramé jaman ayeuna. Enya kétah, teu 


meunang migawé anu karitu, pamali. Jaman ayeuna mah mun 
hayang maju kudu pinter jeung parigel, ulah kuuleun. Sabab 
anu pinter mah pasti padangabutuhkeun. Cenah geuning: 

Cikamurang Kebon Jati 

Melak céngék sisi wésé 

Mun urang loba pangarti 

Nyiar gawé moal hésé 


: (rusuh, ngadeukeutan anu duaan) satuju urang ogé. Mémang 


kudu kitu. Ceuk Aki urang ogé kitu. Ceuk Nini urang ogé 
kitu. Ceuk uyut urang ogé kitu. Ceuk... 


Fikri 
Syahid 


Fikri 


Syahid 


Jupran 


Héra 


Rifki 


Héra 
Syahid 
Héra 


Jupran 


: Geus...geus! Jol-jol satuju waé. Satuju naonna? 
: Etaanujaman ayeuna téa, hayang untung tina énténg, hayang 


bati embung rugi, hayang jegud tinggal udud... 


: (bari nyentak) Ku saruana! Jeu mah keur nyaritakeun élmu, 


lain nu kararitu. 


: Oh, keur nyaritakeun élmu, sugan téh judi jeung korupsi. 


Eta mah kuring ogé geus ngadéngé ti kiai, yén harkat darajat 
manusa téh gumantung kana élmuna. Kieu geura: 

Boboko wadah bakatul 

Kumbaheun mah diémbéran 

Mun bodo katambah kedul 

Hirup moal diajénan 


: (bari ngacungkeun jempol ka hareupeun anu duaan) Tah, 


geuning pinter. Bener pisan éta teh. Beuki luhur élmuna, beuki 
luhur harkat darajatna. Tapi kadé, ulah pinter kabalinger. 
Geus pinter, lali ka purwadaksi. Matak titip ka Akang-akang 
sareng Tétéh-tétéh: 

Jalan Cagak Sariater 

Jalanna nanjak jeung muter 

Lamun jaga enggeus pinter 

Tong hilap ka almamater 


: (nyampeurkeun anu tiluan) Percanten ka Ki Lanceuk mah 


moal dugi ka hilap ka almamater, kantenan ka Bapa sareng 
Ibu Guru anu parantos ngatik ngadidik salami tilu taun. 
Mun teu aya urut guru mah urang téh moal tiasa kieu. 


: Is, gagabah pisan nyarita téh. Guru mah teu aya urutna, nepi 


ka iraha waé ogé sadayana tetep guru urang, lain urut guru 
urang. Nyebutna lain urut, tapi guru keur di SD, guru keur 
di SMP, guru keur di SMA, jeung satuluyna. 


: Aéh muhun nya. Tapi urut kabogoh mah aya? 
: Aya, pan Héra ogé urut kabogoh Syahid....héhé... 
: Eéééééy... amit-amit...! (bari neunggeul tonggong 


Syahid) 


: Heueuh nya, bener Rifki. Geura dangukeun: 


Sungapan caina biru 
Usum babut jeung ngagaru 


Anggapan anu kaliru 
Lamun nyebut urut guru 
Wildan —: (nyampeurkeun anu keur guntreng) Geus ah, ulah ngobrol 
waé, mending ayeuna mah tamada ka Bapa sareng Ibu Guru, 
rumasa urang loba kasalahan. 
Jupran  : Aéhenyanya, samémeéh urang paturay urang silihlubarkeun 
dosa heula. Parawagri, mung sakieu kaul ti adi-adi. 
Awi leutik lantas buku 
Sumangga geura bral miang 
Lampah iseng leungeun usil 
Mugia sing hasil maksud 


Beulit cinggir simpay réma 
Ulah lali ka sim abdi 


(saréréa narangtung, ngabérés di tengah pangegung): 


Gunung Guntur Gunung Guntur 
Jalanna ka peupeuntasan 

Amit mundur amit mundur 
Wiréh badé parantosan 


Saninten buah saninten 
Saninten di parapatan 
Hapunten abdi hapunten 
Bilih aya kalepatan 


Cikuray Gunung Cikuray 
Jalanna ka Cikamiri 
Paturay urang paturay 
Mugi ditepangkeun deut 


Latihan 


1. Téangan kecap-kecap anu teu kaharti, tuluy téangan hartina dina 
kamus! 


2. Sisindiran anu mana anu kaasup paparikan? Tuliskeun deui 
sisindiranana, tuluy cirian purwakanti kecapna! 


ad 


Pisahkeun mana anu eusina papatah, silihasih, jeung gogonjakan! 
Anu kaasup rarakitan nu mana? Tuliskeun deui sarta cirian 
purwakanti kecapna! 

: Tuliskeun deui anu kaasup wawangsalan! 

Naon eusi wangsalna? 


© Pancén 
Kagiatan ka-1 


Téangan conto paparikan minimal 10 pada! 

2. Téangan conto rarakitan minimal 10 pada! 

3. Téangan conto wawangsalan séjénna tuluy sebutkeun naon 
wangsalna! 


= 


a 


4. Sabadamanggihancontopaparikan, rarakitan, jeung wawangsalan, 
pék salin kana buku tulis. Kadé nulisna sing rapih! 

5. Gundukkeun mana sisindiran anu kaasup papatah, silihasih, 
atawa gogonjakan! 

6. Cirian kecap-kecap anu teu kaharti sarta tuluy téangan hartina 
dina kamus! 

7. Cirian purwakanti kecapna! 


Kagiatan ka-2 


Tangtukeun cangkang sisindiran di handap! 


Of eee eee ee ee ee eee 
Kahayang jadi insinyur 
Fisika peunteunna opat 

ae 9 ea en a 
Mun Didi nyanyi di panggung 
Nu lalajo malédogan 

Se 


Ulah ngalawan ka kolot 
Bisi asup ka naraka 


Satungtung keur hirup indung 
Ulah kendat nya babakti 


Pembantu jaman ayeuna 
Nyeuseuh gé ku mesin cuci 


Kagiatan ka-3 


Tangtukeun eusi sisindiran di handap! 


1.  Poé Saptu poé Kemis 
Salasa heuleut-heuleutan 


2.  Baju kutud heureut pola 
Dikelin teu dijalujur 


3. Mihapé sisir jeung minyak 
Kadé kaancloman leungeun 


4. Hampelas raraga jati 
Palataran babaléan 


5. Peupeujeuh ari ka dayeuh 
Meuli kupat jeung goréngan 


Kagiatan ka-4 


Anggeuskeun wawangsalan di handap! 


1. Alat ngitung dipencétan 


(wangsalna kalkulator) 


ps Drama dina televisi 


(wangsalna sinétron) 


o 
Ditolak sapajodogan 
(wangsalna jalan tol) 

1 a ee ase, 
Sing sabar nahan cocobi 
(wangsalna surabi) 

Sh 


Kapiraray siang wengi 
(wangsalna oray) 
6. Aya mesin bisa ngapung 
(wangsalna kapal udara) — 
7. Srangéngé bijil ti peuting 
(wangsalna bulan) 
8. Dudukuy panjang gagangna 
(wangsalna payung) 
9. Sapédah maju ku mesin 
(wangsalna motor) 
10. Kendang gedé pakauman 


(wangsalna bedug) 


Kagiatan ka-5 


1. 


2. 


CU 


Jieun paparikan jeung rarakitan anu eusina 
papatah masing-masing sapada! 

Jieun paparikan jeung rarakitan anu eusina 
silhasih masing-masing sapada! 

Jieun paparikan jeung rarakitan anu eusina 
banyol atawa heureuy, masing-masing sapada! 
Jieun wawangsalan tilu pada! 

Babarengan jeung kelompok, jieun sisindiran 
anu patémbal-témbal. Bisa wangun rarakitan, 
paparikan, atawa wawangsalan. Eusina ogé 
bébas, bisa papatah, silihasih, atawa gononjakan. 
Panjangna bébas, tapi ulah leupas tina téma! 
Mun geus bérés, bacakeun hareupeun kelas. 
Macana kudu patémbalan. Carana, anggota 
kelompok dibagi dua, pahareup-hareup, tuluy 
silhtémpas ku sisindiran. 

Kelompok anu séjénna ngabandungan, tuluy 
ngomentaran kana pidangan kelompok nu di 
hareup! 


Sumber: dokumen pribadi 


of 


BIANTARA 


amampuh nyarita hiji jalma, bisa ngarobah 
Kees« Buktina? Lantaran pinter nyarita, Bung 

Karno bisa ngamerdékakeun Indonésia. Biantara- 
biantara Bung Karno kasohor ka sakuliah dunya sarta 
bisa ngahudangkeun sumanget parapajuang Indonésia. 
Lantaran pinter nyarita, Hitler bisa ngahuru perang dunya 
kadua. Ngarobah tatanan pulitik dunya nu pangaruhna 
sumebar ka mana-mana. Jadi ulah nganggap énténg 
kana kamampuh nyarita hiji jalma. Bisi hidep hayang 
milu ngarobah dunya, hayu urang diajar biantara! Dina 
pangajaran ieu hidep bakal diajak mikawanoh babagian 
biantara, pilihan kecap nu biasa dipaké, nulis naskah 
biantara nepi ka prakna biantara hareupeun kelas. 


(a Maca Biantara 


Di handap aya conto naskah biantara pikeun dina 
acara paturay tineung. Pék baca sing gemet jero haté! 


Assalamu‘alaikum warrohmatullahi wabarokaatuh 


Bapa Kapala Sakola anu ku sim kuring dipihormat, 

Bapa kalih Ibu Guru anu ku sim kuring dipihormat, 

Hadirin tamu uleman, ogé anu ku sim kuring 
dipihormat, 

Sadérék sadaya kelas salapan sareng adi-adi 
kelas tujuh sareng kelas dalapan, anu ku sim kuring 
dipikacinta. 

Puji sareng sukur urang sanggakeun ka Allah Swt. 
Solawat sinareng salam mugi ngocor ka jungjunan urang 
sadaya Nabi Muhammah saw. 

Bapa sareng Ibu Guru anu ku _ sim _ kuring 
dipihormat, 

Langkung ti payun sim kuring ngahaturkeun 
nuhun, tos dipaparin kasempetan ngadeg di dieu, kanggo 
ngawakilan sadaya siswa/siswi kelas salapanngadugikeun 
gerentes haté ti sim kuring sadaya anu badé ngantunkeun 
ieu sakola. 


Dinten ieu téh panginten 
dinten anu pikabungaheun 
ogé pikasediheun kanggo sim 
kuring sadaya mah. Bingah 
kumargi sim kuring sadaya 
parantos lulus ti ieu sakola 
saparantos tilu taun jungkel 
jumpalik diajar. Ari sedihna, 
nya tangtos baé ku sadayana 
ogé kateguh, kedah papisah 
sareng Bapa/ Ibu Guru ogé 
adi-adi kelas tujuh sareng 
kelas dalapan anu ku sim 
kuring sadaya dipikacinta. 


Bapasareng Ibu Guruanu 
ku sim kuring dipihormat, 


Dina ieu kasempetan, 
sim kuring ngawakilan rérén- 
cangan sadaya kelas salapan, 
seja ngahaturkeun réwu nuhun kana sagala rupi kasaéan 


Sumber: hanifroad.wordpress.com 


manah Bapa sareng Ibu Guru salami tilu taun ngasuh sim 
kuring sadaya. Bapa sareng Ibu Guru teu weléh sabar 
ngawurukan sim kuring sadaya sangkan janten jalmi anu 
pinter, anu bageur, anu jujur, anu disiplin taat kana aturan, 
anu terang kana tatakrama sopan santun, anu iman sareng 
takwa ka Gusti Nu Maha Suci, kanggo pibekeleun hirup 
sim kuring sadaya ka payunna. Hatur nuhun pisan Bapa, 
Ibu, mugi-mugi sadaya élmu anu parantos dipaparinkeun 
ku Bapa sareng Ibu ka sim kuring sadaya mangpaat lahir 
batin dunya ahérat. Atuh sagala rupi amal kasaéan Bapa 
sareng Ibu ka sim kuring sadaya, kénging ganjaran anu 
manglipet-lipet ti Allah Swt. amin ya Robbal alamin. 


Bapa sareng Ibu Guru anu ku sim kuring dipi- 
hormat, 


Sim kuring sadaya ogé seja nyuhunkeun hapunten 
samudaya kalepatan. Rumaos sim kuring sadaya mah 
seueur carékeunna. Salami tilu taun téh tangtos seueur 
paripolah sim kuring sadaya anu matak kesel, jéngkél, 
sareng ngaraheutkeun kana manah Bapa sareng Ibu. 
Nyuhunkeun pangapunten, rupina da sanés dihaja, éta 
mah éstuning tina kabodoan sim kuring sadaya baé. 
Diémutan ayeuna mah bet matak isin geuning, margi Bapa 
sareng Ibu Guru mah sanaos sim kuring sadaya midamel 
kalakuan anu matak ngajaheutkeun manah ogé teu weléh 
sabar mayunanana. Teu weléh jembar ku pangampura. 
Hatur nuhun Bapa, Ibu, parantos sabar mayunan sim 
kuring salami ieu. Hatur nuhun pisan. 


Bapa sareng Ibu Guru anu ku sim kuring dipihor- 
mat, 

Sim kuring sadaya seja nyuhunkeun pidu’a, mugi- 
mugi sim kuring sadaya tiasa ngamangpaatkeun élmu anu 
parantos dipaparinkeun ku Bapa sareng Ibu, tiasa lebet 
ka sakola anu dipikahoyong, tiasa ngahontal sagala rupi 
anu dicita-citakeun, sareng janten jalmi anu guna kanggo 
nusa bangsa sareng agama. Amiin ya Robbal alamin. 


Bapa sareng Ibu Guru anu ku sim kuring dipihor- 
mat, 


Rupina cekap sakieu waé pisanggem ti sim kuring, 
mugi-mugi tiasa ngawakilan kereteg haté sadayana. 
Hapunten anu kasuhun, bilih aya cariosan anu kirang 
merenah. 


Billahi taufik walhidayah, wassalamu‘alaikum wr.wb. 


GB.) Nyangkem Eusi Biantara 
1. Eusi jeung babagian biantara 


Biantara di luhur téh ditepikeun ku wawakil ti kelas 
salapan anu bakal ninggalkeun SMP-na lantaran geus 


lulus. Eusina ucap pamungkas saméméh ninggalkeun 
almamaterna. Ti mimiti nganuhunkeun ka guruna, ménta 
hampura ka saréréa, jeung ménta pidu’a. Mun diwincik, 
kieu babagian dina biantara téh: 


Eusi Biantara Babagianna 


Assalamu‘alaikum warrohmatullahi wabarokaatuh Salam bubuka 


Bapa Kapala Sakola anu ku sim kuring 
dipihormat, 


Bapa kalih Ibu Guru anu ku sim kuring 


dipihormat, 
Pangbagéa (kata 


Hadirin tamu uleman, ogé anu ku sim kuring sapaan) 


dipihormat, 


Sadérék sadaya kelas salapan sareng adi-adi kelas 
tujuh sareng kelas dalapan, anu ku sim kuring 
dipikacinta. 


Puji sareng sukur urang sanggakeun ka Allah 
Swt. Solawat sinereng salam mugi ngocor ka 


jungjunan urang sadaya Nabi Muhammah saw. Bubuka bianiara 


Bapa sareng Ibu Guru hormateun sim kuring, 


Langkung ti payun........ jst. 


Pangbagéa 


Bapa sareng Ibu Guru hormateun sim kuring, randegan 


Dina ieu kasempetan, sim kuring ngawakilan 
réréncangansadayakelassalapan, sejangahaturkeun 
réwu nuhun kana sagala rupi kasaéan manah Bapa 
sareng Ibu Guru salami tilu taun ngasuh sim kuring 
sadaya. Bapa sareng Ibu Guru teu weléh sabar 
ngawurukan sim kuring sadaya sangkan janten 
jalmi anu pinter, anu bageur, anu jujur, anu disiplin 
taat kana aturan, anu terang kana tatakrama sopan 


santun, anu iman sareng takwa ka Gusti Nu Maha 
Suci, kanggo pibekeleun hirup sim kuring sadaya 
ka payunna. Hatur nuhun pisan Bapa, Ibu, mugi- 
mugi sadaya élmu anu parantos dipaparinkeun ku 
Bapa sareng Ibu ka sim kuring sadaya mangpaat 
lahir batin dunya ahérat. Atuh sagala rupi amal 
kasaéan Bapa sareng Ibu ka sim kuring sadaya, 
kénging ganjaran anu manglipet-lipet ti Allah Swt. 
amin ya Robbal alamin. 


Eusi Biantara 


Bapa sareng Ibu Guru ... jst. 


Rupina cekap sakieu waé pisanggem ti sim kuring, 
mugi-mugi tiasa ngawakilan kereteg haté sadayana. 
Hapunten anu kasuhun, bilih aya cariosan anu 
kirang merenah. 


Panutup Biantara 


Billahi taufik walhidayah, wassalamu‘alaikum wr.wb. Salam Panutup 


2.  Padika Biantara 


Biantara téh salahsahiji kaparigelan nyarita pikeun 
nepikeun maksud atawa ngajelaskeun hiji pasualan ka 
jalma réa. Sangkan eusi biantara urang nepi ka anu dituju 
atawa anu dimaksud, tangtu baé mikabutuh cara-cara 
(téhnik) nyarita anu teu sagawayah. Lantaran biantara 
mah wangun komunikasi langsung antara nu nyaritajeung 
jalma réa. Kumaha carana sangkan nu ngabandungan 
resep, saregep, nepi ka paham kana eusi biantara, éta 
perlu dirojong ku sababaraha hal. 


Anu kudu dilatih ku hidep sangkan_ biantara 
dipikaresep téh lain ngan saukur nulis naskah biantara 
wungkul, tapi ogé dina prakna biantara hareupeun batur. 
Lamun urang geus lancar biantara, ka dituna mah teu 
kudu maké naskah deui, bisa langsung waé nyarita, asal 
kudu bener babagianana. 


Dina biantara langsung, anu nyarita téh sasat jadi 


puseur panitén saréréa. Tuluy henteuna panongton 


saregep ngabandungan, gumantung kana kamampuh anu 
nyaritana. Lantaran sok aya geuning, eusi biantarana alus 


jaba penting, tapi lantaran nyaritana teu pikaresepeun, nu 


ngabandungan téh teu saregep. Atuh nu biantara biantara, 
nu ngabandungan jongjong ngobrol jeung baturna. Aya 


opat métodeu biantara anu salila ieu remen dipaké, 
nyaéta: 


iL 


Métodeu impromtu (ngadadak) 


Disebutna ngadadak, lantaran  dina_ cara 
midangkeunana tara maké tatahar heula. Boro-boro 
maké naskah, da kaperluanna ogé saharitaeun. Mun 
bisa mah nyaritana, métodeu ieu téh sok matak kataji 
nu ngabandungan. 


Métodeu ngapalkeun 


Cara midangkeunna nu ieu mah sabalikna tina 
impromtu. Nu rék biantara nuliskeun heula naon 
anu rék diomongkeunana tuluy diapalkeun kecap 
demi kecap taya nu kaliwat. Nu matak sok aya kesan 
kaku nyaritana téh, da bari nginget-nginget anu geus 
diapalkeunna téa. 


Métodeu naskah 


Nyaéta biantara anu bari maca naskah. Tah métodeu 
ieu biasana kurang pikaresepeun nu ngabandungan, 
lantaran nu biantara sok tungkul teuing kana 
naskah, langka ngayakeun kontak mata jeung nu 
ngabandungan. 


Métodeu ékstémporan 


Dina prakna biantara tara maké naskah, tapi naon 
anu rék diomongkeun dirarancang heula kalawan 


taliti. Biasana sok dijieun catetan-catetan mangrupa 


gurat badag atawa rangkay omongan anu rék 


ditepikeun téa. Jadi, nu biantara bébas ngagunakeun 
susunan kecap jeung kalimah, tapi susunan eusina 


tetep ngaleunjeur dumasar kana catetan-catetan téa. 
Dina biantara aya padika anu disebut T-A-G-O-G. 
Eta téh singgetan. Geura urang wincik singgetanna: 


1) 


2) 


3) 


T = Teteg sikepna. 

Teteg sikep dina nyarita, teu. geumpeur 
diteuteup ku panongton. Sikep nu teteg sarta 
kalem biasana nembongkeun kamampuhna 
dina ngawasa nu ngabandungan (audiens). 
Lamun teteg mah dina nyarita, moal geumpeur 
lamun ngayakeun kontak mata jeung nu 
ngabandungan. Tah dina waktu _nyarita, 
kontak mata jeung nu ngabandungan téh 
kacida pentingna, pikeun museurkeun panitén 
nu ngabandungan kana eusi omongan nu 
ditepikeun. 

A = Alus eusina. 

Eusi biantara anu ditepikeun alus_ sarta 
penting keur nu ngabandungan. Hal ieu kudu 
diluyukeun jeung kelompok massa naon anu 
ngabandunganna. Mun hareupeun _patani, 
meureun anu pikaresepeun téh kumaha 
carana tatanén anu modalna leutik tapi hasilna 
mucekil. Kitu deui mun hareupeun barudak 
sakola, meureun barudak bakal resep lamun 
dibéjaan cara diajar anu henteu matak lieur 
ngalampahkeunana. 

G = Gerak awakna merenah 

Nu disebut gerak awak téh dina biantara mah 
géstur téa. Gerak awak téh pikeun ngarojong 
nandeskeun maksud atawa eusi biantara. Bisa 
ku rindat, ku gerak biwir, gerak leungeun, 


jsb. ngan kadé ulah kaleuleuwihi, nepi ka jadi 


4) 


5) 


ngaganggu kana eusi biantara. Anu meujeuhna 
waé, luyu jeung eusi omongan, nepi ka nu 
ngabandungan téh ngarasa kataji. Nu penting 
mah mampuh ngébréhkeun yen nyarita téh lain 
ngan sakadar ngalisankeun kecap, tapi kudu 
dibarengan ku tatakrama anu témbong dina 
rengkuhna sarta gerak-gerik anggota badan 
lianna. Komo lamun nepi ka bisa némbongkeun 
pasemon/éksprési luyu jeung kecap/kalimah nu 
diucapkeun. Jiga kumaha riuk beungeut lamun 
ngucapkeun kalimah pananya, panyeluk, nitah 
atawa nyarék, jsb. 

O = Omonganna merenah 

Dina omongan, lian ti basa nu diucapkeun téh 
kaasup ogé lentong (intonasi) jeung ngucap- 
keunana (lapal). Susunan basana tangtu baé 
kudu hadé jeung bener ngalarapkeunana. Kitu 
deui lentong anu merenah, jeung ucapan anu 
bener bisa ngarojong kana nandeskeun eusi 
biantara. Malah nya lentong jeung ngucap- 
keunana pisan anu bisa nyambungkeun émosi 
nu nyarita jeung nu ngabandungan téh. Dina 
lentong kudu bisa ngabédakeun lentong/into- 
nasi lebah ngalisankeun kalimah pananya, 
kalimah wawaran, jeung kalimah panyeluk 
(bisa ngucapkeun kalimah luyu jeung tanda- 
tanda bacana (peun, koma, tanda tanya, tanda 
panyeluk). Sedeng dina ngucapkeunana bener 
ngalisankeun sora-sora basa kalawan béntés ( 
ngalisankeun eu, e (pepet) jeung é (téléng). 

G = Gaya nyaritana 

Nu dimaksud gaya nyarita téh kamampuh 
nyarita hareupeun umum (publik speaking) anu 


pikaresepeun, narik paniten nu ngabandungan. 
Ngalisankeun eusi (maksud) téh dibarengan ku 
cara nu luyu, gampang kaharti sarta teu matak 


bosen nu ngabandungan. Biasana patali jeung 
métodeu biantara anu tadi geus dipedar. Naha 
eta biantara téh maca naskah nu tos disiapkeun 
ti anggalna, naha naskahna diapalkeun, naha 
pamilon mawa catetan gurat badag guluyurna 
bahan biantara, atawa naha ngapalkeun tapi 
loba improvisasina. 


Sangkan leuwih jéntré, geura urang gambarkeun 
baganna: 


Teteg Nyaritana _ Gerak awakna merenah | Gaya Nyaritana 


TA Cot 


Alus eusina Omonganna merenah 


(cy Niténan Biantara 


Baca sing gemet naskah biantara di handap! 


Biantara Mingpin Rapat 


Assalamu‘alaikum Warrahmatullahi Wabaarokaatuh. 
Bapa Pembina OSIS anu ku sim kuring dipihormat, 
Bapa/Ibu Guru anu ku sim kuring dipihormat, 


Saderek sadaya réngréngan pangurus OSIS anu ku 
sim kuring dipikacinta. 


Langkung ti payun mangga urang sasarengan ngedalkeun puji 
sukur ka Allah Swt. réhna urang tiasa riung mungpulung di ieu tempat 
kalayan séhat wal’afiat. Solawat sinareng salam, mugi ngocor salalamina 
ka jungjunan urang sadaya, Nabi Muhammad saw. 


Hadirin anu sami linggih, 


Salajengna sim kuring seja ngahaturkeun réwu nuhun laksa keti 
kabingahan ku kasumpingan sadérék sadaya kana rapat OSIS dinten ieu. 


Peryogi kauninga ku sadayana, pangna urang ngariung téh nyaéta 
badé ngabadantenkeun perkawis rarancang kagiatan dina raraga miéling 
tepung taun kemerdékaan Indonésia. Sok sanaos ari kana derna acara 
puncak mah masih kénéh lami, nanging ari tatahar mah kedah ti ayeuna 
kénéh. 

Hadirin anu sami linggih. 


Acara miéling tepung taun kamerdékaan nagara urang téh saleresna 
parantos janten agénda rutin di sakola urang. Unggal taun tangtos 
baé diayakeun rupi-rupi kagiatan kanggo ngareuah-reuah atanapi 
ngaramékeunana. Sapertos taun pengker, urang ngayakeun balap karung, 
balap bakiak, neda kurupuk, ngagebug cai, nyandak kaléci dina séndok 
nu digégél, dugi ka olahraga nu kalebet daria sapertos putsal sareng 
maén poli ogé diayakeun. Sanaos teu dipaparin hadiah ogé geuning 
pamilon atanapi peserta mah sakitu seueurna. Méh waé teu kalombakeun 
sadayana, da kasengker ku waktos téa. 


Ku kituna, dina ieu kempelan hayu urang badantenkeun sing asak, 
kagiatan naon baé nu bakal dilaksanakeun dina miéling kamerdékaan 
taun ieu. Naha badé olagraga wungkul atanapi ditambihan ku kasenian 
ongkoh. Upamina, dina olahraga, méh resep kumaha upami guru-guru 
diajak ngiring janten pamilon, diabenkeun sareng siswa. Jigana bakal 
nambihanrameé. Atuh bilih badé aya kasenian, tiasa waé dina panungtungna 
dipungkas ku jaipongan, dance, atanapi karaoké lagu Sunda. Panginten 
bakal resep, saparantosna capé ngiringan lomba, dihibur ku kasenian. 


Tapi éta mah sakadar ideu, panginten nu pastina mah kin urang 
badantenkeun langkung paos, méh sadayana sapuk sarta mupakat. 


Hadirin anu sami linggih. 


Rupina cekap sakieu baé pamapag ti sim kuring, hapunten bilih 
aya basa nu kirang merenah kadanguna. Billahi taufik walhidayah, 
wasalamu‘alaikum warrahmatullahi wabarrakattuh. 


Latihan 


Sabada hidep paham kana babagian biantara, pék ayeuna wincik 
biantara di luhur jiga conto dumasar kana babagianana! 


1. Sebutkeun babagianna, méh jéntré alusna mah maké tabél: 

Salam bubukana 

Pangbagéa (kata sapaan) 

Alinéa bubuka 

Alinéa eusi 

Alinéa panutup 

Salam panutup 

2 Caritakeun deui eusi biantara di luhur maké basa _ hidep 
sorangan! 

3. Téangan rakitan basa anu jadi mamanis basa jeung ngandung 


mo ao op 


purwakanti! 
4. Téangan conto naskah biantara séjénna, naha dina buku atawa 
dina internét, tuluy wincik jiga di luhur! 


(D,) Pancén Kelompok 


Réngsékeun naskah biantara di handap babarengan jeung kelompok! 
Téma biantarana “Mikaresep Kasenian Sunda’. leu biantara ditepikeun ku 
pupuhu Karang Taruna dina acara gempungan anu dihadiran ku pupuhu 
RT, pupuhu RW, tokoh-tokoh masarakat, jeung Bapa Lurah. Anu jadi 
hadirinna anggota karang taruna. 


Asslamu‘alaikum wr.wb. 
anu ku sim kuring dipihormat, 
anu ku sim kuring dipihormat, 


eee ogé anu ku sim kuring dipihormat. 
Alhamdulillah wasyukurillah puji sinareng sukur 


Hadirin anu di mulyakeun ku Allah, 


Langkung ti payun sim kuring seja ngahaturkeun_ 


Hadirin anu sami linggih, 


Upami ningal kana kanyataan anu lumangsung 
sabudeureun urang sapopoé, sim kuring ngaraos kacida 
prihatinna, margi barudak ayeuna tos teu wanoh deui 
kana budayana sorangan. Maranéhna leuwih apal kana __ 


ee ne ee ne eer Sok 
padahal kasenian urang téh_ 
ee ees Bandingkeun jeung kasenian 
Hadirin anu dimulyakeun ku Allah, 
Ku kituna, ti kawit ayeunahayu___ 


Sim kuring neda pangrojong ti sadaya kasepuhan 
sareng aparat anu ayeuna kempel dina ieu riungan 
sangkan barudak ayeuna 


Rupi-rupi cara tiasa dipidamel ku urang sadaya, dian- 
tawisna 


Hadirin anu sami linggih, 


Rupina mung sakieu 


© Pancén 


Jieun naskah biantara anu témana pilih salahsahiji: 
a. Pamuda harepan bangsa 
Ngabiasakeun nyarita ku Basa Sunda 
Mikanyaah budaya sorangan 
Pentingna boga cita-cita 
Miara kabersihan lingkungan sakola 
Mangpaat perpustakaan sakola 
Cara diajar anu hadé 
Pentingna aktip di organisasi sakola 
Sakola tong lalawora 
j. Hormat ka kolot jeung ka guru 
2. Apalkeun biantara meunang nulis hidep, tuluy 


roto mp An oF 


praktékeun biantara hareupeun kelas_ saurang- 
saurang. Kadé ulah poho maké T-A-G-O-G téa! 
3. Lamun aya anu keur biantara, anu séjénna 


ngabandungan kalawan gemet, bari nuliskeun naon 
kakurangan jeung kaunggulanana babaturan anu 
keur biantara, boh tina naskahna boh tina tagogna. 

4. Sabada bérés midang kabéh, tuluykeun kana diskusi 
kelompok. Catetan-catetan salila ngabandungan tadi 
keur bahan diskusi kelompok. 


im 


a 

nu disebut budaya téh sakabéh aspék anu patali 
Ak kahirupan manusa_ sapopoé. Basana, 

senina, adat istiadat atawa kabiasaanana. Sunda 
téh beunghar ku budaya anu luhung ajénna. Hanjakal 
dina jaman modeéren jiga ayeuna, budaya Sunda loba 
anu geus kasilih ku budaya anu datangna ti bangsa 
sején. Loba barudak ngora anu geus teu apal deui kana 
budayana, malah leuwih apal kana budaya deungeun. 
Sabalikna, budaya Sunda malah loba dipikaresep ku 
urang deungeun. Buktina loba urang deungeun anu 
ngahaja nalungtik budaya urang pikeun diwanohkeun di 
nagarana. Lila-lila mah bisa jadi urang deungeun leuwih 
wanoh kana budaya urang batan urangna sorangan anu 
kasebut nu bogana. Naha urang rék mikeun mun tepi ka 
kitu? Dina pangajaran ieu hidep bakal diwanohkeun kana 
rupa-rupa banda budaya urang Sunda. 


Maca Bahasan 


Di handap aya conto bahasan ngeunaan kampung 
adat nu masih kénéh aya di tatar Sunda. Pék baca sing 
gemet dina jero haté! 


Kampung Gedé Kasepuhan Ciptagelar 


Perenahna di Kabupatén Sukabumi. Persisna mah 
di kampung Sukamulya, Désa Sirnaresmi, Kacamatan 
Cisolok. Di ditu, di sisi laut Palabuan Ratu. Ti saprak 
kantor Pemda Kabupatén Sukabumi pindah ka Palabuan 
Ratu, rada leuheung ka kota téh teu jauh teuing jiga 
baheula basa Pemda Kabupaténna di Cisaat kénéh. 


Najan teu jauh ka kota sarta geus réa kagiridig 
ku jalma nu ngadon ulin, masarakat Kampung Gedé 
Kasepuhan Ciptagelar mah, pageuh kénéh nyekel tali 


paranti adat warisan parakaruhun. Boh wangunan imah 


Sumber: enjepe.wordpress.com 


boh hirup kumbuh sapopoéna, masih mageuhan kabiasaan 
urang Sunda pituin, anu can kacampuran ku pangaruh 
modeéren. 


Di pakampungan Ciptagelar mah wangunan imahna 
ogé potongan imah pangguneg tina bilik kénéh. Nu disebut 
imah panggung téh imah anu aya kolongan. Jangkung 
kolongna kira-kira 60 cm. Lamun rék unggah ka imah téh 
kudu nécé heula golodog, anu ditunda handapeun panto 
hareup. Biasana tina batu tatapakan, anu wangun pasagi 
opat jeung badag. Kétah, wangunan imah ogé handapna 
maké batu tatapakan, anu sarua jangkungna. Anggang ti 
batu ka batu téh paling tilu méteran. 


Wangun suhunan lolobana segi panjang jeung jure. 
Sok ditambahan émpér di bagian hareup jeung bagian 
tukang. Hateupna tina daun tepus, eurih, atawa injuk. Moal 
matak bocor najan hujan gedé ogé, da ditumpukna rékép 
pisan. Sedeng minangka lanténa, tina palupuh. Babagian 
imah diwangun ku tengah imah paranti ngumpulna 
sakabéh anggota keluarga, pangkéng atawa kamar paranti 
saré, padaringan atawa goah paragi neundeun béas, jeung 
dapur paranti masak. Lian ti imah pangeusi lembur, di 
dinya ogé urang bisa manggihan bumi ageung, leuit, 
jeung saung lisung. Kumaha waé di pakampungan Sunda 
baheula. 

Anu disebut bumi ageung téh paranti ngariungna 
masarakat lamun aya pasualan anu kudu dibadamikeun. 
Biasana dijejeran ku sesepuh lembur, anu disebutna 
Sesepuh Girang . Tah, ngeunaan leuit, lamun dina basa 
Indonésia mah disebutna “lumbung” téa, paragi neundeun 
paré. Wangunna jiga imah, ngan leuwih leutik. Sisina 
ditutupan ku bilik, hateupna ku injuk. Leuit téh perenahna 
di sisi pakampungan. Unggal imah, pasti ngabogaan leuit. 
Jadi moal pacorok pangaboga. Di deukeut wangunan 
leuit, diwangun saung lisung nyaéta saung paranti nutu 
sakumna pangeusi lembur. Saung lisung mah ngan 
hiji, dipaké ku salelembur. Ku kituna, mangpaat saung 
lisung téh lian ti paranti nutu, ogé tempat campur gaulna 
(sosialisasi) urang lembur. 


Aya sababaraha adat kabiasaan anu tetep dipiara ku 
urang Ciptagelar. Rupa-rupa upacara geus biasa dipigawe. 
Geus puguheun anu patali jeung kahirupan hiji jalma 
mah, ti mimiti ngandung, ngalahirkeun, ngubur bali, méré 
ngaran, nyunatan keur budak lalaki, ngawinkeun, nepi ka 
maotna, teu weléh dibarengan ku upacara anu dikokojoan 
ku sesepuh Girang. 


Anu béda ti batur, dina upacara tatanén. Dina prak- 
prakkanana rék tatanén, biasana dimimitian ku jarah ka 
makam karuhun lembur anu aya di wewengkon Bogor 
Kidul jeung Banten Kidul. Anu indit jarahna mah teu 
kudu saréréa ngabring, cukup diwakilan ku sesepuh 
girang jeung réngrénganna. Di kuburan para karuhun ieu, 
sesepuh girang jeung réngrénganana ngagalantangkeun 
do’a amit rék ngamimitian ngabaladah. 


Geus réngsé jarah, sesepuh girang balik deui ka 


lembur, mawa iber iraha ngamimitian ngagarap huma. 
Peutingna rék ngabaladah, di imah sesepuh girang 
diayakeun upacara salametan anu dihadiran sakabéh 
tokoh adat jeung sesepuh lembur. 


Ti saprak der tatanén, rupa-rupa upacara teu 
eureun-eureun dilaksanakeun. Dimimitian ku upacara 
muka huma (ngabaladah), upacara ngaseuk (mimiti 
melak binih), upacara mipit (saméméh panén gedé 
dimimitian), upacara sérén taun (sanggeusna bérés 
panén), upacara nganyaran (mimiti ngadahar hasil 
panén), ngadiukkeun (ngampihkeun paré ka leuit), jeung 
upacara ngahudangkeun (mun rék ngadahar paré anu 
geus didiukkeun/diteundeun dina leuit). 


Anu sohor sarta sok remen diwartakeun dina 
koran, majalah, malah remen dipidangkeun dina televisi 
nasional, nyaéta upacara sérén taun. Malah dina upacara 
sérén taun mah sok didatangan ku turis mancanagara 
sagala, lian ti turis lokal téh. Upacarana mémang ngahaja 
dipidangkeun keur lalajoaneun. Dina usum upacara sérén 
taun ieu, Kampung Ciptagelar lir jadi kampung wisata. 
Kasenian-kasenian tradisional modél ngagotong paré, 
ngagondang, jsb. dipintonkeun ku masarakat anu husus 
meunang milih sarta didangdanan anu pantes. Anu 
dagang “cinderamata” has kampung Ciptagelar ogé loba, 
pangpangna barang-barang karajinan tina anyaman modél 
boboko, dudukuy, hihid, jsb. Tuh geuning, kamonésan 
urang lembur ogé bisa payu dijual. 


B. Medar Eusi Bahasan 
1. Ngeunaan Bahasan 


Bahasan téh tulisan dina wangun lancaran anu 
ngabahas(medar )hijiperkara. Eusinabisanaonbaé, biasana 
dumasar kana pakta-pakta boh tina hasil panalungtikan 
(penelitian) boh tina pangalaman sorangan. Nu penting 
mah aya pangaweruh-pangaweruh (kanyaho) anyar 
anu gedé mangpaatna keur anu maca. Cara nulisna bisa 


narasi (nyaritakeun), déskripsi (nataan atawa nyebutan), 
éksposisi (ngamunculkeun hiji hal anyar), bisa ogé 


argumentasi (nepikeun ideu atawa pamanggih ngeunaan 
hiji hal). Atawa bisa ogé campuran tina sababaraha cara 
nulis di luhur. Upamana, narasi jeung éksposisi, narasi 
jeung déskripsi, atawa narasi jeung arguméntasi. Ngan 
biasana, dina unggal tulisan bahasan, narasi mah aya waé 
najan ukur sabagéan leutik. 


Bahasan biasana diwangun ku bubuka, eusi, jeung 
panutup. Disebutna babagian (struktur) bahasan. Atuh 
wanda tulisanna, bisa ti hal-hal anu umum ka hal-hal anu 
husus (déduksi), atawa sabalikna ti hal-hal anu husus ka 
hal-hal anu umum (induksi). Titénan gambar di handap! 


bubuka 
eusi 
eusi 
e 
panutup 
Induksi déduksi 


Bahasan di luhur, medar ngeunaan kamp ng adat 
kasepuhan Cipta Gelar anu perenahna di Kabupatén 
Sukabumi. Cara nulisna campuran antaranarasi, déskripsi, 
jeung éksposisi. Sedengkeun tulisanna dimimitian ti 
hal-hal anu umum tuluy mucuk kana hal-hal anu husus 


(déduksi). 


2. Babagian (struktur) Bahasan 


Tadi disebutkeun, bahasan diwangun ku bubuka, 
eusi, jeung panutup. Kitu deui dina bahasan ngeunaan 
Kampung Gedé Kasepuhan Ciptagelar, aya bagian 


bubuka, bagian eusi, jeung bagian panutup. Geura titénan 
tabél di handap! 


Bahasan 


Babagianana 


Perenahna di Kabupatén Sukabumi. Persisna mah 
di kampung Sukamulya, Désa Sirnaresmi, Kacamatan 
Cisolok. Di ditu, di sisi laut Palabuan Ratu. Ti saprak 
kantor Kota Kabupatén Sukabumi pindah ka Palabuan 
Ratu, rada leuheung ka kota téh teu jauh teuing jiga 
baheula basa Kota Kabupaténna di Cisaat kénéh. 


Najan teu jauh ka kota sarta geus réa kagiridig 
ku jalma nu ngadon ulin, masarakat Kampung Gedé 
Kasepuhan Ciptagelar mah, pageuh kénéh nyekel tali 
paranti adat warisan parakaruhun. Boh wangunan 
imah boh hirup kumbuh sapopoéna, masih mageuhan 
kabiasaan urang Sunda pituin, anu can kacampuran 
ku pangaruh modeéren. 


Bubuka 


Di pakampungan Ciptagelar mah wangunan imahna 
ogé potonganimah pangegung tina bilik kénéh. Nu disebut 
imah panggung téh imah anu aya kolongan. Jangkung 
kolongna kira-kira 60 cm. Lamun rék unggah ka imah 
téh kudu nécé heula golodog, anu ditunda handapeun 
panto hareup. Biasana tina batu tatapakan, anu wangun 
pasagi opat jeung badag. Kétah, wangunan imah ogé 
handapna maké batu tatapakan, anu sarua jangkungna. 
Anggang ti batu ka batu téh paling tilu méteran. 


Wangun suhunan lolobana segi panjang jeung jure. 
Sok ditambahan émpér di bagian hareup jeung bagian 
tukang. Hateupna tina daun tepus, eurih, atawa injuk. 
Moal matak bocor najan hujan gedé ogé, da ditumpukna 
rékép pisan. Sedeng minangka lanténa, tina palupuh. 
Babagian imah diwangun ku tengah imah _ paranti 
ngumpulna sakabéh anggota keluarga, pangkéng atawa 
kamar paranti saré, padaringan atawa goah paragi 
neundeun béas, jeung dapur paranti masak. Lian ti imah 
pangeusi lembur, di dinya ogé urang bisa manggihan 
bumi ageung, leuit, jeung saung lisung. Kumaha waé di 
pakampungan Sunda baheula. 


eusi/pedaran 


Anu disebut bumi ageung téh paranti ngariungna 
masarakat lamun aya pasualan anu kudu dibadamikeun. 
Biasana dijejeran ku sesepuh lembur, anu disebutna 
Sesepuh Girang . Tah, ngeunaan leuit, lamun dina 
basa Indonésia mah disebutna “lumbung” téa, paragi 
neundeun paré. Wangunna jiga imah, ngan leuwih 
leutik. Sisina ditutupan ku bilik, hateupna ku injuk. 
Leuit téh perenahna di sisi pakampungan. Unggal imah, 
pasti ngabogaan leuit. Jadi moal pacorok pangaboga. 
Di deukeut wangunan leuit, diwangun saung lisung 
nya éta saung paranti nutu sakumna pangeusi lembur. 
Saung lisung mah ngan hiji, dipaké ku salelembur. Ku 
kituna, mangpaat saung lisung téh lian ti paranti nutu, 
ogé tempat campur gaulna (sosialisasi) urang lembur. 


Aya sababaraha adat kabiasaan anu tetep dipiara 
ku urang Ciptagelar. Rupa-rupa upacara geus biasa 
dipigawé. Geus puguheun anu patali jeung kahirupan 
hiji jalma mah, ti mimiti ngandung, ngalahirkeun, 
ngubur bali, méré ngaran, nyunatan keur budak lalaki, 
ngawinkeun, nepi ka maotna, teu weléh dibarengan ku 
upacara anu dikokojoan ku sesepuh Girang. 


Anu béda ti batur, dina upacara tatanén. Dina prak- 
prakkanna rék tatanén, biasana dimimitian ku jarah ka 
makam karuhun lembur anu aya di wewengkon Bogor 
Kidul jeung Banten Kidul. Anu indit jarahna mah teu 
kudu saréréa ngabring, cukup diwakilan ku sesepuh 
girang jeung réngrénganna. Dikuburan parakaruhunieu, 
sesepuh girang jeung réngrénganana ngagalantangkeun 
do’a amit rék ngamimitian ngabaladah. 


Geus réngsé jarah, sesepuh girang balik deui ka 
lembur, mawa iber iraha ngamimitian ngagarap huma. 
Peutingna rék ngabaladah, di imah sesepuh girang 
diayakeun upacara salametan anu dihadiran sakabéh 
tokoh adat jeung sesepuh lembur. 


Ti saprak der tatanén, rupa-rupa upacara teu 
eureun-eureun dilaksanakeun. Dimimitian ku upacara 
muka huma (ngabaladah), upacara ngaseuk (mimiti 
melak binih), upacara mipit (saméméh panén gedé 
dimimitian), upacara sérén taun (sanggeusna bérés 
panén), upacara nganyaran (mimiti ngadahar _hasil 
panén), ngadiukkeun (ngampihkeun paré ka leuit), 
jeung upacara ngahudangkeun (mun rék ngadahar paré 
anu geus didiukkeun/diteundeun dina leuit). 

Anu sohor sarta sok remen diwartakeun dina koran, 
majalah, malah remen dipidangkeun dina televisi 
nasional, nya éta upacara sérén taun. Malah dina upacara 
sérén taun mah sok didatangan ku turis mancanagara 
sagala, lian ti turis lokal téh. Upacarana mémang ngahaja 
dipidangkeun keur lalajoaneun. Dina usum upacara 
sérén taun ieu, Kampung Ciptagelar lir jadi kampung 
wisata. Kasenian-kasenian tradisional model ngagotong panutup 
paré, ngagondang, jsb. dipintonkeun ku masarakat anu 
husus meunang milih sarta didangdanan anu pantes. 
Anu dagang “cinderamata” has kampung Ciptagelar 
ogé loba, pangpangna barang-barang karajinan tina 
anyaman model boboko, dudukuy, hihid, jsb. 

Tuh geuning, kamonésan urang lembur ogé bisa 
payu dijual. 


Latihan 


Sangkan leuwih paham kana eusi wacana di luhur, jawab pananya 
di handap! 


1. Dimana perenahna kampung Adat Ciptagelar téh? 

2. Naha disebut Kampung Adat? 

3. Kumaha wangunan imah anu aya di Kampung Adat Ciptagelar ? 
Jéentrékeun! 
Tina naon bahan-bahan material imahna? 


Naon pungsina Bumi Ageung téh? 

5. Sebutkeun babagian imah jeung keur naon waé pungsina! 

6 

7. | Wangunan naon anu pungsina pikeun ngayakeun hubungan sosial 


di antara masarakat Kampung Adat Ciptagelar? 


9; 


10. 


Sebutkeun upacara-upacara anu biasa diayakeun anu aya patalina 
jeung kahirupan hiji jalma! 

Sebutkeun upacara-upacara anu aya patalina tatanén! 

Upacara naon anu sohor nepi ka sok dilalajoan ku _turis 
mancanagara? 


11. Caritakeun prak-prakkan upacara dina saméméh ngaseuk (melak 


12; 


a: 


binih)! 
Kasenian naon waé anu biasa dipintonkeun dina upacara sérén 
taun? 


Ngalarapkeun Kecap kana Kalimah 


Dina bacaan di luhur aya sababaraha kecap anu carang dipaké dina 


obrolan sapopoé. Geura urang cutat deui kalimahna: 


a. 


Perenahna di Kabupatén Sukabumi. 

Kecap perenahna ngabogaan harti lebah-lebahna. 

Larapna dina kalimah: 

1) Kacamatan Cidaun téh perenahna di pakidulan Cianjur. 

2) Kantor Bupati Kabupatén Sukabumi perenahna sisi basisir 
Palabuan Ratu. 

Najan teu jauh ka kota sarta geus réa kagiridig ku jalma nu ngadon 

ulin. 

Kecap kagiridig ngabogaan harti mindeng kadatangan atawa 

kaliwatan. 

Larapna dina kalimah: 

1)  Imahna sisi jalan pisan, matak kagiridig ku batur. 

2) Lembang téh ayeuna mah geus teu tingtrim deui, geus loba 
kagiridig ku jalma réa. 

Masarakat Kampung Gedé Kasepuhan Ciptagelar mah, pageuh 

kénéh nyekel tali paranti adat warisan parakaruhun. 

Kecap tali paranti ngabogaan harti kabiasaan atawa adat. 

Larapna dina kalimah: 

1) Najan geus modéren, kadé ulah poho kana tali paranti anu 
geus turun-tumurun dilaksanakeun ku kolot urang. 

2) Unggal sélér bangsa ngabogaan tali paranti séwang- 
séwangan. 


d. Masih mageuhan kabiasaan urang Sunda pituin. 
Kacap pituin ngabogaan harti tulén atawa asli. 
Larapna dina kalimah: 
1) Kang Adang teh pituin urang Sunda. 
2) Bu Téti teureuh Ciamis pituin. 
e. Jadi moal pacorok pangaboga. 
Kecap pacorok ngabogaan harti paselang atawa pacampur. 
Larapna dina kalimah: 
1) Ari gawé ulah sok pacorok kokod, moal bener hasilna. 
2) Tangkal awi mani pacorok rékép pisan. 


Latihan: 


Sangkan hidep leuwih paham kana harti-harti kecap séjénna anu aya 
dina bahasan, pék jieun kalimah ngagunakeun kecap ieu di handap! 


1. Kakota teu jauh teuing jiga baheula basa kota kabupaténna di Cisaat 
kénéh. 
Basa dina éta kalimah hartina waktu atawa eukeur. 
Larapna dina kalimah: 
1) 
ren _ 

2. Wangunan imahna ogé potongan imah panggung tina bilik kénéh. 
Wangunan hartina model atawa bentuk. 
Larapna dina kalimah: 


Sl eee ae ene TES 
nee ee 
3. Lamun rék unggah ka imah téh kudu nécé heula kana golodog. 
Unggah hartina hanjat 
Larapna dina kalimah: 
goes te 
nine 


Golodog hartina kai gedé atawa batu anu ditunda handapeun panto 
paranti asup ka imah, pikeun tétécéan lamun rék hanjat ka imah. 
Larapna dina kalimah: 


4. Biasana dijejeran ku sesepuh lembur. 
Dijejeran hartina dikokojoan, diluluguan, atawa dipingpin. 
Larapna dina kalimah: 


5. Anu béda ti batur, dina upacara tatanén. 
Tatanén hartina tani, pepelakan anu jenisna paré atawa palawija. 
Larapna dina kalimah: 


1) 


Sabada hidep niténan bahasan Kampung Gedé Kasepuhan Ciptagelar, 
tangtu hidep geus boga gambaran nu kumaha anu disebut bahasan téh. 
Pikeun ngalancarkeun nulis, hayu urang diajar nulis bahasan anu basajan 
baé heula, anu pakta-paktana aya sabudeureun diri hidep. Sangkan 
tulisan henteu ka mana karep, hadéna mémeéh tret nulis téh susun heula 
rangkay karanganana atawa pikiran utama anu jadi jejer dina hiji alinéa. 
Upamana hidep bakal nulis bahasan ngeunaan “Pentingna Ngamumulé 
Basa Indung”. Tulisanna dina wangun déduksi atawa nulis nu hal-hal 
anu umum heula tuluy kana hal-hal anu leuwih husus. 


1. Rangkay karangan 


a. 
b. 
ron 


Naon anu dimaksud basa indung (bagian bubuka) 

Basa indung naon waé anu aya di Jawa Barat (bagian bubuka) 
Kumaha kaayaan basa indung panggedéna (basa Sunda) kiwari 
(bagian eusi) 

Naon sababna barudak ayeuna embung ngagunakeun basa 
Indung (bagian eusi) 

Kumaha carana sangkan barudak ayeuna daék maké basa 
indung (bagian eusi) 

Naon pentingna ngamumulé basa indung téh (bagian 
panutup) 


2. Sabada rangkay karanganana nyusun, kakara mimitian nulis. Hiji 
poko pikiran anu disusun tadi, bisa ditulis dina hiji atawa leuwih 


alinéa. Hartina bisa dua atawa tilu alinéa. Teu kudu kawatesanan 
hiji waé. Lamun sakirana perlu ngajelaskeun nu leuwih jéntré, bisa 
baé ditambahan. Ngan inget, tulisanna teu meunang ngalantur ka 
mana karep, kudu angger ngaleunjeur dina jejer anu poko. Geura 
urang mimitian nulis: 


Pentingna Ngamumulé Basa Indung 


Basa indung téh mun istilah asingna mah mother tangue. Saprak 
UNESCO netepkeun poé miéling basa indung tanggal 21 Pebruari, 
basa indung téh unggal taun dipiéling ku masarakat sadunya. 
Unggal bangsa, tangtu ngabogaan basa indung. Ari anu dimaksud 
basa indung téh basa anu mimiti diajarkeun ku indung ka anakna 
luyu jeung sélér bangsana. Upamana, urang Sunda basa indungna 
basa Sunda, urang Batak basa indungna basa Batak, urang Padang, 
Papua, Acéh, Jawa, Bugis, Batawi, Cirebon, jsb. ngabogaan basa 
indung anu béda-béda luyu jeung sélér bangsana. Eta kakara di 
wilayah Indonésia, di sakuliah dunya leuwih rupa-rupa deui, da 
unggal nagara boga basa indungna séwang-séwangan. 

Di Jawa Barat, aya tilu basa indung anu kaasup badag. Di wilayah 
panglegana aya basa Sunda, di wilayah Cirebon aya basa Cirebon, 
jeung di wilayah Bekasi aya basa Batawi. Tapi anu ngumbara di tanah 
Sunda ogé, modél urang Padang, urang Batak, urang Jawa, jsb. ka 
tanah Sundana téh mawa basa indungna sorangan, najan dipakéna 
ngan di lingkungan maranéhna wungkul ogé. 

Husus ngeunaan basa Sunda, geus loba nu manghariwangkeun sieun 
tumpur, lantaran cenah unggal taun panyaturna (nu nyarita basa 
Sunda) beuki ngurangan baé. Teu saeutik barudak turunan Sunda 
pituin, ti barang diajar nyarita, ku indungna téh teu diajarkeun basa 
Sunda, tapi langsung basa Indonésia. Padahal, indung bapana pituin 
urang Sunda sarta bisa nyarita ku basa Sunda. Atuh pagegedéanana 
ogé budak téh teu biasa nyarita ku basa Sunda. Najan dina gaul 
sok bareng jeung nu nyarita ku basa Sunda, tapi angger teu lancar 
nyaritana, da teu biasa téa. Nu matak, pangajaran basa Sunda di 


sakola téh kaasup pangajaran anu hésé, malah cenah leuwih hésé 
batan diajar basa Inggris. 


Saha anu salah? Tangtu baé kolot, pangpangna indung, anu teu daék 
ngajarkeun basana. Padahal basa téh cicirén bangsa. Rék kumaha 
ngaku urang Sunda, lamun nyarita ku basana ogé teu bisa. Loba 
anu ngarasa éra atawa géngsi nyarita ku basa Sunda. Rasa éra éta 
téh sabenerna “warisan” ti indungna langsung. Enya apan indung 
anu teu daék ngajarkeun basa Sunda ka anakna téh lantaran ngarasa 
éra, sieun anakna disebut teu gaul atawa disebut kampungan ku 
tatangga jeung babaturanana. Rasa éra éta téh tuluy kawariskeun 
ka anak-anakna, nepi ka ngadarah ngadaging, antukna cul waé basa 
Sunda téh ditinggalkeun, embung maraké. 

Tah, kolot anu teu daék ngajarkeun basa Sunda ka anakna, atawa 
budak turunan Sunda anu ngarasa éra maké basa Sunda, éta 
cirining jelema anu henteu pédé (percaya diri) kana kaayaan jeung 
kamampuh dirina sorangan. Ngarasa dirina bodo jeung harkatna 
leuwih handap ti batur, nu matak nahap-nahapkeun manéh hayang 
disebut ngota jeung gaul, nepi ka mopohokeun jati dirina sorangan. 
Padahal lamun ngarasa pinter, loba kabisa, jeung luhur ajén diri 
mah, moal ieuh sieun disebut teu gaul atawa kampungan, da batur 
ogé ningali, najan nyarita ku basa Sunda tapi pinter dina widang 
sején sarta loba kabisana. 

Ku kituna, lamun urang hayang diajénan ku batur, urang kudu 
wani némbongkeun jati diri sorangan. Teu kudu ditutup-tutup, tapi 
témbongkeun bari dibarengan ku tuluy-tumuluy ngaronjatkeun 
kualitas diri sangkan punjul ti batur, nepi ka taya nu wani moyok 
sanajan teu weléh nyarita ku basa Sunda. Basa indung kudu jadi jati 
diri hiji pribadi anu mibogana. Indung kudu daék ngajarkeun basa 
Sunda ka anakna, barudak Sunda kudu daék maké basana, sangkan 
henteu kaleungitan idéntitas budayana. 


Latihan 


Sabada tadi dituyun nulis bahasan, pék ayeuna lengkepan ku hidep 


bahasan di handap! 

Témana ngeunaan Basa Sunda 
Judulna : Pangajaran Basa Sunda di Sakola 


3. Rangkay karanganna: 
a. Kaayaan basa Sunda di sakola (bagian bubuka) 
b. Matéri anu dipikaresep (bagian bubuka) 
c. Masalah-masalah anu timbul salila diajar basa Sunda (bagian 
eusi) 
d. Kumaha carana sangkan pangajaran basa Sunda pikaresepeun 
(bagian eusi) 
e. Kumaha carana sangkan budak sakola daék maké basa Sunda 
Sapopoé (bagian eusi) 
f. |Magpaat diajar basa Sunda (bagian panutup) 
4. Pék lengkepan! 


Pangajaran Basa Sunda di Sakola 


a. Basa Sunda diJawa Barat, diajarkeun ti mimitiSD, SMP, nepi ka 
SMA. Dina saminggu téh diajarkeun lilana dua jam pangajaran. 


b. Pangajaran basa Sunda téh sabenerna pikaresepeun. Komo 
lamun guruna resep heureuy mah, di kelas téh suasanana 
henteu tegang. Pangresepna lamun diajar 


c. Ngan hanjakal, pangajaran basa Sunda téh henteu dirojong ku 
buku-buku pangrojong anu nyukupan. Di perpustakaan, buku, 
koran, jeung majalah basa Sunda 


d. Henteu sakabéh siswa resep diajar basa Sunda, da cenah hésé 
pisan, leuwih hésé batan basa Inggris. Komo da loba siswa anu 
di imahna teu diajarkeun nyarita ku basa Sunda. Ku kituna, __ 


e. Rupa-rupa tarékah anu dilaksanakeun, boh ku guru boh ku 
pamaréntah, sangkan barudak ayeuna daék maké basa Sunda. 
Di antarana waé __ 


f. Loba anu teu apal, naon mangpaatna diajar basa Sunda téh. 
Padahal kacida lobana. Lantaran diajar basa Sunda, urang bisa 


1. Hajat Babarit 


Wacana di handap dibaca jeung dititénan ku kelompok hiji jeung 
kelompok dua. Tuluy engké jawab pertanyaanana! 


Hajat Babarit 


Urang Sunda mah kasohor loba adat kabiasaan  warisan 
parakaruhunna. Najan dina pajamanan anu geus sakieu modérenna, 
di sawatara lembur di pasisian, masarakatna masih loba anu nyekel 
pageuh éta kabiasaan sarta tangtu baé dipigawé dina waktu-waktu anu 
geus ditangtukeun. Aya nu ngan sakadar keur kapentingan ngamumulé 
budaya, aya nu keur pintonkeuneun ka masarakat luareun lemburna, aya 


ogé nu mémang dibarengan ku kayakinan yén éta kabiasaan téh kudu 
dipigawé lantaran lamun teu dipigawé bisi aya mamalana ka saréréa. 


Upamana dina tatanén. Ti mimiti melak paré nepi ka dibuatna, sok 
diayakeun heula upacara atawa hajat. Geura ti mimiti hajat mitembeyan 
melak atawa tandur, hajat mitembeyan dibuat, hajat nganyaran (mimiti 
nyangu béas meunang dibuat), hajat ngadiukkeun paré (ngampihkeun 
paré ka goah), jeung hajat ngahudangkeun (ngagunakeun béas anu geus 
diampihkeun keur kaperluan séjénna). Kitu deui dina salametan budak, 
ti mimiti dikandung opat bulan, tujuh bulan, nepi ka nurunkeun dina 
waktu umur budak nu dilahirkeun geus opat puluh poé, pasti dihajatan 
wae. Luareun ti éta, sok aya nu disebut hajat mulud, hajat ngaruat, jeung 
hajat wawar atawa nu sok disebut hajat babarit téa. 


Hajat babarit, diayakeun dina diperlukeun wungkul. Teu kudu matok 
taun jeung bulanna mah. Dina sataun bisa leuwih ti sakali diayakeun, 
gumantung kana pangabutuh masarakatna. Ngan nu penting kudu 
peutingan Juma’ah kaliwon dina itungan Jawa. 


Nu dimaksud kumaha pangabutuh masarakat téh, hajatna diayakeun 
mun di lembur geus aya musibah gedé, boh keuna ka salahsaurang 
pangeusi lembur boh keuna ka saréréa. Upamana, ayanuimahna kaasupan 
bangsat, aya nu kahuruan, aya nu kacaahan, loba nu gering ripuh, loba nu 
maot pauntuy-untuy, panén anu gagal lantaran hama (ieu mah keunana 
ka saréréa), jsb. Cindekna mah hajat babarit téh ditujukeun pikeun nolak 
balai atawa nyingkahan musibah. 


Dina prak-prakanana, hajat babarit diayakeun méméh dur bedug 
magrib. Najan kudu peutingan Jumaah kaliwon, tara dilaksanakeun 
peuting, tapi Kemis soré mangsa sareupna. Diayakeunna kudu di tengah- 
tengah parapatan jalan anu jadi jalan utama di éta lembur. 


Sakumna warga, kudu nyongcot. Ari keur kaperluan nyuguh mah 
urunansamémehna, ayanu ku duit ayanu ku béas urunanana mah. Gedéna 
ogé teu ditangtukeun, saridona waé. Tah duit ladang urunan dipaké 
meuli kaperluan nyuguh ka karuhun sapuratina. Ti mimiti “rujakeun” 
(kembang rampé), nyieun bubur beureum bubur bodas, bungbuahan 
tujuh rupa, beubeutian tujuh rupa, dahareun tradisional modél apem, 
peuyeum tujuh rupa, roko upet, rupa-rupa inuman ti mimiti kopi pait 
nepi ka cai entéh, nepi ka bungbu dapur jeung beuleum pépéték. Geus 
puguheun bangsaning menyan mah, kasebutna ogé barang anu sipatna 


wajib aya, éta mah. 


Tah pasosoré téh 
susuguh sapuratina 
geus ngabarak _ di 
tengah jalan, persis dina 
parapatanana. Biasa 
ngampar samak sagala. 
Menyan ngelun ti 
tengah-tengah susuguh. 
Susuguh téh dipapaésan 
ku tangkal tiwu_ ka 
pucukna, daun kawung, 
daun kalapa, atawa 
tangkal hanjuang, sarua 
kapucukna. _Engkéna, 
éta tatangkalan teh 


dicecebkeun di tempat 


Sumber:commons.wikimedia.org 


anu kamusibahan téa. 
Mun nu dihajatanna sawah, nya dicecebkeunna ogé di sawah. 

Sanggeus “susuguh” ngabérés diriung ku bapa-bapa jeung kokolot 
lembur, jul-jol ibu-ibu marawa congcot sabakina-sabakina. Tuluy ditunda 
ngurilingan susuguh nu geus nyampak téa. Mun sakabéh imah geus 
ngirimkeun congcotna, kakara hajat dimimitian. Biasa baé, dimimitian ku 
rajah ka parakaruhun, ka dituna disambung ku do’a-do’a nu dicampur 
antara ka karuhun sareng ka Gusti Allah nu Murbéng Alam. Do’ana 
digalantangkeun. Sabot kokolot ngado’a, nu séjén niupan menyan sangkan 
tuluy ngelun. Panjang pisan do’a téh sarta ditungtungan ku pertobat 
sangkan ulah aya musibah deui keuna ka sakumna warga lembur. 


Nu resepna mah, mun do’a jeung pertobat réngsé. Saréréa nu 
ngariung, kaasup ibu-ibu nu najan teu milu ngariung ogé tapi caricingna 
teu jauh tina riungan, parebut dahareun anu ngabayak. Loba nu patukeur- 
tukeur congcot jeung deungeunna. Tuluy dalahar balakécrakan di dinya 
nepi ka dur bedug magrib. Malah kalan-kalan mah, bedug magrib- bedug 
magrib, nu balakécrakan jongjon nepi ka anggeus. Mun nyésa, dahareun 
téh dibawara ka imahna séwang-séwangan. Ari susuguh keur karuhun 


mah sok dipérénan ku kokolot, duka di kamanakeun. 


- Pamekar Diajar BASA SUNDA 
Pikeun Murid SMP/MTs Kelas VIII 


Kagiatan Kelompok 


a. Sangkan leuwih paham kana eusi wacana, pék jawab pananya di 
handap! 

Naon jejer/téma bacaan di luhur? 

Di mana waé diayakeunna hajat babarit téh? 

Naha waktuna teu ditangtukeun? 

Wayah kumaha diayakeunana? 

Naon waé susuguh anu kudu aya dina hajat babarit? 

Mun aya kajadian naon waé diayakeunna hajat babarit téh? 

Naon tujuan diayakeunna hajat babarit téh? 
Saha waé anu milu ngariung dina waktuna hajat? 
Caritakeun kumaha prak-prakanna hajat babarit! 

. Mun geus bérés pertobat, naon waé anu dipigawé ku urang 
lembur? 


Bete SI ee 


= 

b. Pék pigawé babarengan! 

1. Téangan kecap-kecap anu teu kaharti tuluy téangan 
hartinadina kamus. Geus kitu larapkeun kana kalimah! 
2. Sebutkeun poko pikiran anu aya dina unggal alinéa! 

Tangtukeun mana bagian bubuka, eusi, jeung panutup! 

4. Tangtukeun jenis tulisanna, naha narasi, déskripsi, eksposisi, 
argumentasi, atawa gabungan tina sababaraha jenis tulisan. 
Lamun gabungan, sebutkeun naon wae! 

5. Tangtukeun wanda tulisanna, naha induksi naha déduksi. 
Sebutkeun alesanana! 

6. Caritakeun deui eusi wacana di luhur maké basa hidep 
sorangan! 

2. Dogér Kontrak 


Wacana ieu mah husus dibaca jeung dititénan ku kelompok tilu 
jeung kelompok opat. Tuluy jawab pertanyaanana! 


Pamekar Diajar BASA SUNDA 
Pikeun Murid SMP/MTs Kelas VIII 


Dogér Kontrak 


Singhoréng, lainbasa wungkul anu nungtutan laleungit téh. Kasenian 
ogé, geus loba anu hirup teu neut paéh teu hos. Malah anu tumpur gé, lain 
saeutik. Jigana, keur Indonésia, anu beunghar ku seni budaya, leungitna 
hiji dua kasenian téh moal pati karasa, da loba téa. Tapi ari ku masarakat 
anu sapopoéna kungsi pagilinggisik jeung kasenianana mah, pasti bakal 
karasa pisan leungitna téh. Aya sababaraha sabab, nu ngabalukarkeun 
leungitna seni budaya téh. Loba malah. Ngan nu gedé pangaruhna mah 
nya tangtu baé lantaran éta kasenian téh langka ditanggap hareupeun 
umum jeung teu diwariskeun ka entragan sapandeurieunana. 


Leuheung mun aya nu “maling”, da pasti kanyahoan ari kangaranan 
maling seni jeung budaya mah. Saréréa bisa milu narékahan sangkan éta 
seni budaya bolay dipalingna. Contona waé, hasil seni budaya urang nu 
“dipaling” ku Malaysia, pan bisa diuruskeun ku pamaréntah sangkan teu 
jadi dipimilik ku batur. Tapi ari nu nungtut leungit ku sorangan mah, hésé 
dicegahna, lantaran prosésna biasana teu kanyahoan. Nu kaleungitanna 
teu sadar yén aya hasil seni budayana anu leungit. 


Tapi kétah, nu maling jaman ayeuna mah da palinter. Geuning 
Malaysia ogé, sanggeus diprotés ku bangsa urang lantaran ngadaptar- 
daptarkeun seni budaya urang jadi hak milikna, ayeuna mah maling senina 
téh teu ngaliwatan daptar sacara légal, tapi ku cara nu kacida lemesna. 
Upamana, ayeuna ceuk nu kungsi ka ditu, di Malaysia kasenian degung 
jeung angklung geus wajib diajarkeun di sakola-sakola ti mimiti SD nepi 
ka SMA. Sedeng di nagara urang, dalah di Jawa Barat anu ngabogaan éta 
kasenian, teu singna aya kawajiban ngajarkeun. Ampir sakabéh siswa ti 
mimiti SD, SMP, nepi ka SMA, nu kungsi ditanya nyebutkeun saumur 
hirupna can kungsi nyabak angklung. Waditra degung onaman kungsi 
nempo-nempo waé mah. Sok padahal angklung téh banda budayana 
sorangan. Kilangbara atuh pamaréntah nyadiakeun alatna ngabagi ka 
sakola-sakola, atuh nitah-nitah wéh. Pan ieu mah henteu. 


Bisa jadi, hiji waktu jaga, barudak ngora urang Malaysia leuwih 
palinter maén degung jeung angklung, tibatan barudak ngora di Jawa 
Barat. Teu munasabah mun hiji waktu mah seni degung jeung angklung 
téh dianggap seni bogana urang Malaysia, lantaran di ditu tumuwuhna 


leuwih subur batan di lemah caina sorangan. Geus aya pangakuan ti batur 
kitu mah, geus teu kudu didaptarkeun ka lembaga anu nangtayungan 
hak cipta sagala, da geus pasti bakal dianggap jadi hak milikna. Jadi seni 
urang téh keur ngeureuyeuh dipaling sacara lemes, bari jeung nu bogana 
teu sadareun. Eling-éling ké mun geus bener-bener jadi banda batur. 


Eta mah conto gedéna. Conto leutikna, di daérah-daérah di Jawa 
Barat, geus loba kasenian anu maluguran. Upamana di kabupatén Subang. 
Baheula, aya kasenian anu sohor pisan, disebutna Dogér Kontrak. leu 
kasenian tumuwuh subur dina jaman perkebunan kontrak keur jaya- 
jayana di Kabupatén Subang. 


Nu matak dingaranan Dogér Kontrak téh lantaran grup kasenianna 
sok ngamén ka kontrak-kontrak perkebunan. Asalna mah anu dihiburna 
ukur kalangan kuli-kuli perkebunan. Nu kaasup jalma pangkat téh paling 
ogé mandorna. Tapi lila-lila mah ieu kasenian téh dipikaresep ku tuan- 
tuan Walanda. Tah sabada dipintonkeun hareupeun tuan-tuan Walanda, 
ieu kasenian téh “dikemas” deui jadi tontonan nu leuwih narik ati, boh 
tina gerak tari boh tina pakéan (kostum). 


Saprak merdéka sarta perkebunan teu dikawasa deui ku tuan-tuan 
Walanda, ieu kasenian téh tetep nanjung. Ditanggapna teu ngan saukur 
di perkebunan deui, tapi geus mimiti ditanggap ku masarakat dina acara- 
acara husus. Nu lalajona geus mimiti nyebar ti mimiti pangagung nepi 
ka kalangan rayat biasa. Tapi kabéhdieunakeun, duka pangaruh naon, 
ieu kasenian téh mimiti pareum sarta carang nu nanggap deui. Bisa jadi 
lantaran aya dogér téa, dianggap ngandung unsur negatip nu kurang 
luyu jeung ajén moral masarakat. 


leu pintonan nu dipaénkeun ku paling saeutik genep belas urang téh, 
kaasup nu tari jeung pangrawit (nayaga), dibuka ku ngahaleuangkeun 
lagu Kembang Gadung. Réngsé lagu, paradogér asup kana kalang, ngibing 
diluluguan ku primadonana. Ditengah kalang ditancebkeun oncor keur 
nyaangan nu ngibing. Jadi, anu ngibing téh ngurilingan oncor. Paradogér 
ngibing dina gerak tari keurseus dipirig lagu Banjar Sinom. Ti dinya 
robah kana gerak tari ketuk tilu sarta dipirig ku lagu Sulanjana. Tah dina 


ibinganna ogé teu asal réngkénék, tapi aya aturan-aturan anu tangtu. 


Sabada ibing poko dipidangkeun, paradogér mimiti nawaran kaul ka 
nu lalajo. Boh primadona boh dogér biasa, tuluyna ngibing papasangan 
jeung nu kaul. Mun taya nu ngibingan, biasana ngibing papasangan jeung 
sasama dogér deui wae. 


Jigana, adegan ieu pisan anu loba disurahan negatip téh. Lantaran 
biasana anu milu kaul ngibing téh parajawara anu tangtu baé kaum lalaki. 
Mun ayeuna mah disebut bajidor téa. Unggal bajidor boga ceungceuman 
dogér sorangan nu mun manggung di mana waé sok dituturkeun. Husus 
ngadon ngibingan. 


Manglebarkeun, kiwari kasenian Dogér Kontrak geus méh tumpur. 
Tong boroning urang luar, dalah urang Subang-na sorangan geus loba 
nu teu apal kana ieu kasenian. Sok padahal ieu kasenian téh euyeub ku 
pintonan tari anu némbongkeun kaparigelan luhur. Kitu deui dina lagu 
jeung tatabeuhanna. 


Kagiatan Kelompok 


a. Sangkan leuwih paham kana eusi bacaan di luhur, pék jawab 

pananya di handap! 

1. Naha hasil seni budaya urang loba anu diaku ku deungeun? 

2. Hasil budaya naon waé anu geus diaku jadi milik bangsa 
deungeun téh? 

3. Kasenian naon anu ayeuna geus diajarkeun di sakola-sakola di 
nagara deungeun? 

4. Naon sababna di sakola-sakola di Jawa Barat teu diajarkeun? 

5. Lamun diantep, bakal kumaha nasib kasenian urang téh? 

6. Dogér kontrak kasenian ti daérah mana? 

7. Naha bet disebut Dogér Kontrak? 

8. Sabaraha urang pamaénna? 

9. Tari naon waé anu dipintonkeun dina dogér kontrak? 

10. Kumaha nasib seni Dogér Kontrak ayeuna? 

11. Naon sababna seni Dogér Kontrak disurahan negatip? 

12. Naon sababna urang Subang geus teu arapaleun deui kana 
senina sorangan? 


b. Pék pigawé babarengan! 


1. Téangan kecap-kecap anu teu kaharti tuluy téangan hartina 
dina kamus. Geus kitu larapkeun kana kalimah! 


Sebutkeun poko pikiran anu aya dina unggal alinéa! 
Tangtukeun mana bagian bubuka, eusi, jeung panutup! 


Tangtukeun jenis tulisanna, naha narasi, déskripsi, eksposisi, 
argumentasi, atawa gabungan tina sababaraha jenis tulisan. 
Lamun gabungan, sebutkeun naon wae! 


5. Tangtukeun wanda tulisanna, naha induksi naha déduksi. 
Sebutkeun alesanana! 


6. Caritakeun deui eusi wacana di luhur maké basa hidep 
sorangan! 


3. Lebaran di Pilemburan 


Wacana ieu dibaca jeung dititénan ku kelompok lima jeung kelompok 
genep. Tuluy jawab pananyana! 


Lebaran di Pilemburan 


Mun aya nu nanyakeun, kabiasaan naon nu ayana ngan di Indonsia 
wungkul anu patali jeung lebaran? Pasti jawabanana kabiasaan mudik. 
Apanan urusan mudik téh di nagara urang mah geus jadi urusan nasional. 
Lain ngan suku Sunda wungkul nu biasa migawéna, tapi geus jadi tradisi 
sakumna sélér bangsa nu aya di Indonésia. Urang Sumatera, urang 
Maluku, urang Sulawesi, urang Kalimantan, Papua, Bali, jsb. geus biasa 
migawé ieu tradisi dina usum lebaran. Meureun pédah nagara urang 
mah loba pulona, sarta pangeusina loba nu ngumbara ka pulo séjén. Dina 
waktuna milih balik ka lembur téh sok disataun-sakalikeun. Da sapopoé 
mah riweuh ku gawé téa, ongkoh tara aya liburan rada lila anu bareng 
saréréa, iwal usum lebaran. Katurug-turug, kapan tos lebaran mah wanci 
anu kacida mustarina pikeun silihlubarkeun kasalahan anu dipigawé, 


boh dihaja boh teu kahaja, salila sataun landung. 


Jauh tangéh ka lebaran, pamaréntah dina hal ieu kementrian 
perhubungan, tihothat nataharkeun arus mudik sangkan lungsur-langsar 
saréréa. Angkutan darat, laut, jeung udara ditataharkeun ti anggalna 
sangkan nyumponan bubutuh anu mudik. Malah pausahaan-pausahaan 
badag ogé loba anu milu nyarumbang nyadiakeun angkutan lebaran keur 
nu mudik. Tuh, pan saréréa milu riweuh ku ayana tradisi mudik téh. 


Ari nu mudik, nu matak sok maraksakeun bélaan ngéndong di 
setasion karéta atawa di palabuan pameuntasan antar pulo téh, lain 
ngan sakadar pikeun nyumponan kawajiban salaku anak ka kolot atawa 
adi ka lanceuk wungkul, tapi ogé pikeun nyumponan bubutuh batinna 
mulangkeun panineungan kana sagalarupa anu kungsi dipilampah jeung 
nu dipikaresep basa keur leutikna di lembur. 


Komo urang Sunda mah da geus kawentar kandel rasa romantismena. 
Mudik téh jadi hiji wanci pikeun ngalubarkeun kasonona kana sagalarupa 
tradisi anu geus tara kapanggih di kota. Pangpangna mun aya tradisi 
atawa kabiasaan anu nyengceling béda ti batur, tong boroning di kota 
dalah di lembur séjénna deui ogé tara kapanggih. 


Di pakidulan Sukabumi, persisna di kampung Salagedang Désa 
Bojongsari Kacamatan Jampangkulon, aya hiji kabiasaan dina poéan 
lebaran anu asa can kapanggih deui di wewengkon séjén mah. Ari perkara 
munggah jeung peupeuncitan mah prah waé jeung di lembur séjénna. 
Tarawéh pon kitu deui, taya bédana. Atuh solat Idul fitri jeung idul adha 
kitu kénéh, umum jeung batur. 


Tah anu béda téh acara sabadana ngalaksanakeun solat Idul Fitri 
atawa Idul Adha. Dina ngalaksanakeun solat téh tara ka lapang atawa 
ngahiji ka lembur séjén. Cukup dilaksanakeun di masigit anu aya dilembur 
waé. Sok padahal mun solat Jumaah mah sok ngadon ka masigit nu aya 
di lembur tatangga, meureun méh jamaahna rada rempeg. Kawuwuh di 
kampung éta mah jumlah pangeusina ogé teu loba, ukur aya 23 suhunan. 
Najan katambahan ku nu mudik ogé pangeusi lembur téh tara ieuh nepi 
ka heurin usik. Bubuhan anu ngumbara ka kotana ogé teu pati loba. 


Sabada solat ied dilaksanakeun, tos hutbah téh dituluykeun ku 
nguriling sasalaman. Di dinya baé di jero masigit. Kolot-kolot ngajajar 
turut-turut sisi témbok, barudak ngantay nguriling sasalaman. 


Sumber: pikiran rakyat.com 


Bérés sasalaman, lalaki mah tuluy dariuk ngagarunduk jeung 
kulawargana séwang-séwangan. Sedeng ibu-ibuna jeung barudak awéwé, 
baralik heula ka imahna séwang-séwangan. Baralik deuina ka masigit téh 
geus mawa idangan lebaran sapuratina. Ti mimiti sangu, kupat, opor, 
rendang, sambel goreng kumeli, lodéh mi, asé cabé, beuleum hayam, 
sambel nepi ka lalabna, pepek. Geus kitu mah, brak baé saréréa, awéweé 
lalaki, kolot budak, dahar balakécrakan jero masigit. Resepna dina waktu 
silihtukeur dahareun. Ringkok jeung lodor, pabeulit patukeur tempat. 
Silihasaan pasakan. Bari ramé ngobrol gogonjakan. Saralsé baé dahar téh, 
malah sok bari popotoan sagala. Meungpeung amprok rinéh jeung batur 
salembur sarta bisa silihasaan dahareun, bubuhan sapopoé mah riweuh 
ku pagawéan. Bérés dahar balakécrakan, kakara nguruskeun kapentingan 
séwang-séwangan, pangpangna mah nu boga kolot di lembur sé€jén sok 
tuluy arindit ngadon silaturahmi. Ari anu geus ngariung sadudulur mah 
sok tuluy arulin ka laut Minajaya atawa Ujung Genténg, ngadon sukan- 
sukan babarengan. 

Ieu kabiasaan téh ngan diayakeun sataun dua kali, dina waktuna 
lebaran idul fitri jeung idul adha. Anéhna, ieu kabiasaan téh di lembur 
sején mah, najan natangga, geuning teu aya. Hiji kabiasaan nu teu weléh 
ngondang kasono pikeun nu ngumbara ka jauhna. 

Kagiatan Kelompok 


a. Jawab pananya di handap! 


it 
Pie 
3h 


Tradisi naon anu geus jadi urusan nasional téh? 

Naha bet disebut urusan nasional? 

Ceuk dina bacaan di luhur, di wewengkon mana anu kabiasaan 
dina poé lebaranna béda jeung batur téh? 

Cik caritakeun maké basa hidep sorangan kabiasaan anu béda 
ti batur ceuk bacaan di luhur! 

Kabiasaan naon anu matak resepna? 

Di lembur hidep naon waé anu dipigawé dina poéan lebaran 
téh? 

Hidep kungsi manggihan kabiasaan nu béda dina waktu 
lebaran? Naha nyaksian langsung atawa lalajo dina televisi, 
pék caritakeun kumaha kabiasaanana téh! 


b. Pék pigawé babarengan! 


ib: 


2 


Téangan kecap-kecap anu teu kaharti tuluy téangan hartinadina 
kamus. Geus kitu larapkeun kana kalimah! 

Sebutkeun poko pikiran anu aya dina unggal alinéa! 
Tangtukeun mana bagian bubuka, eusi, jeung panutup! 
Tangtukeun jenis tulisanna, naha narasi, déskripsi, eksposisi, 
argumentasi, atawa gabungan tina sababaraha jenis tulisan. 
Lamun gabungan, sebutkeun naon wae! 

Tangtukeun wanda tulisanna, naha induksi naha déduksi. 
Sebutkeun alesanana! 

Caritakeun deui eusi wacana di luhur maké basa hidep 
sorangan! 


4. Kampung Urug 


Wacana ieu dibaca jeung dititénan ku kelompok tujuh jeung dalapan. 


Tuluy jawab pananyana! 


Pamekar Diajar BASA SUNDA 

Kampung Urug 


Urug téh mun taneuh anu ayana di beh luhur ngolosod, nutupan anu 
aya handapeunana. Duka tah, kumaha mimitina éta lembur dingaranan 
Kampung Urug. Naha pédah kungsi kajadian aya taneuh ngolosod, atawa 
mémang taneuhna teu padet jadi babari urug. Ngan nu sidik, ieu lembur 
nu perenahna di Desa Kiarapandak, Kacamatan Sukajaya, Kabupatén 
Bogor téh kaasup kampung adat. Masarakatna masih mageuhan tali 
paranti adat kabiasaan urang Sunda pituin. 


Mun ditilik tina wangunan imahna, sabenerna teu sakabéh imah nu 
aya di lembur Urug masih model baheula. Geus aya sababaraha imah 
anu diwangun permanén jeung semipermanén. Maksudna, sisina geus 
ditémbok, hateupna geus maké kenténg atawa asbés. Mun anu semi 
permanén mah ka hadapna wungkul ditémbokna, sapotong ka luhurna 
disambung ku bilik atawa triplék. Tégelna ogé, boh nu permanén boh nu 
semipermaneén, geus maké ubin atawa keramik. 


Tapi lolobana mah masih kénéh wangunan tradisional. Imah 
panggung aya kolongan, sisina ku bilik jeung hateupna ku daun eurih. 
Tapi kétah loba ogé anu hateupna maké daun kiray. Ari lanténa, maké 
awi anu dibeulahan, tuluy dijajarkeun rékép pisan. Jandélana make jalosi, 
atawa sarigsig anu dijieunna tina awi atawa kai. Hareupeun panto aya 
golodog, paranti unggah ka imah. 


Ari jerona mah umum waé jeung imah Sunda séjénna, aya bagian 
hareup keur narima sémah, bagian tengah keur ngariung pangeusi imah, 
jeung bagian tukang anu mangrupa dapur. Di dapur aya bagian husus 
anu disebut goah, paranti neundeun béas. 

Lian ti wangunan imah pangeusi lembur, ogé aya wangunan anu 
jadi puseur kagiatan urang lembur nyaéta gedong gedé, gedong luhur, 
jeung gedong alit. 


Tah di Kampung Urug ogé aya upacara sérén taun. Sarua deuih 
jeung di kampung Ciptagelar, diayakeunana saréngséna panén. Ngan 
di kampung Urug mah tanggalna geus dipastikeun unggal tanggal 10 
Muharam. Aya dua upacara anu dilaksanakeun dina bulan Muharam téh, 
sérén taun jeung salametan Ngabuli (upacara tutup taun) anu diayakeunna 
di gedong Sanghyang Tunggal. 


Sumber: www.mala08.wordpress.com 


Lian ti éta, aya deui upacara rewah anu diayakeun unggal tanggal 12 
rewah. Tujuan diayakeunna ieu upacara, pikeun “rewah” ka nabi Adam. 
Maksudna mah miéling Nabi Adam sareng turunanana, nyaéta umat 
manusa. 

Masih kénéh upacara anu maneuh diayakeun nyaéta salametan 
Mulud anu diayakeun unggal tanggal 12 Mulud, pikeun miéling 
dibabarkeunana Kangjeng Nabi Muhammad SAW. Mun di urang mah sok 
disebut Muludan téa geuning. Ieu upacara téh sok diayakeun di rohang 
pancaniti Gedong Sanghyang Tunggal. 

Sedeng upacara sidekah bumi mah lain tanggalna anu maneuh téh 
tapi poéna. Ieu upacara dilaksanakeun dina waktu arék tebar bibinihan. 
Diayakeun sataun sakali. Tanggal jeung bulanna mah teu ditangtukeun, 
ngan anu jelas kudu dilaksanakeun dina poé Rebo. 

Hiji deui upacara anu teu ditangtukeun bulan jeung tanggalna 
téh nyaéta upacara salametan puasa jeung lebaran. Tangtu baé teu bisa 
maneuh waktuna, danuturkeun kumaha datangna bulan puasa waé. Sapoé 
mémeéh puasa, diayakeun salametan heula. Meureun mun di urang mah 
sok disebut munggah téa. Tuluy disambung deui dina poéan lebaran. 

Ka kampung Urug ogé geus loba wisatawan, boh doméstik boh 
mancanagara, anu datang. Komo dina upacara-upacara anu tanggalna 
geus maneuh mah. ku kituna, kampung adat téh mun terus dipiara mah 
bisa jadi asét wisata anu nguntungkeun, boh keur pamaréntah sumawonna 
keur masarakat nu aya di éta lembur . 

Kagiatan Kelompok 


a. Sangkan hidep leuwih paham kana eusi bacaan, pék jawab pananya 
di handap! 


{ 


Téangan kecap-kecap anu teu kaharti tuluy téangan hartina 
dina kamus! 


2. Di mana perenahna Kampung Urug téh? 

3. Modél naon waé wangunan anu aya di Kampung Urug? 

4. Bahan-bahan material anu biasa dipaké ngawangun imah di 
kampung Urug naon waé? 

5. Bagian imah naon waé anu aya dina wangunan imah di 
Kampung Urug tapi teu aya dina wangunan imah modéren? 

6. Bahan material modéren naon waé anu geus mimiti dipaké di 
Kampung Urug? 

7. Wangunan naon anu jadi puseur kagiatan di kampung Urug? 

8. Upacara naon waé anu geus maneuh tanggalna? 

9. Upacara naon waé anu teu maneuh tanggalna tapi nuturkeun 
datangna usum? 

10. Upacara naon waé anu aya, boh di Kampung Urug boh di 
Kampung Ciptagelar? 

b. Pék pigawé babarengan! 

1. Téangan kecap-kecap anu teu kaharti tuluy téangan hartina 
dina kamus. Geus kitu larapkeun kana kalimah! 

2. Sebutkeun poko pikiran anu aya dina unggal alinéa! 

3. Tangtukeun mana bagian bubuka, eusi, jeung panutup! 

4. Tangtukeun jenis tulisanna, naha narasi, déskripsi, eksposisi, 
argumentasi, atawa gabungan tina sababaraha jenis tulisan. 
Lamun gabungan, sebutkeun naon wae! 

5. Tangtukeun wanda tulisanna, naha induksi naha déduksi. 
Sebutkeun alesanana! 

6. Caritakeun deui eusi wacana di luhur maké basa hidep 


sorangan! 

© Pancén 


Masih kénéh jeung kelompok anu tadi, téangan conto bahasan anu 
aya patalina jeung budaya Sunda, boh tina majalah boh tina internét. 
Geura dina website Sunda loba pisan bahasan ngeunaan budaya. 
Pilih anu dipikaresep ku hidep. Tuluy pigaweé: 
a. Baca sing gemet 
b. Téangan kecap-kecap anu teu kaharti sarta téangan hartina 
dina kamus. 
c. Kecap-kecap anu hartina geus kapanggih tuluy larapkeun kana 
kalimah anu béda jeung dina bacaan. 
Sebutkeun poko pikiran anu aya dina unggal alinéa! 
Tangtukeun mana bagian bubuka, eusi, jeung panutup! 
if Tangtukeun jenis tulisanna, naha narasi, déskripsi, eksposisi, 
argumentasi, atawa gabungan tina sababaraha jenis tulisan. 
Lamun gabungan, sebutkeun naon wae! 
g. Tangtukeun wanda tulisanna, naha induksi naha déduksi. 
Sebutkeun alesanana! 
h. Caritakeun deui eusi wacana di luhur maké basa hidep 
sorangan! 
2. Di handap aya rangkay karangan bahasan, pék ku hidep jieun jadi 
hiji karangan! 
Rupa-rupa kasenian Jawa Barat dina wangun tari 
Jaipongan, salahsahiji tari kréasi anyar 
Mimiti ceuyahna jaipongan 
Kamekaran seni jaipongan 
Minat barudak ngora kana jaipongna 
Jaipongan di sakola 
Kaayaan seni jaipongan ayeuna 
3, Masih pancén kelompok, jieun bahasan ngeunaan budaya Sunda, 
pilih salasahiji témana. Ulah poho jieun heula rangkay karanganna! 
a. Kabiasaan panén di lembur kuring 
Kasenian anu sok ditanggap dina hajatan nyunatan 
c. Kasenian has ti daérah kuring 
d. Tradisi anu sok dilaksanakeun dina upacara tujuh bulanan nu 
kakandungan 
Karajinan has ti daérah kuring 
Dahareun has ti daérah ku 


oo 

SURAT 


aman kiwari masih aya kénéh anu sok silihsuratan? Jigana geus carang 

pisan nya. Tong boroning ti anak ka kolotna atawa ti kolot ka anakna, 

ti babaturan ka babaturan deui, atawa ti lalaki ka kabogohna, dalah ti 
organisasi ka anggotana ogé geus carang nu ngondang maké surat. Gara- 
gara aya sms, bbm, kakaoTalk, line, chat on, instagram, path, facebook, 
twitter, email, jsb. sarupaning komunikasi digital, pungsi surat pikeun alat 
komunikasi téh geus ngésér jauh pisan. Ngedalkeun rasa resep ka awéwé 
atawa ka lalaki, cukup sms atawa bbm waé. Kitu deui mun mutuskeun 
kabogoh. Tara ieuh maké surat. Ayeuna hidep bakal diajar mikawanoh 
surat resmi, surat ondangan hajat, jeung surat pribadi. Ti mimiti struktur 


suratna, eusina, kagunaanna, nepi ka bisa nyieunna. 


(@ Maca Surat Dines 


ORGANISASI SISWA INTRA SEKOLAH 


SMP NEGERI BANDUNG 
Jalan D. Kartawigena Nomer 31 Bandung 


Nomer : 02/OSIS/vii/14 Bandung, 1 Juli 2014 
Pangdeudeul : - 
Jejer : Uleman Gempungan 

Kahatur 

Réngréngan Pangurus OSIS 

Di Bandung 


Kairing hormat, 


Hatur uninga, dina raraga mayunan acara Pekan Kréativitas 
Siswa sasih Séptémber nu bakal dongkap, peryogi dibadantenkeun 
kagiatan naon waé nu bakal dilaksanakeun. Ku margi kitu, sim 
kuring ngulem sadérék supados hadir dina gempungan nu badé 
dilaksanakeun, 


dinten : Saptu, 
ping : 6 Juli 2014, 


waktos : tabuh 12.00 WIB dugi ka réngsé, 
tempatna di sekretariat OSIS SMPN Bandung. 
Kalintang bingahna upami sadérék tiasa sumping dina 
waktosna. Hatur nuhun kana perhatosanana. 
Kairing salam, 
Girang serat, 


Izahra Pramanik 


Kauninga ku 
Pembina OSIS SMPN Bandung, 


j. NA&ni Rohayati, S.Pd. 


1.  Eusi Surat 


Mun nilik kana wangunna, tangu baé ieu surat téh 
disebutna surat resmi/dines. Disebut resmi téh lantaran 
nu ngaluarkeunna hiji organisasi, ditujukeun ka anggota 
organisasi, sarta eusina ngan wungkul urusan dines éta 
organisasi. Pan eusina ogé pupuhu OSIS ngondang rapat 
ka anggotana pikeun ngabadamikeun kagiatan anu bakal 
dilaksanakeun ku organisasina. 


2.  Babagian suratna 


Dina nulis surat resmi, dimimitian ku kop surat nu 
nuduhkeun ngaran dinas atawa organisasinu ngaluarkeun 
éta surat. Sanggeus kop surat, lian ti aya titimangsa téh aya 
ogé nomer kaluarna surat jeung maksud dikaluarkeunna 
éta surat. Malah mun dibarengan ku berkas séjénna 
mah biasana ditulis dina pangdeudeul sabaraha lobana 
berkas anu dibarengkeun jeung surat téa. Sanggeus éta, 


kakara ditulis tujul surat atawa saha anu dikirim éta 
surat. Tuluyna mah sarua waé, aya salam bubuka, alinéa 


bubuka, eusi surat, panutup surat, salam panutup, sarta 
ditanda ku anu ngirim. Ngan lantaran sipatna dines téa, 
anu nandana ogé henteu saurang, lain pupuhu wungkul, 
tapi dibarengan ku girang serat jeung pangapingna. 


Mun digambarkeun mah kieu babagian surat resmi 
téh: 


1. (kop surat) 
2.(Nomer surat) 3. (titimangsa surat) 
4, (Lampiran) 

5. (jejer/téma) 
6. (tujul surat/anu dikirim) 
7. (salam bubuka) 


8. (alinéa bubuka) 


9. (eusi surat) 


10. (alinéa panutup) 


11. (salam panutup) 


12. (tanda tangan 13. (tanda tangan 
pupuhu) girang serat) 


13. (tanda tangan kasaluyuan 
pananggung jawab 


organisasi/lembaga) 


Latihan 


Sangkan leuwih paham kana eusi surat di luhur, pék jawab pananya 
di handap! 


Naon anu dimaksud surat téh? 

Naon kagunaanana? 

Naha surat di luhur disebut surat dines? Jéntrékeun! 

Naon anu dimaksud titimangsa? 

Tuliskeun deui bagian kop surat dina surat di luhur! 

Tuliskeun deui bagian tujul surat dina surat di luhur! 

Tuliskeun deui bagian salam bubuka jeung alinéa bubuka dina surat 
di luhur! 

Tuliskeun deui bagian eusi dina surat di luhur! 

Tuliskeun deui bagian panutup jeung salam panutup dina surat di 
luhur! 

10. Naha dina surat dines anu nandatanganna kudu tiluan? Sebutkeun 
alesanana! 


aS SS 


eS 


@.) Maca Surat Pribadi 
Bandung, 20 Agustus 2012 
Kahatur 


Néndén nu geulis 
di humi 


Salam sono, 


Ndén, kumaha damang? Mugia Allah nangtayungan Néndén 
ieee salalamina. Amiin. Alhamdulillah Zahra g¢ dina waktos 
ngadamel ieu serat mah nuju sthat walafiat, teu kirang SAWIOS~WIOS, Mung 


Ya 


artos nu kirang waé tth héhéhé 


Ndén, asa tos lami nya teu tepan ? Meni sonoooooo pisan ka 
Néndén téh. Komo basa muka facebook Néndén aya ato~hoto nuju 
aK se ia va 7? £ td 
ngaliwet sisi halong saren réréncangan SMA Neéndén. Deueueueuh 
resep figana tth. Emut harita nuju urang n aliwet téa di bumi Néndén. 
Heuheu... Si Anggun tiqujubar kana ba ong da ay aya Si Heri 
hahaha geuning urang saréréa meni ngeunah seuri. Zahra mah meni 


nyeri kulit beuteung. 
Ayeuna mah Néndén as reréncangan énggal. ie Tos tara 


ameng deui ee Os Pinker? Sakolana malencar atuda nya. Anu 
sa~SMA sareng Néndén saha wae ti grup Pinker? Saurna Si Anggun 
sareng Si Cikal ka SMK neraskeun sakolana? 


Zahra 96 tadina mah pami teu lulus ka SMA badé ka SMK 
waé, Teu aya niat neraskeun sakola ka Bandung. Eh Si Bibi keukeuh 
miwarang sakola ka Bandung, da di bumina teu aya sasaha. eat 
aya réncang saurna, pan Si Bibi mah teu kaqunqan putea. Tos milik 
Libra pan inten, kalah ngacleng sorangan L, aviary, Tapi resep 
kétah sako ‘a di Bandung mah seueur pan alaman anyar. Ngan hifi we, 
teu kiat ku sono ka Mamah, ka Bapa, a Si Adé, sareng grup Bnker 
Jraha atuh urang ngariung deui? 


Pami Zahra kin liburan di Subang, urang nqumpul nya, uran 
ngaliwet hari meuleum lauk nila deui. Laadh Ri es hou rai 


la 


geura am héhéhé 


Sakali-kalieun Néndén ameng atuh ka Bandung, urang shopping 
sasarengan. Di Bandung mah seueur geura mall téh, teu ngan ukur hifi 
Siga di Subang. 

Néndén anu geulis anu hageur anu sagalana tos heula nya 
seratna dugi ka dieu heula. Sanés waktos disambung deui, Salam ka 
sadayana, Dadaaaaaah 


Sonona, 


Zahra Pinker 


1.  Eusi Surat 


Dina conto surat diluhur, étasurattéh ditulisku Zahrakababaturanna 
keur SMP anu ngaran Néndén. Zahra nulis surat téh lantaran kahudang 
kasonona sabada mukaan facebook-na Néndén nu aya poto Néndén jeung 
babaturan SMA-na ngaliwet sisi balong. Komo da baheulana Zahra ogé 
kungsi ngalaman ngaliwet di imahna Néndén. 

Najan teu diobrolkeun kabéh, tapi ku urang bisa kateguh yén Zahra 
jeung Néndén téh keur SMP-na boga grup nu dingaranan Pinker. Grup 
Pinker anu kasebut ku Zahra dina suratna nyaéta Anggun jeung Cikal. 
Ari Heri mah jigana kabogoh Anggun nu matak Anggun grogi ogé. 

Eta anggota grup Pinker téh sabada lulus SMP, sakolana malencar. 
Zahra ogé anu teu niat sakola ka Bandung, kalah ngacleng sosoranganan. 
Da cenah bibina palay dibaturan. Tangtu baé Zahra resepeun sakola 
di Bandung téh, najan sok teu kuat ngarasa sono ka adi jeung indung 
bapana. 

Zahra gé ngajak, mun manéhna liburan di Subang, hayang ngumpul 
bari ngaliwet deui jeung babaturan grup Pinker-na. Atuh ka Néndén ogé 
ngajak ulin ka Bandung, ngajak ulin ka mall anu di Bandung mah loba 
pisan, béda jeung di kota asalna. 

Ku sabab eusina urusan pribadi sarta nu ngirimna ogé ti hiji pribadi 
ka pribadi séjénna, ieu surat téh disebutna surat pribadi. 


2. Babagian Surat Pribadi 


Dina prak-prakan nulis surat kudu luyu jeung babagéan surat 
pribadi: 
a.  Titimangsa, nyaéta tempat, tanggal, bulan, jeung taun dijieunna éta 
surat. 
b.  Alamat/tujuan surat, nyaéta saha nu jadi tujuan éta surat. 
c. Salam bubuka 
d. lEusi surat, nu ngawengku : 
a. Bubuka (alinéa bubuka) 
b.  Eusi (maksud atawa tujuan éta surat) 
c. Panutup (alinéa panutup) 
e. Salam panutup 
f. Tanda tangan nu ngirim/nu nulis surat 


g. Ngaran anu ngirim surat 


Mun digambarkeun saperti kieu: 


(1) titimangsa 


(2) tujuan surat 


(3) salam bubuka 
(4) a. alinéa bubuka 
b. eusi/maksud surat 


c. alinéa panutup 


(5)salam panutup 
(6)tanda tangan 


(7) ngaran anu ngirim surat 


Latihan: 


Naon anu dimaksud surat pribadi téh? 

Naon kagunaanana? 

Ti saha jeung keur saha surat pribadi di luhur téh? 

Naha wangun surat pribadi béda jeung surat dines? 

Tuliskeun deui titimangsa surat dina surat di luhur! 

Tuliskeun deui bagian tujul surat dina surat di luhur! 

Tuliskeun deui bagian salam bubuka jeung alinéa bubuka dina surat 

di luhur! 

Tuliskeun deui bagian eusi dina surat di luhur! 

9.  Tuliskeun deui bagian panutup jeung salam panutup dina surat di 
luhur! 

10. Basanu kumaha anu merenah dipaké dina surat pribadi? Naha basa 

lemes, basa loma, atawa basa kasar? 


Aaa ee iS 


S Maca Surat Ondangan Hajat 
Subang, 01 Séptémber 2014 


Bismillahirrohmanirrohiim 
Assalamu'alaikum warohmatullahi wabarokaatun 


Manawi aya widi ti Gusti Nu Maha Suci, Sim Kuring 
sakulawargi seja Sukuran 


Nikahkeun pun anak : 


SPydy Prawira SSumantri 0. Ld 
Ka 
Nindin <Déwi Pramanik, 6. Ra 


Dupi tempat sareng waktosna dina : 
dinten : Senén 
Raping : 15 Séptémber 2014 
waktos : Tabuh 11.00 dugi ka 17.00 
tempatna: Gedung Graha Shopia 
Jl. Otista no. 29 Subang 
Ngaraos bingah nu taya papadana saupami Bapa, Ibu, 
miwah sadérék sadaya tiasa sumping rurumpaheun dina 


waktosna, ngadeudeul du’'a Ra pun anak nu badé ngambah 
sagara rumah tangga. 


Kana Raweningan galih salira, langkung ti payun timpah 
hatur réwu nuhun. 


Wassalamwu’alaikum warohmatullahi wabarokaatuh. 


Kulawarga Kulawarga 
Jayadi, SH Drs. Suryadinata 


1. Ngeunaan Surat Ondangan 


Tangtu baé surat nu ieu mah disebutna surat ondangan hajat. 
Kabaca dina maksud anu ditulis dina éta surat. Kulawarga Bapa Jayadi, 
SH. sareng Bapa Drs. Suryadinata bébésanan nikahkeun putra-putrina. 
Najan ditujukeunna ka lobaan, tapi da kaasup kénéh kana surat pribadi, 
lantaran eusina ngandung maksud pribadi nu ngirim surat. 


a. Babagian Surat Ondangan 


Dina surat ondangan di luhur, dimimitian ku titimangsa (Subang, 01 
Séptémber 2014), tuluy salam bubuka, maksud atawa eusi surat, waktu jeung 
tempat anu kudu didatangan ku anu diondang, panutup surat, salam panutup, 
jeung idéntitas anu ngirim suratna. Lantaran ieu mah surat anu ditujukeun ka 
umum, basana ogé ringkes tur padet, najan rada diréka ku basa anu maké 
mamanis sangkan genah dibacana. Biasana sok ditambahan ku pamangku 
hajat jeung gupay panghiap (turut mengundang). Kitu deui waktu akad jeung 
hiburan sok ditétélakeun, ngan biasana dina lambaran séjénna. 


b. Mun digambarkeun kieu babagian surat ondangan hajat teh: 


1. (titimangsa) 
2. Salam bubuka 
3. Bubuka surat panganteur kana maksud 
4. Maksud/eusi surat 


5. Panutup surat nganuhunkeun ti saméméhna 
6. salam panutup 
7. Ngaran kulawarga nu ngondang. Mun nikahkeun ditulis ngaran 
nu hajat jeung ngaran pibésaneun (kolot lalaki jeung kolot awéwe) 


Latihan: 


1. Naha surat ondangan hajat kaasup surat pribadi atawa surat dines? 
Sebutkeun alesanana! 

2. | Naon kagunaanna surat ondangan hajat? 

Ti saha jeung keur saha surat ondangan di luhur téh? 

4. Naha wangun surat ondangan hajat béda jeung surat pribadi? 


a 


5. Tuliskeun deui bagian salam bubuka jeung alinéa bubuka dina surat 
di luhur! 

6.  Tuliskeun deui bagian eusi dina surat di luhur! 

7. Tuliskeun deui bagian panutup jeung salam panutup dina surat di 
luhur! 

8. Basa nu kumaha anu merenah dipaké dina surat ondangan hajat? 
Naha basa lemes, basa loma, atawa basa kasar? 

9. Hidep tangtu mindeng maca surat ondangan hajat. Cik pék sebutan 
naon waé anu kuduna aya dina surat ondangan hajat, tapi dina 
conto di luhur teu kapanggih? 


Medar Surat 


Dina tilu conto surat di luhur, pasti anu remen kapanggih ku hidep 
mah ngan dua, nyaéta surat resmi/dines jeung surat ondangan hajat. Ari 
sababna, kapan anu dua éta mah masih kénéh dipaké dina komunikasi 
sapopoé. Surat dines, tetep dipaké lantaran keur kaperluan administrasi 
organisasi atawa lembaga. Sok sanajan, dina émprona mah sok diganda 
ku sms atawa ondangan ngalimatan éléktronik mail (email). Kitu deui surat 
ondangan hajat, masih dipaké pikeun ngondang dulur, baraya, atawa 
babaturan sangkan datang dina waktuna hajat. Lamun ondangan hajat 
ngaliwatan sms, karasana teu daria ngondangna. 


Ngan surat pribadi anu geus tara pati dipaké téh, najan bisa jadi 
masih aya kénéh nu resep silihsuratan dina keretas. Pungsi surat pribadi 
pikeun silihtanya kaayaan atawa nyaritakeun eusining haté nu nulis, 
geus ngésér ku ceuyahna surat digital modél email jeung sms/bbm. Malah 
pikeun kapentingan praktis, pungsi surat pribadi jaman kiwari mah geus 
diganti ku sms/bbm waé, langka nu ngaliwatan email. Sabenerna lebar 
pisan kabiasaan nulis surat pribadi diganti ku sms/bbm téh, lantaran 
rohang tulisan dina sms ngawatesanan pikeun mekarkeun kaparigelan 
nulis. Geura titénan sababaraha conto surat pribadi jeung resmi anu 
ditulis dina sms jeung email: 


1. Conto sms ondangan 


a. Uleman “Harmoni Kawih Bandung” Pidangan 20 Lagu karya Kang 
Ubun R. Kubarsah. Dihaleuangkeun ku Rita Tila, Rosyanti, Nénéng 
Dinar, Ujang Bejo, Dian Héndrayana, Tedi 5S. Diar, Daséntra grup. 


Jumat 8 Nov 2013. Pukul 20.00 — 22.00 WIB. Di Padépokan Seni 
Mayang Sunda Jln. PETA No. 209, Bdg. Acara terbuka untuk umum 
gratis. (PS. Mayang Sunda. Disbudpar Kota Bdg.) 

b. | Uleman Deui; Bedah buku Antologi Sajak “Katumbiri” Ku Acep Iwan 
Saidi + Hawe Setiawan, di Padépokan Seni Mayang Sunda Jln Peta 
no 209, dinten Rebo 16 Oktober 2013 tbh 9.30. Mugi tiasa sumping 
nyandak balad. Punten béwarakeun deui ka nu sanés. 

c. Ass. Dulur2 dihaturanan ngiring Temu Sastrawan Jabar ping 27- 29 
Méi di Hotél Panorama Lembang nu diayakeun ku Disparbud Jabar. 
Serat ulemanna aya di sim kuring. Kumargi bd medalkeun buku nu 
ngamuat karya peserta, panuhun kasdyntiayeuna = ngintunkeun 
2 karya ka email sim kuring. 


2. Conto sms pribadi 


a. Damang ceu? Ka mana waé, mani plengles teu aya wartosna. Eh tel 
20 kuring rék ka Bdg. Urang amprok di alun2 yu, kuring rék ngajak 
dahar, kabeneran keur boga milik. Kadé poho nya. Ok? 

b. Rina keur naon? Hiks-hiks....hayang ceurik jejeritan. Keuheul ka si 
mamah, isuk2 geus ngawékweék waé. Aya waé anu dicawadna téh. 
Kitu salah kieu salah. Kudu kumaha nya ari kuring? 

c. Héy rék malmingan di mana? Urang lalajo band yu di alun2. Tibatan 
nganjentul teu puguh. Teu mayar ieuh. Mun arék ké disampeur. Bls. 


Dina conto di luhur kaciri ondangan atawa surat pribadi dina sms 
mah pondok, najan informasina mah lengkep. Boh jejer, waktu, tempat, 
nepi ka anu ngondangna aya. Ngan ku sabab diwatesanan ku jumlah 
karakter (hurup), loba tulisan anu disingget. Upamana: Bandung jadi 
Bdg., dulur-dulur jadi dulur2, badé jadi bd., tanggal jadi tgl., jsb. 


Latihan 


Sangkan leuwih paham kana conto surat ngaliwatan sms, pék jawab 
pananya di handap! 


1. Sebutkeun jejer surat dina sms ondangan resmi di luhur! 


2. Sebutkeun jejer sms pribadi di luhur! 


3. Tina conto sms ondangan resmi “Harmoni Kawih Bandung”, jieun 
jadi surat ondangan resmi. Méh babari, pék anggeuskeun surat di 
handap! 


DINAS KABUDAYAAN JEUNG PARIWISATA KOTA BANDUNG 
PADEPOKAN SENI MAYANG SUNDA 
Jln. Peta No. 209 Bandung 


4. Tina conto sms pribadi anu ditujukeun ka Rina, pék jieun jadi surat 
pribadi ti hidep. Eusi pokona mah geus aya dina sms téa, kadé 
bagian séjénna kudu aya lengkep. Méh babari, anggeuskeun surat di 
handap! 


Bandung, 21 Désémbér 2013 


Kahatur: Rina sobat sajati 
di bumi 


Salam kangen, 
Rin, kumaha damang? Nuju naon ayeuna? Pasti nuju maca serat ti 
abdi nya heéhé... 
Eh Rin, 


© Pancén 


Titénan conto surat pribadi di handap! 


Subang, 10 Agustus 2012 

Kahatur: Silvia Déwi 
Di bumi 

Salam sono ti Ratebihan, 


Via, Rumaha damang? Ka mana wae, 
mani lami teu aya wartos nanaon. Mugi- 
mugi waé Via sareng kulawarga aya dina 
panangtayungan Allah SWT. salalamina. 
Aamiin ya Robbal alamin. 


‘Via sono teu Ra Adit? Ku naon geuning 
meni pleng les teuaya wartosna. Adit nyobian 
nga-sms, teu Rakintun waé. Di miscall, hapé 
Via teu aktip. Nyobian muka facebook, 
geuning Adit di-remove ku Via. Ku Adit di- 
inbox, teu aya waé waleran. Aya naon Via? 


Gaduh dosa naon Adit ka Via, dugi ka figa 
nu alim silaturahmi deui? 


Ehnm Via, Adit téh meni sedih 
sakalangkung. Tangtos Via gentos nomer, 
numawi teu aktip ogé nomer nu Ramari nya. 
Bilih Aditgaduhkalepatananungajaheutkeun 
manah Via, numawi isin-isin ogé Adit lah- 
fahan ngintun ieu serat. Supados Via terang 
kRumaha kaayaan Adit saparantosna teu aya 
Rontak sareng Via, atuh Adit ogé tiasa terang 
naon saleresna kalepatan Adit ka Via, dugi 
ka Via téga ka Adit. 


Upami téa mah leres Adit aya kalepatan, 
mangga Vianyarios waé. Sagalarupimasalan 
tiasa diréngsékeun upami aya Romunikasi ti 
dua pihak mah. Ulah asa-asa Vi, badé raos 
badé teu raos, Adit tos siap nampi. Tibatan 
dipangnyingkahankeun figa Rieu, Adit mah 
mending langsung diseueulan wae. Hadeé 
Ru omong goréng ku omong. Upami leres 
aya kalepatan, Adit tiasa langsung neda 
sithapunten ka Via. Upami éta kalepatan 
mung panyangki Via wungkul, panginten 
Adit tiasa ngajéntrékeun anu saleresna. 
Rupina bakal raos, boh ka Via boh ka Adit. 
Ku kituna, panuhun Via kersa ngawaler 
ieu serat. Wios mung ukur sakecap ceuk 
paripaosna, Adit tangtos ngaraos bingah anu 
taya papadana. Mugi Via luntur galih, Rersa 


ngaluangkeun waktos ngawaler serat ti Adit. 
Bilih Via teu aya waktos nyerat, mangga 
waler ngalangkungan sms waé. Nomer Adit 
teu acan gentos. 


Via anu bageur, 


Rupina mung sakieu waé serat ti Adit. 
Hapunten bilih aya basa anu teu karéka 
atanapi kecap nu lepat dina larapna. 
Hapunten anu kasuhun. Diantos waleranana. 
Hatur nuhun sateuacanna. Mangga Vi. 


Nu nganti waleran, 


Aditya Pratama 


Sangkan leuwih paham kana eusi surat di luhur, 


pigawé kagiatan di handap! 


a. 


Baca surat tadi sing gemet. Catetkeun hal-hal anu 
penting anu kapanggih dina éta surat! 


Wincik surat di luhur, dumasar kana babagianna. 
Sebutkeun ti mimiti titimangsa, tujuan surat, salam 
bubuka, eusi, salam panutup, nepi ka anu ngirimna! 


Téangan kecap-kecap anu teu kaharti, tuluy téangan 
hartina dina kamus! 


Dina surat di luhur aya kecap anu diréka jeung 
babasan. Cik pék sebutkeun kecap naon waé. Cutat 
tina kalimahna! 


Caritakeun deui eusi suratna maké basa sorangan! 
Dumasar kana eusi surat, sebutkeun saha ari Adit, 
kumaha karakterna, saha ari Via, kumaha karakter 
Via, kumaha perasaan Adit ka Via, naon sabenerna 
kahayang Adit ka Via, kira-kira Adit téh naonna Via, 
jeung réa-réa deui. 


Bandingkeun surat pribadi, ondangan hajat, jeung 
surat dines di luhur. Tuliskeun naon bédana jeung 
naon baé sasaruaanna, pangpangna tina: 


1. Wangunna 
2.  Témana 
3. Eusi suratna! 


Sangkan katiténna leuwih jelas, babandinganana 
tuliskeun dina tabél di handap. Ulah poho tabélna disalin 
heula kana buku tulis! 


Surat wangunna témana eusina 


Resmi 


Pribadi 


Ondangan 
hajat 


Jieun conto surat resmi/dines ngaliwatan sms! 
Jieun conto surat pribadi ngaliwatan sms! 


Jieun surat pribadi ka babaturan nu eusina pilih 
salahsahiji: 


a. Negajak ulin ka Gunung Tangkuban parahu 

b. Negajak latihan putsal di sakola 

c. Ngajak ulin ka kebon binatang Bandung 

d. Ngabéjaan aya babaturan sakola baheula anu 

keur gering ripuh 

Ngabéejaan rék pindah sakola nuturkeun bapana 

nu pindah tugas ka kota séjén 

f. Ngabéjaan ninina gering nepi ka anu tadina 
jangji rék ngéndong téh teu tulus. 


o 


Jieun surat surat ondangan anu eusina pilih 
salahsahiji: 


a. Ondangan acara tepung taun 
b. Ondangan acara sukuran rék naék haji 
c. Ondangan hajat nyunatan 


Jieun surat resmi/dines anu eusina pilih salah-sahiji: 


a. Ondangan ti organisasi Pramuka ka anggotana 

b. Ondangan ti organisasi PMR ka anggotana 

c. Ondangan ti organisasi IRMA ka anggotana 

d. Ondangan ti ogranisasi Karang Taruna ka 
pangurusna 


e. Ondangan ti pupuhu panitia paturay tineung 
ka panitiana 


AN 
i 


i 


Sumber: www.wikipedia.com 


garanna ogé carita pondok, tangtu caritana ogé 
Ne Mun dibaca téa mah pasti sakali 

anggeus. Matak ulah wegah méméh der maca, 
da pondok ieuh. Geura resep pisan macaan carita pondok 
téh. Loba pulunganeunana. Komo lamun eusi caritana 
sarua jeung nu kaalaman ku urang, deuh sok resep 
bari jeung sok seuseurian sorangan. Sakapeung sok asa 
kasindiran. Hal kitu téh teu anéh, da carita pondok mah 
eusina ogé sok ngagambarkeun kahirupan sapopoé. Dina 
pangajaran ieu hidep bakal diwanohkeun kana wangun 
carita pondok sarta mikaweruh nu disebut téma, palaku, 
latar waktu jeung tempat, galur, jeung amanat dina carita. 
Geura yu, urang macaan carita pondok! 


(a, MACA CARITA PONDOK 


Baca sing bedas. Kadé lentongna kudu alus! 


Duh Indung 
Carpon Tetti Hodijah 


Geus saminggu dipaparin pancén ku Ibu Guru di sakola. Nepi ka 
ayeuna can sakotrét-kotrét acan. Mangkaning kudu dibawa poé isuk, 
bari kudu dibaca di hareup saurang-saurang. Basa keur kelas hiji kénéh 
mah asa teu beurat-beurat teuing pancén ngarang téh. Paling dititah 
nyaritakeun pangalaman poé pakanci. Gampang nu kitu mah. 


“Barudak, dina raraga miéling dibabarkeunna pahlawan wanoja 
Rd. Déwi Sartika, ogé dina raraga miéling Hari Ibu, hidep kudu nyieun 
karangan nu patali jeung kaum wanoja!” saur Bu Guru. 


“Bu, ari wanoja téh naon?” Si Ipon ngacung. 
“Wanoja téh awéwé,” waler Bu Guru. 


Sabenerna mah kuring gé sarua teu nyaho. Hadéna wé Si Ipon 
miheulaan ngacung, bubuhan manéhna mah pangpinterna di kelas, 
katurug-turug kolotna jeneng tur beunghar. Puguh wé pédeé pisan. Ari 
kuring, kajeun réa kapanasaran gé tara ieuh réa tatanya, inggis pada 


nyeungseurikeun, ma’lum uteuk jajar pasar, jajauheun kana nyongcolang. 


Boga kolot kari sabeulah, kitu ogé ukur tukang buburuh nyeuseuh di 
imah batur, kalan-kalan sok aya nu ménta dipeuseul. Apan nelahna gé 
Ema téh tukang pijet. Enya, apan saprak ditinggalkeun ku Bapa mah Ema 
téh sasat dudulungsruk, nyiar kipayah sorangan keur ngabayuan kuring 
sadulur-dulur. Baréto onaman, najan ukur bisa hirup basajan, aya Bapa 
nu néangan pangupa jiwa. Ema mah asal boga tanaga keur nunungtun 
Bapa mun pareng indit-inditan jauh, balikna tangtu beubeunangan. Enya, 
pan Bapa kuring mah tuna nétra, pacabakanana jadi tukang pijet. 


Karérét Ema saged dangdan, moal salah aya nu manggil, ménta 
dipijet. 

“Odéd, dibandungan téh ti kamari ngan huleng jentul waé. Geura 
ngala cai anggur mah. Tuh, meungpeung lowong,” Ema ngasongkeun 


émbér bari nunjuk kana lebah keran nu pernahna di buruan bumi Pa 
RW. 


Najan awak asa lungsé, teu burung émbér ditampanan. Leumpang 
bari ngajingjing émbér muru buruan Pa RW. Gen émbér handapeun 
keran, cai ngagolontor hérang naker. Leuh, mun seug di imah sorangan 
réa cai bari hérang kawas kieu, meureun moal capé ngakutan. Leuheung 
basa ayeuna, soré, teu dirurusuh. Ari isuk-isuk mah waktu téh sok asa 
samporét pisan, bubuhan rék indit ka sakola. 


“Deuleu étah, cai seret mudal kitu, Oded?” Ma Acih nyampeurkeun, 
leungeun kénca katuhuna ranggém ku émbér. 


“Hah...!” awak ngarénjag, leungeun rikat nutup keran. 
“Tong dihambur-hambur cai téh, lebar. Mangkaning geus mimiti 
halodo,” Ma Acih gegelendeng. 


ambeh téréh nepi. Barang sup ka kamar mandi, gulujur cai dicicikeun. 
Euleuh, meni celong kieu? Palangsiang, moal mahi saémbér dua émbér 
keur minuhanana. Mangkaning nu ngala cai geus mimiti rajol. Baréto 
mah basa mimiti pindah ka dieu, dipipir aya sumur timba. Asal daék 
nimba, cai ngocor ka kamar mandi ngaliwatan talang tina awi. Ngan 
sanggeus di sakuriling imah jlug-jleg imah sigrong tur tohaga, sumur 
jadi saat. Hadéna aya Pa RW nu bageur, kersa maparin cai ka sing saha 
nu di imahna teu barogaeun cai kawas kulawarga kuring. Réréana mah 


nu sok ngala cai ti Pa RW téh masarakat leutik nu ti baréto dumuk di 
wewengkon ieu. Da jalma anyar mah imahna alagréng, duka urang mana, 
cék béja mah para inohong ti kota ngadon ngadaramel bumi di dieu. Ari 
urang dieu butuh cai téh cukup ku ngali sumur opat atawa lima méter, 
sedengkeun nu baleunghar mah maraké jétpam nu jerona puluhan méter. 
Hadéna Pa RW mah najan urang dieu asli ogé kabedag masang jétpam, 
bubuhan anjeunna mah usaha kana matrial. Ampir kabéh nu ngabangun 
di lelewek ieu mah mareuli matrial ti Pa RW. 


“Odéd, ieu kosong,” Si Atun ngagorowok ti lebah keran Pa RW. 
Tayohna kacirieun kuring ti tadi nangtung hareupeun imah bari nyenyekel 
émbér kosong. 


“Nuhun, Tun,” pok téh bari tereleng lumpat muru keran, tuluy 
dipurilitkeun, cai ngagolontor minuhan émbéer. Teu kungsi lima balikan, 
bak pinuh. Sabot ngareureuh mépéskeun késang, leungeun ngarongkong 
buku jeung pulpén, tuluy ngalangeu dina teras, susuganan manggihilham. 
Ras ka Si Ipon, kamari seret ka cuih nyaritakeun eusi karanganana. 


“Tpon mah nyaritakeun Si Tetéh nu jadi Pramugari,” pokna. “Saban 
poé ngangkleung dina kapal udara, kalan-kalan pelesir ka mancanagara. 
Malah Ipon sakulawarga kungsi dibawa ka Thailand, ka Brunei, jeung ka 
Singapur,” cenah. 


Si Nisa siga nu embung éléh, nyaritakeun Bibina nu jadi Camat. 
“Bibi Nisa mah mun pidato téh meni capetang jeung perténtang,” cenah. 
Nyarita kituna téh bari luway- liwey gumeulis. 


Lah, barudak awéwé mah sok resep pamér. Tapi kituna téh da 
puguh aya pamérkeuneunana. Ari uing kudu nyaritakeun saha atuh? 
Mun nyaritakeun Si Ema, moal pada nyeungseurikun, kitu? 


Mémeh trét nulis, nyelang narik napas, panon dipeureumkeun. 
Barang nyah panon dibeuntakeun pulpén ngigel luhureun keretas. 


Indung Kuring 
Indung kuring geus lila hirup rarandaan, ngabayuan kulawarga 
ngandelkeun pangasilan tina buburuh nyeuseuh jeung ngistrika. Basa Bapa 
maot, Kang Iwan kelas tilu SMP, Ceu Wiwin kelas 1 SMP, Kang Jaka kelas 5 
SD, ari kuring karék umur 3 taun. 


Ayeuna, Kang Iwan geus jadi Sarjana, sok nyieunan komik bacaeun barudak 
dibantuan ku Kang Jaka nu karek kuliah tingkat hiji. Ceu Wiwin mah lulusan 
SMK jurusan Tata Boga, ayeuna sok nyieunan kuéh-kuéh jajanan barudak, 
dititipkeun di warung sakola, bari ngeureuyeuh kuliah, geus tingkat dua. Pancén 
kuring mah mawa kuéh bari indit ka sakola, tuluy disimpen di warung, Néang 
sésa jeung ladangna mah sok langsung ku Ceu Wiwin. 


Najan Kang Iwan jeung Ceu Wiwin geus bisa mantuan nyiar kipayah, 
Ema mah teu eureun buburuh keur nutupan kabutuhan kulawarga, bubuhan 
pangasilan Akang jeung Euceu mah teu bisa diandelkeun. Komo mun di kampusna 
keur usum ujian, Ceu Wiwin sok eureun dagang kuéh. Aya tilu kulawarga nu 
maneuh sok muruhkeun nyeuseuh jeung ngistrika ka Ema téh. Jadi jero sapoé 
téh Ema ngider ka tilu imah. Indit isuk-isuk mun geus bérés pagawéan di imah, 
balikna pasosoré, kira-kira ba‘da Asar. Sakalieun poé Ahad mah Ema sok peré 
buburuh, sabab sok ngahadiran acara pangaosan di masigit. 


Hiji waktu basa kasémahan ku Ua Emi, lanceuk Ema ti lembur, kuring 
ngintip obrolanana. Ua nyaurkeun héran duméh Ema bisa ngabayuan rumah 
tangga bari nyakolakeun budak opat ku sorangan. Sihoréng téh ku dunungan 
nu tiluan Ema dibéré kabébasan nyetél radio, jadi bari digawé téh Ema bisa 
ngupingkeun radio. Aya radio kameumeut nu acarana euyeub ku naséhat. Nya 
naséhat éta pisan nu méré kakuatan ka Ema téh, cenah. Tah kitu carita ngeunaan 
Indung kuring. 


Réngsé nulis, deui-deui narik napas. Karangan dibaca teu sirikna sababaraha 
balikan. Cék rarasaan mah asa alus, tapi naha eusina moal matak éra? Mun kudu 
ngarang deui, asa teu sanggup, jeung teu boga deui picaritaeun. 


Ah, kajeun teuing rék pada nyeungseurikeun ogé, batan kudu nyieun deuti 
karangan séjén mah, hésé. 
Najan geus maké baju saragem, asa horéam rék indit sakola téh, teu sanggup 


nahan wiwirang mun karangan pada nyeungseurikeun. 


“Angger ari geus ngaheruk waé téh manéh mah Oded. Geura indit anggur 
mah, bisi kabeurangan,” Ema ngagorowok ti lawang dapur, basa mireungeuh 


kuring keur ngadeluk dina téras. 


Awak nguniang, leampang semu teunangan. Barang nepi ka buruan sakola, 
batur meni cuih nyaritakeun eusi karangan. Kuring mah sup wé ka rohangan. Gék 
diuk, tuluy narik napas. Basa bél disada, babaturan arasup ka kelas. Teu karuhan 
keteg jajantung ngadadak ngerepan. Komo basa ningal Bu Guru nyepeng buku 
pangajaran Basa Sunda, beungeut asa ngahéab. 

“Cung nu karanganana geus réngsé?” saur Bu guru. 

Babaturan ampir kabéh ngacungkeun leungeun, ari leangeun kuring bet 
agag-agagan, asa-asa rék ngacung téh. 

“Odéd?” Bu Guru mencrong rada kerung. 

“Pap..., par...parantos Bu,” pok téh bari ngaluarkeun keretas tina jero tas. 

“Cingan....,” Bu Guru ngadeukeutan. “Tuh geuning? Sok baca ka hareup,” 
saurna. 

Najan karasa ngeleper, awak nguniang, ngoloyong leumpang. 

“Lahaola,” cék hateé. 

Teu sakara-kara, geus nangtung di hareup mah jadi teteg, karangan dibaca 
norolang ti mimiti nepi ka anggeus. 

Bu Guru gumujeng bari ngacungkeun jempol. Babaturan kaleprok. Méméh 
ngaloyong balik deui kana tempat diuk, nyelang narik napas. 


@, Medar Carita Pondok 


1. Eusi Carita 


Sangkan leuwih gampang paham kana eusi carita 
pondok, urang bisa nyieun sababaraha pananya anu patali 
jeung eusi, sarta tuluy pilih salasahiji jawabanana! 


a. Naon sababna Si Odéd huleng jentul waé? 


1) Lantaran ngarasa éra pédah boga indung 
tukang buburuh nyeuseuh. 

2) Lantaran kabita ku caritaan Ipon babaturan 
sakolana ngeunaan kahirupanna nu singsarwa 
ngeunah. 


3) Lantaran capé ngakutan cai kana émbér unggal 
poé 

4) Lantaran bingung ku guru basa Sundana dititah 
nyieun karangan nu patali jeung wanoja. 


b. Saha anu jadi palaku utama dina éta carita 


pondok? 

1) Emana Odéd 
2) Odéd 

3)  Ipon 

4) Nisa 


c. Kumawa ari watek Odéd? 


1) Loba kaéra lantaran rumasa jadi jalma teu boga 
tapi boga sumanget anu gedé 

2) Loba kaéra lantaran rumasa jadi jalma teu boga 
sarta teu daék gaul jeung batur 

3) Loba kaéra lantaran rumasa jadi jalma teu boga 
sarta babarian ambek 

4) Loba kaéra lantaran rumasa jadi jalma teu boga 
sarta sok sirik kana milik batur 


d. Di mana waé éta carita lumangsungna? 


1) Disakola 

2) Diimahna 

3) Dideukeut imah Pa RW 

4) Kabéh jawaban di luhur bener 


e. Naon anu jadi téma éta carita pondok? 


1) Ulah sok ngadéngé omongan batur 

2) Ulah agul pédah jadi anak nu beunghar 

3) Ulah éra ku kaayaan sorangan, nganggap 
sorangan taya harega 


4). Ulah sok ngéra-ngéra kolot sorangan 


Mun urang geus bisa ngajawab patalékan di 


luhur, tangtu bakal bisa paham kana eusi carita pondok 


sagemblengna, nyaéta: 


Ts 


Galur éta carita pondok téh nyaritakeun Si Odéd anu 
ngarasa bingung lantaran ku guru basa Sunda-na 
titah nyieun karangan anu aya patalina jeung wanoja, 
dina raraga miéling dibabarkeunna Rd. Déwi Sartika 
ogé Hari Ibu. Salila dua minggu manéhna ngan 
huleng jentul, lantaran bingung kudu nyaritakeun 
saha. Mun nyaritakeun wanoja anu deukeut jeung 
kahirupanana (indungna), ngarasa éra_ lantaran 
indungna ukur tukang ngurut jeung buburuh 
nyeuseuh sarta ngistrika di tatanggana. Lantaran 
teu manggih waé bahan caritakeuneun, antukna 
Odéd lahlahan nyaritakeun kaayaan indungna wae. 
Ku Odéd dicaritakeun satarabasna indungna anu 
geus randa sarta gawé tisusut tidungdung nepi ka 
bisa nyakolakeun opat anakna, malah aya nu nepi ka 
jadi sarjana sagala. Mimitina mah Odéd ngarasa éra, 
sieun karanganna pada nyengseurikeun lantaran 
kahirupan indungna téh pikaéraeun. Tapi geuning 
sanggeus dibacakeun mah padamuji ku saréréa. 
Palaku anu kasebut dina carita pondok tadi téh Odéd, 
indungna, Ipon, Nisa, Téh Wiwin, Kang Iwan, Kang 
Jaka, Bu Guru, Ma Acih, Si Atun, jeung Pa RW. Tapi 
carita museur ka Si Odéd, nu séjén mah ukur kacatur 
saliwat, malah aya nu ngan kasebut wungkul. Ku 
kituna bisa dicindekkeun, anu jadi palaku utama 
dina éta carita téh Si Odéd. 

Watek palaku bisa kagambar dina kalakuan jeung 
omonganana. Upamana watek Si Odéd éraan tapi 
teu babari putus pangaharepan. Si Ipon jeung Nisa, 
resep ngagul-ngagul kaayaan, emana Odéd pinuh 


sumanget, Teh Wiwin, Kang Iwan, jeung Kang 
Jaka watekna motékar, Atun jeung Pa RW watekna 
bageur. 


4. Latar/setting/ tempat kajadian éta carita di sakola, di 
imahna Si Odéd, jeung di tempat ngala cai. 

5. Anu jadi tema karanganna nyaéta ulah sok éra ku 
kaayaan sorangan, nganggap sorangan taya harega. 

6. Amanat anu aya dina éta carpon nyaéta ulah sok 
ngalelewang kaayaan anu tacan kasorang, kudu 
percaya kana kamampuh sorangan. 


2. Gaya Basa keur Ngawangun Suasana 


a. Dina carita pondok di luhur aya kalimah kieu: 


“Barang nyah panon dibeuntakeun, pulpén ngigel 
luhureun keretas” 


Dina kalimah diluhur, pulpén téhsaolah-olah mahluk 
hirup anu bisa ngigel (ngibing/jogéd). Sok padahal pan 
pulpén mah ukur barang paéh anu pamohalan bisa ngigel. 
Maksud ngigel di dinya mah pulpén téh gerak dipaké 
nulis dina keretas. Tangtu baé digerakkeun ku Odéd, nu 
nulisna. Disebut ngigel sotéh lantaran pangarang hayang 
nuduhkeun suasana basa keur nyieun karangan téh Odéd 
jiga anu teu sadar kana naon anu keur ditulisna. Tah 
gaya basa anu ngupamakeun barang paéh jiga hirup téh 
disebutna gaya basa mijalma. 


b. Lian ti éta aya deui kalimah: 
“Awak nguniang, leampang semu teunangan.” 


Kecap nguniang jeung teunangan nuduhkeun 
suasana haté Odéd nu taya sumanget sama sakali. Hudang 
nguniang, biasana antaré rada harésé rék cengkat téh. Kitu 
deui leumpang teunangan ngalénghoy semu taya tanaga. 
Gerak awak anu kitu téh tangtu baé kapangaruhan ku 


suasana haté nu sagala horéam loba kahariwang. 


S Niténan Carita Pondok 


Runtah 
Kénging Rahmaida 


Geus sababaraha poé di imah téh huluwar-hiliwir waé bau bangké. 
Ulak-ilik kana handapeun bupét, bisi aya bugang beurit, teu aya nanaon. 
Kurah-koréh di buruan nu héjo ku kekembangan bisi aya oray atawa 
bangkong paéh, angger euweuh. 


“Naha naon nya Mah, nu matak bau téh?” ceuk kuring ka Mamah 
nu keur anteng kaprak-keprek di dapur. 


“Duka atuh, Mamah gé héran,” waler Mamah. “Ngan ku Mamah 
diperhatikeun, nu bau téh jolna ti garasi,” saur Mamah deui. 


“Ti garasi Mah?” kuring héran. 
“Enya, jung geura pariksa ku Tatan,” waler Mamah. 


Koréléng ka garasi. Ulak-ilik ka ditu ka dieu. Irung diungsa-angseu 
bisi enya anu nimbulkeun bau téh jolna ti garasi. 


“Ah teu bau nanaon geuning,” haté ngagerentes sanggeus teu 
manggihan nanaon anu matak nyurigakeun. 


Basa rék ngoloyong ka jero imah, di luar pager témbong aya mobil 
eureun. Bapa nembé mulih ti kantor. Gura-giru kuring mukakeun pager. 
Geleser mobil asup ka garasi. 


Sabot kitu, pelenghir bau bangké téh kaangseu deui. Nepi ka asa 
murel rék utah. Kapaksa kuring nungkupan irung. 


“Ku naon Tan, nungkupan irung?” Bapa naros. 
“Bau, Pa,” walon kuring ngirung. 


“Eh, éh...enya, enya geuning di dieu nu bau téh,” saur Bapa deui 
bari nungkupan pangambungna. Koloyong ka jero imah. Kuring ngiclik 
nuturkeun tukangeunana. 


Leng kuring mikir. Kari-kari bapa datang, bau bangké téh mani jelas 
kaangseu. Sanajan ceuk Mamah tadi nu bau téh di garasi, tapi can jol 
Bapa mah da teu bau-bau teuing. 


“Pal” ceuk kuring satengah nyorowok bari lumpat ka jero imah. 


“Aya naon Tan, nyarita téh tarik-tarik teuing. Sok ngareureuwas baé,” 
Mamah nu ngajawab téh. 


“Mah, Tatan terang ayeuna mah anu janten sumber bau téh,” ceuk 
kuring. 


“Naon?” Mamah naros. 
“Mobil Bapa.” 
“Har...naha mobil Bapa?” Bapa ngerungkeun halisna. 


“Pa, Bapa téh apan saban dinten ngalangkung ka Pasar Antay. Di 
dinya apan seueur runtah. Tah, anu matak bau téh ban mobil anu tos 
ngagéléng runtah di Pasar Antay téa,” ceuk kuring yakin. 


Mamah jeung Bapa katémbong silihrérét. Koloyong Bapa ka luar. 
Kuring jeung Mamah nuturkeun tukangeunana. 


“Enya, pamanggih Tatan téh sigana bener,” saur Bapa sanggeus 
aya gigireun mobil. “Runtah téh geus bahé ka jalan tuda,” Bapa siga nu 
gegelendeng. 


“Pa, kaluarkeun deui atuh mobilna. Kumbah heula di ditu, di luar. 
Sok Tan, siapkeun selangna!” Mamah nyarios. 


Sabot Bapa ngaluarkeun mobil ti garasi, bari nyiapkeun selang téh 
pikiran mah kumalayang ka sababaraha tempat di ieu kota anu ayeuna 
geus jadi tempat pamiceunan runtah. Upamana waé Pasar Antay, Pasar 
Tonggoh, jeung Cikuda, apan éta mah tempat umum anu sakuduna mah 
bararesih. Ku lantaran dipaké pamiceunan runtah, atuh jadi barau jeung 
réa laleur. 


“Sok Tan, geura kocorkeun caina!” Bapa miwarang. 


“Banna wungkul wé nya nu dikumbahna, da ka luhurna mah beresih 
kénéh,” ceuk kuring bari nyebrotkeun cai kana ban tukang. Bapa ngawaler 
ku unggeuk. 


Sanggeus bérés ngumbah mobil, kuring nyarita ka Bapa, “Pa, énjing 
mah ulah ngalangkung ka Pasar Antay atuh, ambéh teu bau deui bangké 
di garasi.” 


“Enya, ti mimiti isuk mah rék ka jalan Otista wé, kajeun rada 
nguriling,” waler Bapa. 


“Naha moal waka diangkut kitu, runtah téh?” Mamah naros. 


“Wah, duka iraha diangkutna, apan pamiceunan runtahna gé can 
aya nepi ka ayeuna gé,” waler Bapa. 


“Naha meni dugi ka numpuk kitu runtah téh nya Pa? Naha henteu 
diduruk waé?” ceuk kuring ngarasa héran. 


“Di duruk gé moal teurak, da runtahna baseuh,” waler Bapa. 


“Eta tuda ari miceun runtah téh sok padu bra-bru waé, tara dipisah- 
keun runtah baseuh jeung jeung runtah garing téh,” ceuk Mamah bari 
ngaléos ka jero imah. Teu lila Bapa jeung kuring ogé nuturkeun asup ka 
jero imah. 


Isukna, jeung saterusna ari indit jeung mulang ti kantor téh, cenah, 
Bapa tara ngaliwat ka Pasar Antay. 


Enya wé ari teu ngaliwat ka dinya mah teu bau deui bangké di 
imah téh. Nealiwat-ngaliwat deui ka Pasar Antay téh sanggeus aya kana 
sabulanna, sabada runtah nu tingtalambru diangkutan ku mobil ti Dinas 
Kebersihan Kota. Ayeuna mah, cenah, geus aya pamiceunan runtah téh, 
di daérah Padalarang. 


(Dicutat tina Manglé Alit no. 1108-6-12 Maret 2008) 


1. Sangkan hidep leuwih paham kana eusi carita pondok di luhur, hayu 
urang pesék deui eusina babarengan. 

a. Galur ieu carita téh nyaéta nyaritakeun Tatan nu geus 
sababaraha poé ngambeu bau bangké di imahna. Sanggeus 
ditéangan, singhoréng lain bau bangké, tapi bau tina runtah 
ti Pasay Antay anu kagéléng ku ban mobil bapana sarta bauna 
kabawa ka imah. Sanggeus bapana teu ngaliwat ka Pasar Antay 
mah bau bangkeé téh leungit. 

b. Anu jadi palaku utama dina ieu carita pondok téh nyaéta Tatan. 
Palaku panambahna Bapana jeung Mamahna. 

c. Watek Tatan téh apik sarta berséka. Daékan deuih, teu hésé 
nitah. 


oo. 


Ieu carita lumangsung di imahna Tatan. 

Témana ngeunaan miara kabersihan lingkungan. 

Amanatna nyaéta kudu getol ngajaga kabersihan lingkungan, 
pangpangna di tempat umum, lantaran balukarna bisa karasa 
ku saréréa. 


Kecap anu dibalikan deui dina ieu carpon 

Sabada maca gemet eusi carita pondok “Runtah”, katangén aya 
sababaraha kecap anu nyebutna dibalikan deui, boh dibalikan deui 
sagemblengna boh dibalikan deui bari diréka tina kecap asalna. 
Maksudna pikeun némbongkeun kaayaan atawa kalakuan anu 


kajadian atawa dipigawéna mindeng atawa tuluy-tumuluy. Geura 
urang cutat: 


a. 


Geus sababaraha poé di imah téh huluwar-hiliwir waé bau 
bangke. 

Kecap huluwar-hiliwir asal kecapna hiliwir ngandung_harti 
lamun geus dirarangkénan atawa dirajék. Upamana ngahiliwir 
anu harti-na niup lalaunan, biasana angin leutik. Eta kecap téh 
dirajék (disebut dua kali) bari jeung aya anu dirobah kecapna. 
Disebutna rajékan dwiréka. Huluwar-hiliwir maksudna remen 
ngahiliwirna. 

Ulak-ilik kana handapeun bupét, bisi aya bugang beurit, teu 
aya nanaon. 

Kecap ulak-ilik asalna ilik ngandung harti mun _ geus 
dirarangkénan atawa dirajék. Upamana ngilikan anu hartina 
ningalian kalawan taliti. Sarua kecap ieu gé dirajék dua kali 
bari jeung dirobah kecapna (dwiréka). 

Ulak-ilik hartina nénjo ka ditu ka dieu saliwat-saliwat. 
Kurah-koréh di buruan nu héjo ku kekem-bangan... 

Kecap kurah-koréh asalna tina kecap koréh, ngandung harti mun 
geus dirarangkénan atawa dirajék. Upamana ngoréh hartina 
nyakaran taneuh néangan hakaneun. Sarua dirajék dua kali bari 
jeung dirobah kecapna (dwiréka). Kurah-koréh hartina mukaan 
lomari atawa ngungkab-ngungkabkeun runtah lantaran aya nu 
ditéangan. 

Ceuk kuring ka Mamah anu keur anteng kaprak-keprek di 
dapur. 


Kecap kaprak-keprek téh asal kecapna keprek, tapi ieu kecap 
ngabogaan harti lamun dihijikeun jeung kecap séjén. Kaprak- 
keprek téh migawé pagawéan anu tuluy-tumuluy atawa teu 
eureun-eureun. Kaasup kana kecap rajékan dwiréka. 

Irung diungsa-angseu bisi enya anu jadi nimbul-keun bau téh 
jolna ti garasi. 

Kecap diungsa-angseu asal kecapna angseu lemesna tina ambeu 
(ngambeu). Diungsa-angseu maksudna ngambeuan ka ditu ka 
dieu. Sarua dirajék dwiréka. 

Gura-giru kuring mukakeun pager. 

Gura-giru asal kecapna giru tapi kakara ngan-dung harti mun 
dirarangkénan atawa dirajék. Gura-giru hartina rurusuhan. 
Dirajék dua kali bari dirobah kecapna (dwiréka). 

Kari-kari Bapa datang, bau bangké téh mani jelas kaangseu. 
Asal kecapna kari anu hartina tinggal atawa sésa. Dirajék dua 
kali barijeung teu dirobah kecapna. Disebutna rajékan dwimurni. 
Najan kecapna teu dirobah, tapi hartina mah jadi robah. Kari- 
kari hartina nuduhkeun sangkaan yén antara dua perkara nu 
kajadian aya patalina (hubunganana). 

Eta tuda ari miceun runtah téh sok padu bra-bru waé. 

Kecap bra-bru asal kecapna bru. Nuduhkeun pagawéan nunda 
barang anu loba, ditunda kitu waé teu dibébérés. leu disebutna 
kecap rajékan dwiréka. 

Tapi can jol Bapa mah da teu bau-bau teuing. 

Kecap bau-bau asal kecapna bau, nuduhkeun aambeuan anu teu 
ngeunah. Ieu kecap disebut-na dua kali bari jeung taya vokal 
anu dirobah. Disebutna kecap rajékan dwimurni. 
Negaliwat-ngaliwat deui ka Pasar Antay téh sanggeus aya kana 
sabulanna. 

Kecap ngaliwat-ngaliwat asal kecapna ngaliwat, hartina migawé 
pagawéan nyorang hiji jalan atawa tempat. Kecap ngaliwat 
disebutna dua kali bari jeung taya anu dirobah. Disebutna 


kecap rajékan dwimurni. 


Sangkan leuwih jéntré, titénan tabél di handap! 


3. Pikeun nambahan pangaweruh hidep ngeunaan kecap rajékan, 


titénan pedaran di handap! 

Kecap rajékan téh nyaéta kecap anu diwangun ku cara nyebut dua kali 
atawa leuwih wangun dasarna, sabagian atawa sagemblengna, boh 
robah sorana boh henteu atawa boh dibarengan ku ngararangkénan 
boh henteu. Prosés ngawangun kecap rajékan téh disebutna ngarajék 
(réduplikasi). 

Wangun kecap rajékan aya tilu: 

a. Kecap rajékan sagemblengna (sakabéhna) nyaéta kecapna disebut 
dua kali sakabéhna, boh robah sorana boh henteu. Kecap rajékan 
sagemblengna aya dua rupa: 

1) Dwilingga (disebutna dua kali). Dwilingga aya dua nyaéta: 

a) Dwilingga murni (dwimurni) anu kecapna disebut dua 
kali bari jeung sorana teu robah. Contona: buku-buku, amis- 
amis, korsi-korsi, jsb. 

b) Dwilingga réka (dwiréka) anu kecapna disebut dua kali 
bari jeung sorana robah. Contona: bulak-balik, alak-ilik, tulas- 
tulis, jsb. 


2)  Trilingga (disebutna tilu kali) bari robah sorana. Contona: dar- 
dér-dor, brag-brig-brug, brang-bréng-brong, jsb. 

b. Kecap rajékan sabagian nyaéta ku cara nyebut dua kali sabagian 
wangun dasarna, boh robah sorana boh henteu. Kecap rajékan 
sabagian aya dua rupa, nyaéta: 

1) Dwipurwa nyaéta kecap rajékan ku cara nyebut dua kaliengang 
mimiti wangun dasarna. Contona: tajong jadi tatajong, sépak 
jadi sésépak, gejlig jadi gegejlig, jsb. 

2) Dwimadyanyaétakecap rajékan ku cara nyebut dua kali engang 
tengah wangun dasarna. Contona: sabaraha jadi sababaraha. 

c. Kecap rajékan binarung ngararangkénan nyaéta anu disebut dua 
kali atawa leuwih, boh robah sorana boh henteu, bari ditambahan 
ku rarangkén (imbuhan). 

Contona: 

- awut + R (dwimurni) + rarangkén hareup di- jadi diawut-awut 

- balik + R (dwiréka) + rarangkén hareup di- jadi dibulak-balik 

- peuting +R (dwipurwa) + rarangkén hareup sa- jadi sapeupeuting 

- baca + R (dwipurwa) + rarangkén tukang —an, jadi babacaan 


Latihan 


1. a. hareup + R (dwimurni) + rarangkén hareup pa- = 
b. bisa + R (dwimurni) + rarangkén hareup sa- =__ 
c. alus + R (dwimurni) + rarangkén hareup sa- jeung rarngkén 
d. tawar + R (dwipurwa) + rarangkén hareup di- jeung rarangkén 
tukang —keun, = 
e. bodo + R (dwipurwa) + rarangkén hareup sa- + tukang -na 


g. murah +R(dwiréka) + rarangkén hareup di- = 
h. tilep + R (dwiréka ) + rarangkén hareup ka- = 
2. Jieun dua kalimah anu maké kecap rajékan dwimurni! 


3. Jieun dua kalimah anu maké kecap rajékan dwiréka! 
4, Jieun dua kalimah anu maké kecap rajékan trilingga! 
5. Jieun dua kalimah anu maké kecap rajékan dwipurwa! 


6. Jieun dua kalimah anu maké kecap rajékan dwimadya! 


@ Pancén 


Di handap aya deui carita pondok. Pék baca sing gemet, tuluy pesék 
eusina babarengan jeung kelompok anu sakelompokna opatan. Anu 
kudu ditéangan: 


Kumaha galur caritana? 

Saha waé palakuna jeung saha anu jadi palaku utamana? 
Kumaha watek palaku-palakuna? 

Di mana tempat kajadianna jeung iraha waktuna? 

Naon téma caritana? 


Naon amanatna? 


ce aS SYS 


Téangan kecap-kecap anu teu kaharti tuluy téangan hartina 
dina kamus! 

8. Mun geus kapanggih hartina, kecap-kecap tadi larapkeun kana 

kalimah anu béda! 

9. Téangan kecap-kecap anu kaasup kana kecap rajékan dwiréka 
jeung dwimurni, boh binarung dirarangkenan boh heunteu, 
sarta tangtukeun asal kecapna tuluy téangan hartina dina 
kamus! 


Tarawéh 
Kenging: Alzahra Pramanik 


Geus datang deui bulan puasa. Kuring mah sok resep mun bulan 
puasa téh. Ari waktuna puasa mah teu pati resep, da sok lapar. Komo 
mun tengah poé, peujit téh tangka sok murilit bakating ku lapar. Tikoro 
tuhur balas hayang nginum. Awak lungsé taya tanaga. Titingalian gé sok 
ranyay teu puguh. 

Resepna mun waktuna buka. Sagala ngeunah rarasaan téh. Nginum 
cai hérang gé asa ngeunaaaaah pisan. Mun geus ngasaan mah boa asa 
cai surga ku ngeunah-ngeunahna. Mamah sok nyadiakeun és buah, nu 
dijieunna téh tina mélon, bléwah atawa bonténg suri, ager, rumput laut, 
jeung kawéni. Mani seger pisan. Mamah mah sagala ngadamel nyalira. 
Gulana sok ngahaja ngadamel seueur, tuluy dibotolan, disimpen dina 
kulkas. Jadi mun kurang amis téh tinggal ngucurkeun baé tina botol. 


Tos éta ngahanca bala-bala anu dicocolkeun kana sambel suuk. 
Ieu ogé kénging ngadamel Mamah. Tara kersaeun mésér, najan nu 
dagang bala-bala loba, atuh bungbuna aya di toko nu geus jadi. Da béda 
ngeunahna bungbu meunang toko jeung buatan Mamah mah, leuwih 
ngeunah meunang ngaréndos Mamah. 


Mun tos wareg bala-bala, diselang heula ku solat magrib berjamaah. 
Bapa nu jadi imamna. Tuluy ngado’a babarengan. Kuring mah sok ngado’a 
sangkan Bapa, Mamah, kuring jeung Si Adé, saréhat seueur rejeki, sarta 
seueur nu nyaaheun. 


Bérés solat, kakara nyerbu sangu sabalad-balad. Sadayana pasakan 
Mamah. Mun tos bérés neda téh sok tara kuat cengkat, bakating ku wareg. 
Tinggalolér heula hareupeun TV. Saur Mamah mah korban perang, keuna 
ku témbakan cenah. Enya, pan sapopoé tos perang, merangan hawa 
napsu. Ari tos waktuna buka, tara kuat nahan napsu, sagala dihuapkeun. 
Akibatna sok tinggalolér. 


Tapi da ngagolér téh teu bisa lila, Mamah sok ngaburu-buru ngajak 
ka Masjid, tarawéh. Tah, dina waktuna tarawéh deuih nu sok resep téh. 
Sok loba pikaseurieunana. Tapi kétah mun tarawéhna gigireun Mamah 
mah tara bisa laluasa seuri, da sok molototan. Mamah mah galak pisan 
kana ibadah téh, teu meunang heureuy. Mun barudak lalaki nu balangor 
sok heureuy gé sok dicarékan ku Mamah, nepi ka cicingna. 


Ari bangorna barudak lalaki téa atuh, sok kaleuwihan. Mun keur 
nangtung sok silihséréd, nepi ka tingrampéol. Malah sok aya nu ngagebut 
labuh sagala. Mun geus kitu sok tingarusek seuri ditahan. Mun keur 
ruku, nu cicing di tukang sok nyundul bujur nu hareupeunana, nepi 
ka ngajolongjong, nyundul deui nu hareupeunana. Atuh jadi tabrakan 
beruntun. Atawa mun keur sujud, nu tukang sok nyolok bujur nu 
hareupeunana, nepi ka tinggurubug. Kitu deui mun amin, sok bari 
diheureuykeun. Patarik-tarik bari dilagukeun. Pan sakali waktu mah Pa 
Ustad bendu, pédah aminna diheureuykeun ku barudak. Tapi da répéhna 
téh ukur sababaraha rakaat, ka dituna mah der deui der deui. 


Kuring mah tangka sok nyeri beuteung nahan piseurieun. Ari 
teu seuri da lucu, ari seuri sieun ku Mamah. Saur Mamah téh, “Nu 
ngaheureuykeun agama dianggap lucu! Kudu diélingan nu kitu mah lain 
diseungseurikeun!” cenah bari baeud. 


Ti tanggal hiji nepi ka tanggal sapuluh mah Masjid téh pinuh-pinuh 
waé ku anu tarawéh. Tangka sok lébér ka buruan Masjid nu solat téh, 
da di jero teu kabagéan. Nincak tanggal wewelasan, mimiti coréngcang. 
Loba nu alpana. Nu sok getol téh ukur barudak wé, kolotna mah jarang. 
Ceuk Mamah mah geus loba nu gugur dina babak penyisihan. Jadi pas 
semifinal téh tinggal saeutikan. 


Tah, mun geus tanggal lilikuran, Masjid téh sok rada pinuh deui, da 
katambahan ku nu mudik ti kota. Jamaah lolobana mah angger wé barudak 
sakola. Da éta meureun meunang tugas ti guru agamana masing-masing 
kudu ngeusian buku romadhon. Jadi daék teu daék kudu hadir baé di 
Masjid, da mun rék curang ménta tanda tangan wungkul, Pa Ustadna tara 
daékeun néken. 


Pas peutingan pangahirna, kuring jeung Mamah pangheulana datang 
ka Masjid. Ulah kalékéd, saur Mamah téh, ayeuna malem final. Ngan juara 
bertahan nu kuat hadir. Kitu cenah. Kuring jadi sumanget tarawéh téh da 
asa jadi juara bertahan. Kabeneran Jama’ah téh rada rempeg. Masjid pinuh, 
malah aya nu ngampar di émpér sagala. Anu tadina geus bolos baé, aya 
nu daratang deui. Lumayan jadi haneuteun deui Masjid téh. Pa Ustad gé 
katingalina rada sumanget. Anu biasana tara aya ceramah gé ngadadak 
ceramah heula anu eusina nyaritakeun peutingan lailatul godar. 


Maca suratna gé nu paranjang deuih. Malah dina witir mah maca 
surat Yassin sagala. Teu tamat suratna mah, ukur sabagéan, ngan lumayan 
panjang we. Pan di Masjid kuring mah mun solat witir téh sok dua kali 
salam. Dua rakaat jeung sarakaat. Caritana, pas rakaat nu pangahirna, 
sumanget Pa Ustad jigana ngagedur kénéh. Da éta wé, basa sujud 
pangahirna, dililakeun. Lilaaaaaaaa pisan, nepi ka kesel nonggéng. 


Ari keur kesel kitu, aya nu nyebut Allahu Akbar. Jamaah jajaran 
tukang mah kabéh cengkat, kaasup kuring jeung Mamah. Ari pas 
ngarérét ka hareup, kuring reuwas, lantaran Pa Ustad jeung dua shap 
panghareupna mah can cengkat tina sujudna. Nu séjén brak-bruk sarujud 
deui, bari gandéng saleuseurian. Ari Mamah mah angger calik. Teu lila 
Pa Ustad ngucapkeun Allahu Akbar bari calik tahiyat ahir. Ari pas bérés 
salam, sugan téh mamah rék ngambek, ari heug téh kalah ngiring imut. 
Kagugu meureun. Lantaran lila teuing sujud, aya nu iseng nyebut Allahu 
Akbar. Atuh loba nu katipu. 


“Nu matak mun jadi imam kudu taliti, ulah nepi ka _ solat 
diheureuykeun jamaah. Imam mah teu meunang sagawayah, kudu nu 
masagi élmuna, boh élmu agamana boh élmu kamanusaanana,” saur 
Mamah bari nilepan mukena. 


Kuring teu pati ngarti maksud Mamah, ongkoh piseurieun can béak- 
béak. Ngeunah seuri téh, da sakali ieu mah Mamah teu molototan. *** 


(Dicutat tina Mangleé Alit) 
«) Nulis Carita Pondok 


Ceuk saha nulis carpon hésé? Hésé soténan mun ukur dibayangkeun 
bari jeung teu prak ditulis. Lamun hidep ngalaman hiji kajadian anu matak 
karasa pisan kana haté, geuwat tuliskeun. Ulah waka mikiran alus jeung 
goréngna tulisan, nu penting nulis heula. Pikeun latihan mah alusna 
unggal poé nulis. Kajadian naon baé, rék nu ramé rek henteu, tuliskeun. 
Tina nyusun kecap, ké bakal manjangan jadi nyusun kalimah. Mun geus 
jadi kalimah, tuluy manjangan jadi paragrap. Teu nanaon mimiti nulis 
mah saparagrap heula, tapi sakabéh unsur anu aya dina carpon aya. 
Upamana, kasebut saha palakuna, kumaha watekna, di mana tempatna, 
naon témana, amanatna, jeung kumaha kajadianana. 


Léngkah satuluyna, éta unsur-unsur anu aya téh dipisahkeun 
neundeunna. Anu tadina aya dina saparagrap, dipisahkeun kana paragraf 
kadua. Kitu jeung kitu baé, paragrap tambahan pikeun ngajéntrékeun 
tulisan saméméhna, tapi ulah kaluar tina carita anu poko. Lila-lila mah 
geura bakal beuki lancar nulisna. Lamun nulisna beuki lancar, bakal beuki 
gampang nyusun caritana. 


Sangkan babari sarta eusi caritana henteu méngpar tina jejer, alusna 
mah dijieun waé rangkay karanganana anu mangrupa runtuyan kajadian 
anu bakal ngawangun eusi carita. Upamana hidep rék nulis ngeunaan 
kanyaah indung. 


Rangkay karanganana: 


1. Gambaran indung hidep, boh wujud lahiriahna boh pagawéan 
Sapopoéna. 

2. Kabiasaanna indung anu pikaresepeun atawa pikakeuheuleun 
hidep 


Gambaran kaayaan sapopoé di kulawarga, hubungan antara indung 
jeung bapa, kolot jeung anak, adi jeung lanceuk. Harmonis atawa 
henteu. 

Hidep paséa jeung adi, nepi ka adi hidep cilaka, sarta dibawa ka 
rumah sakit. 

Timbul rasa dosa dina diri hidep basa ningali kasedih indung 
nyanghareupan éta musibah. 

Hidep sieun dicarékan, tapi henteu, kanyaah indung ka hidep teu 
ngurangan najan ngalakukeun salah. 

Hidep ménta hampura sarta jangji moal deui deui maséaan adi. 

Di rumah sakit saréréa kumpul, babarengan nguruskeun adi anu di 
rawat. 

Tina rangkay karangan di luhur, hidep bisa nyieun carpon anu 


lumayan panjangna. Ulah poho diselapan ku paguneman antara tokoh 
jeung tokoh. Kalimah mimitina bisa dimimitian ku naon waé. Upamana: 


Poé ieu Mamah masak pais lauk nila. Karesep kuring jeung si Ade. 


Seungit pais anu keur diseupan, melenghir minuhan dapur. Ngahudang 


lapar. Kuring ngintip ka dapur, teu kuat geus hayang geura am. Mamah 
nuju jongjon ngaréndos sambel. Najan salirana lintuh, Mamah mah gesit 
pisan barangdamelna...jst. 


Latihan 


Pikeun latihan, hayu urang babarengan nulis carita pondok. Judulna 


“Kabeurangan”. leu rangkay karanganna: 


or aS 2 


Peuting lalajo maén bal di televisi nepi ka jam 12 

Isukna hudang kabeurangan 

Rusuh dangdan rék sakola, nepi ka poho teu sasarap 

Datang ka sakola panto gerbang geus ditutup 

Dibawa ka rohang PKS kesiswaan, tuluy ditanya ku PKS kesiswaan 
Dihukum mulungan runtah 


Keur mulungan runtah handapeun tangkal palem anu kékép, 
dipacok oray 

Guru-guru reuwaseun, tuluy dibawa ka rumah sakit. 

Bapa jeung Mamah datang ka rumah sakit 

Dipapatahan ku Bapa. 


Meh teu hésé teuing pikeun bubukana, tuluykeun alinéa di handap, 
tuluy susun karanganna dumasar kana rangkay di luhur! 


Kabeurangan 


Korejat Si Udin hudang. Kagareuwahkeun ku sora anu brang-bréng- 
brong di dapur. Tina sela-sela hordéng, kaciri di luar geus caang. Boa-boa 
kabeurangan. Rék kana jam Ben10 anu ngadaplok dina témbok kamar. 
Gustiiii...geuning geus jam genep! Si Udin tibuburanjat turun tina risbang, 
ngarawel anduk, deregdeg lumpat ka kamar mandi 


a. Tangtu hidep sok manggihan Majalah atawa koran anu ditulis 
dina basa Sunda. Tah dina éta majalah atawa koran sok aya rubrik 
husus anu ngamuat carita pondok, boh keur bacaeun kolot boh keur 
bacaeun budak. Atawa dina internét ogé sok loba website Sunda anu 
ngamuat carita pondok. Bacaan ku hidep carita pondokna, tuluy 
pilih salahsahiji anu dipikaresep ku hidep. Baca sing gemet, tuluy 
pigawe: 

1. Jieun ringkesanana maké basa hidep sorangan 

Tangtukeun témana 

Saha palakuna 

Kumaha watek palakuna 

Sebutkeun latar waktu jeung tempatna 

Sebutkeun amanatna 


Dow WN 


7. Tuliskeun galur atawa runtuyan kajadianana 

b. Jieun conto carita pondok anu témana bébas, panjangna minimal 
dua lambar keretas tulis. Pikeun néangan ide caritana bisa ku rupa- 
rupa cara: 


1. Ngupingkeun lalaguan boh lagu Sunda, lagu Indonésia, atawa 


lagu barat (dina basa Inggris), malah mun ngarti mah lagu 
Koréa jeung Jepang ogé pék wae. 

Biasana dina lagu téh aya nu ngalalakonkeun hiji kajadian, aya 
nungansakadarngabudal-keuneusihaté wungkul. Ngan pédah 
lagu mah kekecapanna ringkes pisan. Ku hidep bisa ditulis 
deui eusi caritana maké basa lancar-an. Meunang ditambahan 
sautak-saeutik sangkan leuwih ramé atawa ditambahan ku 
paguneman. 


2. Tina catetan poéan hidep. Mun hidep boga catetan _—poéan, 
heug aya pangalaman anu teu bisa dipopohokeun sabab keuna 
pisan kana haté. Tah éta bisa dijieun jejer/téma carita. Sangkan 
ramé, kajadian bisa ditambah ku hasil lamunan hidep. 

3. Kajadian spopoé anu kaalaman ku sorangan atawa ku 
babaturan. leu ogé bisa dijieun jejer carita, tapi lamun hidep 
nyaritakeun lalakon anu kaalaman ku babaturan, kadé 
ngaranna ulah saenyana, bisi ngambek. Maké ngaran samaran 
baé. Tapi caritana ulah saenyana teuing, meunang ditambahan 
ku hasil imajinasi hidep, bisi jiga nulis pangalaman pribadi. 
Teu nanaon da carpon mah carita fiksi atawa rékaan. 


c. Carpon meunag nulis hidep téh baca hareupeun kelas saurang- 
saurang. Kadé lentong jeung ucapanana kudu merenah. Pangpangna 
dina ngucapkeun warna kalimah. Upamana kumaha_ lentong 
kalimah tanya, kalimah warta, kalimah paréntah, jsb. kitu deui dina 
ngucapkeun sora, upamana dina ngucapkeun sora eu, e (pepet), 
jeung é (téléng). Leuwih alus mun dibarengan ku pasemon atawa riuk 
beungeut jeung gerak awak anu luyu jeung eusi carita pondokna! 

